
HUQOOQ RAHMATULL-LIL-AALAMEEN SALLALLAHU ALAI H I WA SALLAM 


Bismillahirrahmanirraheem 

Shuru Allah ka Naam le kar jo bada Meharbaan aur Nihayat Raham wala hai. 


HUQOOQ RAHMATULL LIL AALAMEEN SALLALLAHU ALAIHI WA SALLAM 


Kitab o Sunnat k muta'ala se hamey ye maloom hota hai k Aap Sallallahu Alaihi 
Wa Sallam ki ummat k har fard par darj e zail das huqooq aayid hote hai, jinhey 
baja lana har fard k zimmey wajib hai: 


1. Aap Sallallahu Alaihi Wa Sallam par Emaan lana. 

2. Aap Sallallahu Alaihi Wa Sallam ki Itteba karna. 

3. Aap Sallallahu Alaihi Wa Sallam se Muhabbat karna. 

4. Aap Sallallahu Alaihi Wa Sallam ka Adab karna. 

5. Aap Sallallahu Alaihi Wa Sallam par Darood bhejna. 

6. Aap Sallallahu Alaihi Wa Sallam ki Zaat e Mubarak ka difa karna. 

7. Aap Sallallahu Alaihi Wa Sallam k Deen ki nusrat karna. 

8. Aap Sallallahu Alaihi Wa Sallam k Dushmano se dushmani aur Dosto se dosri 
rakhna. 

9. Aap Sallallahu Alaihi Wa Sallam aur Sahaba Razi Allahu Anhum se Muhabbat 
karna. 

10 . Aap Sallallahu Alaihi Wa Sallam se Jafa (daga) na karna. 

Mazkoora bala 10 huqooq ki tafseel: 

HUQOOQ RAHMATULL-LIL-AALAMEEN SALLALLAHU ALAI H I WA SALLAM 


PEHLA (1st) HAQQ - AAP SALLALLAHU ALAIHI WA SALLAM PAR EMAAN 
LANA 

AAP SALLALLAHU ALAIHI WA SALLAM Kl BA'ASAT MUBARAK K BAAD ALLAH 
TA'ALA NE TAMAAM LOOGO KO AAP SALLALLAHU ALAIHI WA SALLAM PAR 
EMAAN LANE KA HUKM DIYA HAI 


"Emaan lao Allah par, uske Rasool par aur us noor (yaani quran majeed) par jise 
humne nazil kiya hai jo amal turn karte ho Allah us se ba-khabar hai". (Surah 
Taghabun Surah no. 64 Ayat no. 8) 


DUNYA PAR BASNEY WALE TAMAAM INSAN AAP SALLALLAHU ALAIHI WA 
SALLAM PAR EMAAN LAANE K MUKALLAF HAI 

"Aur humne saare loogo k liye tumhey basheer (khushkhabri dene wala) aur 
nazeer (daraane wala) bana kar bheja hai lekin loogo ki aksariyat nahi jaanti". 
(Surah Saba Surah no. 34 Ayat no. 28) 

(Ae Muhammad Sallallahu Alaihi Wa Sallam) kaho, Ae loogo! mein turn sabki taraf 
Allah ka rasool ban kar aaya hu, wo Allah jo aasmaano aur zameen ka malik hai, 
uske siwa koi ila nahi wahi zindah karta hai aur maarta hai, lihaza emaan lao Allah 
aur uske rasool par, jo nabi aur ummi hai aur emaan rakhta hai Allah aur uske 
irshadaat par, uski itteba karo takey seedhi rah pao. (Surah Aaraaf Surah no. 7 
Ayat no. 158) 


JINNAAT BHI AAP SALLALLAHU ALAIHI WA SALLAM PAR EMAAN LANE K 
MUKALLAF HAI 


"Aur jab hum jinno ki ek jamaat ko tumhari taraf le aaye takey wo quran suney, 
jab wo us jagah par pahunch gaye (jaha turn quran padh rahe they) to unhone 

(aapas mein) kaha: khamoosh ho jao, phir jab quran padha ja chuka to wo 
khabardaar karne wale ban kar apni qaum ki taraf paltey, unhoney (ja kar apni 
qaum se) kaha: Ae hamari qaum! humne ek kitab suni hai jo Musa k baad nazil ki 
gayi hai, apne se pehle aayi hui kitab ki tasdeeq karne wali hai, haqq ki 
rehnumaayi karti hai aur raah e raast ki taraf le jaane wali hai, Ae hamari qaum k 
loogo! Allah ki taraf bulane wale ki dawat qubool karo aur us par emaan le aao, 
Allah ta'ala tumhare gunah maaf farmayega aur tumhey azaab e aleem se bacha 
lega". (Surah Ahqaaf Surah no. 46 Ayat no. 29-31) 


AAP SALLALLAHU ALAI HI WA SALLAM PAR EMAAN NA LAANE WALE JAHANNAM 
MEIN JAYENGEY 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Qasam hai us zaat ki jiske haath mein Muhammad 
Sallallahu Alaihi Wa Sallam ki jaan hai, is ummat ka koi bhi aadmi khuwah wo 
yahoodi ho ya isaayi, mere baare mein sun lene k baad is halat mein mar jaaye k 
wo us taleem ko na maney jise de kar mein bheja gaya hu, to wo jahannami hai". 
(Sahih Muslim Kitabul Emaan) 


HAZRAT ABU BAKR SIDDEQUE RAZI ALLAHU ANHU KA EMAAN 

Hazrat Ayesha Razi Allahu Anha farmati hai k Nabi E Akram Sallallahu Alaihi Wa 
Sallam ko raat k waqt masjid e aqsa le jaya gaya us se agli subah Nabi E Akram 
Sallallahu Alaihi Wa Sallam ne loogo ko uski khabar di, kuch loog jo Aap Sallallahu 
Alaihi Wa Sallam par emaan laaye they aur tasdeeq ki thi wo murtad ho gaye aur 
Hazrat Abu Bakr Siddeque Razi Allahu Anhu k paas bhaagey bhaagey aaye aur 
kaha "Kya tujhe apne dost k baare mein maloom hai wo dawa kar raha hai k raato 
raat baitul maqdas se ho kar aaya hai? Hazrat Abu Bakr Siddeque Razi Allahu Anhu 
ne pucha "kya usne waqayi ye baat kahi hai?" loogo ne kaha "han" waqayi kahi 
hai, Hazrat Abu Bakr Siddeque Razi Allahu Anhu ne farmaya "Agar kahi hai to phir 

usne sach kaha hai" loogo ne phir pucha "Kya tu tasdeeq karta hai k wo raat ko 
baitul maqdas gaya aur subah se pehle wapas pahunch gaya" Hazrat Abu Bakr 
Siddeque Razi Allahu Anhu ne kaha "han" mein is se bhi ziyaadah na-qabil yaqeen 
baaton ki tasdeeq karta hu yaani subah wa shaam aasmaan se aane wali cheezo ki 
tasdeeq karta hu, tab aapko siddeque ka khitab diya gaya. (Mustadrak E Hakim, 
3:62, Silsila Ahadees E Saheeya Hadees no. 306) 


HAZRAT UMAR FAROOQ RAZI ALLAHU ANHU KA EMAAN 

Hazrat Zumrah Razi Allahu Anhu se riwayat hai k do aadmi apna muqadmah le kar 
Rasool Allah Sa lla lla h u Alaihi Wa Sallam ki khidmat mein hazir hue, Aap Sallallahu 
Alaihi Wa Sallam ne jhoote shaks k muqabiley mein sacchey shaks k haqq mein 
faisla farma diya, jiske khilaf faisla hua tha usne kaha "Mein is faisle par raazi nahi 
hu" doosre shaks ne kaha "phir turn kya chahte ho" usne kaha "chalo hum Abu 
Bakr Siddeque Razi Allahu Anhu k paas chalte hai" dono fareeq Hazrat Abu Bakr 
Siddeque Razi Allahu Anhu k paas pahunchey jiske haqq mein faisla hua tha usne 
(Hazrat Abu Bakr Siddeque ko) bataya "humne ya muqadma Nabi E Akram 
Sallallahu Alaihi Wa Sallam ki khidmat mein paish kiya tha aur Aap Sallallahu Alaihi 
Wa Sallam ne mere haqq mein faisla farma diya tha" Hazrat Abu Bakr Siddeque 
Razi Allahu Anhu ne farmaya "mera faisla bhi wahi hai jo Rasool Allah Sallallahu 
Alaihi Wa Sallam ne farmaya hai" jiske khilaf faisla hua tha usne Hazrat Abu Bakr 
Siddeque Razi Allahu Anhu ki baat maan'ne se bhi inkaar kar diya aur kehne laga 
"hum Umar bin Khattab Razi Allahu Anhu k paas jate hai" chunanchey dono 
fareeq Hazrat Umar bin Khattab Razi Allahu Anhu ki khidmat mein hazir hue jiske 
haqq mein faisla hua tha usne (Hazrat Umar Razi Allahu Anhu se) arz kiya "Humne 
ye muqadma Rasool Allah Sallallahu Alaihi Wa Sallam ki khidmat mein paish kiya 
tha, Aap Sallallahu Alaihi Wa Sallam ne mere haqq mein faisla farma diya tha, 
lekin is shaks ne maan'ne se inkaar kar diya hai, Hazrat Umar Razi Allahu Anhu ne 
us se daryaft farmaya to usne aetraaf kiya (k han waqayi) maamla aesa hi hai, 
Hazrat Umar Razi Allahu Anhu ghar wapas gaye aur palte to unke haath mein 
talwaar thi, usey be-niyam kiya aur inkaar karne wale ki gardan uda di (us par 

warsa ne qasaas ka mutaalba kiya to) Allah ta'ala ne ye Aayat nazil farma di (FALA 

WA RABBI KA LA YUMINOONA ) "Ae Muhammad Sallallahu Alaihi Wa Sallam! 

tere rabb ki qasam, loog momin nahi ho sakte jab tak apne bahami ikhtalafaat 
mein tumhey faisla karne wala na maan le phir jo bhi faisla turn karo us par dil 
mein koi tangi mehsoos na kare aur usey sar basar tasleem karle". (Tafseer Ibne 
Kaseer Surah Nisa Surah no. 4 Ayat no. 65 ki tafseer) 


HAZRAT KHABBAB BIN ARATT RAZI ALLAHU ANHU KA EMAAN 

Hazrat Khabbab (bin Aratt) Razi Allahu Anhu farmate hai mein zamana e jahiliyat 
mein lohaar ka paisha karta tha aur (mere malik) Aas bin Wayil ki taraf meri kuch 
raqam nikalti thi mein uske paas apni raqam maangne gaya to kehne laga "Jab tak 
tu Muhammad (Sallallahu Alaihi Wa Sallam) ka inkaar nahi karega mein tujhe teri 
raqam nahi dunga" Hazrat Khabbab Razi Allahu Anhu ne kaha "Wallah! agar tu 
mar kar dobarah zindah ho jaye tab bhi mein Muhammad Sallallahu Alaihi Wa 
Sallam ka inkaar nahi karunga". (Sahih Bukhari Kitabut Tafseer) 


HAZRAT AMMAAR BIN YASIR, HAZRAT SUMAIYYA, HAZRAT SUHAIB, HAZRAT 
BILAL AUR HAZRAT MIQDAAD RAZI ALLAHU ANHUM KA EMAAN 

Hazrat Abdullah bin Mas'ood Razi Allahu Anhu kehte hai sabse pehle 7 aadmiyo 
ne apna islam zahir kiya: 

1. Rasool Allah Sallallahu Alaihi Wa Sallam 

2 . Hazrat Abu Bakr Siddeque Razi Allahu Anhu 

3. Hazrat Ammaar Razi Allahu Anhu 

4 . Hazrat Sumaiyya Razi Allahu Anha 

5 . Hazrat Suhaib Razi Allahu Anhu 

6. Hazrat Bilal Razi Allahu Anhu 

7. Hazrat Miqdaad Razi Allahu Anhu 

Rasool Allah Sallallahu Alaihi Wa Sallam ko to Allah ta'ala ne unke chacha Abu 
Talib k zariye quraish e makka k muzalim se mehfooz rakkha, Hazrat Abu Bakr 
Siddeque Razi Allahu Anhu ko Allah ta'ala ne unki qaum k zariye bachaye rakkha 
aur jaha tak baaqi paanch Hazraat ka talluq tha unhey mushrik pakad lete aur 
loohey ki zirah pehna kar tapti dhoonp mein lita dete, un mein se tamaam afraad 
ne apni zuban se kuffar k matlab ki baat ada kardi (aur apni jaan bacha li) siwa e 
hazrat Bilal Razi Allahu Anhu k, unhoney Allah ki raah mein apni jaan (k halaak 
hone) ki parwah na ki aur apni (mushrik) qaum k saamne zaleel aur ruswa hote 
rahe, mushrik unhey pakad lete aur ladko k hawaley kar dete jo unhey makkah ki 
ghatiyo mein ghaseet'te phirte aur Hazrat Bilal Razi Allahu Anhu musalsal yahi 
kehte jate "Allah ek hai" "Allah ek hai". (Ibne Maja Kitabus Sunnah 1:122) 


HAZRAT ANAS BIN NAZAR RAZI ALLAHU ANHU KA EMAAN 

Hazrat Anas (bin Malik) Razi Allahu Anhu se riwayat hai k unke chacha (Hazrat 
Anas bin Nazar Razi Allahu Anhu) gazwah e badr mein shareek na ho sake to 
unhone (apne aapse) ahad kiya k mein pehli jang mein Nabi E Akram Sallallahu 
Alaihi Wa Sallam ka saath nahi de saka, lekin ayendah Allah ta'ala ne mujhe kisi 
jang mein Nabi E Akram Sallallahu Alaihi Wa Sallam ki rifaqat naseeb farmayi to 
phir Allah dekhega k mein kese (Allah ki raah mein) ladta hu, phir gazwah uhad ka 
moqa aaya to musalman (maidan e jang mein) titar bitar ho gaye, Hazrat Anas 
Razi Allahu Anhu kehne lage "Ya Allah! musalmano ne jo kuch kiya hai us par mein 
teri janab mein ma'azrat paish karta hu aur mushriko ne jo zulm kiya hai us se 
izhaar baizaari karta hu (ye keh kar) talwar liye aagey badhte Hazrat Saad bin 
Muaaz Razi Allahu Anhu se mulaqaat ho gayi, Hazrat Anas Razi Allahu Anhu 
farmane lage "Saad! kaha jaate ho? mujhe to uhad pahaad k pichey se jannat ki 
khushboo aa rahi hai, Hazrat Anas Razi Allahu Anhu gaye aur qitaal shuru kar diya 
hatta k shaheed ho gaye, shahadat k baad unki laash pehchani na ja saki aur unki 

behan ne (hath par) til k nishan ya ungli k pour se unhey pehchana, unke jism par 
naizey, talwar aur teer k 80 se zaayid zakham they". (Sahih Bukhari Kitabul 
Magaazi) 


HAZRAT UMAIR BIN HAMMAM RAZI ALLAHU ANHU KA EMAAN 

Hazrat Jabir bin Abdullah Razi Allahu Anhu kehte hai k uhad k rooz ek aadmi 
(Hazrat Umair bin Hammam Razi Allahu Anhu) ne Nabi E Akram Sallallahu Alaihi 
Wa Sallam se pucha "Ya Rasool Allah Sallallahu Alaihi Wa Sallam! agar mein jang 
mein maara jau to mera thikana kaha hoga?" Aap Sallallahu Alaihi Wa Sallam ne 
farmaya "Jannat mein" Aadmi ne apne haath se khajoorey phenki aur ladna shuru 
kardiya hatta kshaheed hogaya. (Sahih Bukhari Kitabul Magaazi) 


HAZRAT SALMA BIN AKWAA RAZI ALLAHU ANHU KA EMAAN 

Hazrat Salma bin Akwaa Razi Allahu Anhu farmate hai mein (islam laane se qabl) 
Talha bin Ubaidullah ka mulazim tha unke ghoodey ko pani pilata tha, uski peeth 
khujata tha aur unki khidmat karta tha aur uske aouz se khana khata (jab 
musalman hua to) mene apna ghar-baar aur maal o dolat sab kuch chood diya aur 
hijrat karke Allah aur uske Rasool Sallallahu Alaihi Wa Sallam k paas chala aaya. 
(Sahih Muslim Kitabul Jihad was siyar) 


HAZRAT ABU DAHDAAH RAZI ALLAHU ANHU KA EMAAN 

Hazrat Anas Razi Allahu Anhu se riwayat hai k ek aadmi ne arz kiya "Ya Rasool 
Allah Sallallahu Alaihi Wa Sallam! fala shaks ki khajoor hai aur mein uske sahaare 
apni diwaar khadi karna chahta hu Aap Sallallahu Alaihi Wa Sallam usey hukm de 
k wo ye khajoor mujhe de de takey mein uske sahaare diwaar khadi kar saku, 
Rasool E Akram Sallallahu Alaihi Wa Sallam ne khajoor k malik se kaha "Ye khajoor 

ka darakht ise de do aur uske badle mein jannat ki khajoor le lo" lekin khajoor k 
malik ne inkaar kar diya, Hazrat Abu Dahdaah Razi Allahu Anhu khajoor k malik k 
paas aaye aur kaha "mera saara baagh le lo aur wo khajoor mujhe de do" (jo Nabi 
E Akram Sallallahu Alaihi Wa Sallam ne tujhse maangi hai) khajoor k malik ne 
baagh k badle mein apni khajoor Abu Dahdaah Razi Allahu Anhu ko de di, Hazrat 
Abu Dahdaah Razi Allahu Anhu Rasool E Akram Sallallahu Alaihi Wa Sallam ki 
khidmat mein hazir hue aur arz ki "Ya Rasool Allah Sallallahu Alaihi Wa Sallam! 
mene apne baagh k badle mein wo khajoor khareed li hai, mene ye khajoor Aap 
Sallallahu Alaihi Wa Sallam ko di aur Aap Sallallahu Alaihi Wa Sallam ye khajoor 
zaroorat-mand ko de de, Rasool Allah Sallallahu Alaihi Wa Sallam ne farmaya "Abu 
Dahdaah k liye jannat mein kitne hi khooshey latkey hue hai, Aap Sallallahu Alaihi 
Wa Sallam ne ye alfaaz kayi martaba ada farmaye, Hazrat Abu Dahdaah Razi 
Allahu Anhu apni ahliyah k paas aaye aur aawaaz di "Ummey Dahdaah! (Razi 
Allahu Anha) baagh se bahar nikal aao mene ye baagh jannat mein khajoor k 
badle mein baiche diya hai" Ummey Dahdaah Razi Allahu Anha ne (foran) kaha 
"Tumne bada nafa baksh sooda kiya hai" ya us se milta julta koi kalma kaha. 
(Tabraani, Musnad Ahmad Hadees no. 12482) 


HAZRAT KHUZAIMA BIN SABIT RAZI ALLAHU ANHU KA EMAAN 

Hazrat Khuzaima bin Sabit Razi Allahu Anhu se riwayat hai k Nabi E Akram 
Sallallahu Alaihi Wa Sallam ne Sawa'e bin Haris se ek ghooda kharida, Sawa'e bin 
Haris Aap Sallallahu Alaihi Wa Sallam se (qeemat mein) jhagda karne laga, Hazrat 
Khuzaima Razi Allahu Anhu ne Rasool Allah Sallallahu Alaihi Wa Sallam k haqq 
mein gawahi di (k Aap Sallallahu Alaihi Wa Sallam jo baat farmate hai wahi sahih 
hai baad mein) Rasool Allah Sallallahu Alaihi Wa Sallam ne Hazrat Khuzaima Razi 
Allahu Anhu se daryaft farmaya "Khuzaima ! turn to sooda karte waqt hamare paas 
nahi they, tumne kese gawahi di?" Hazrat Khuzaima Razi Allahu Anhu ne arz kiya 
"Aap Sallallahu Alaihi Wa Sallam jo taleem laaye hai uski sacchayi ki bina par mene 
gawahi di hai aur mera ye emaan hai k Aap Sallallahu Alaihi Wa Sallam haqq k 
alawah koi baat nahi karte" Rasool Allah Sallallahu Alaihi Wa Sallam ne farmaya 

"Khuzaima (akela) jiske haqq mein gawahi de ya jiske khilaf gawahi de wo kaafi 
hai". (Majmua uz Zawahid Tehqeeq Abdullah Muhammad Darwaish Kitabul 
Manaqib 9:533) 

Wazahat: Rasool Allah Sallallahu Alaihi Wa Sallam k is irshaad k baad Hazrat 
Khuzaima Razi Allahu Anhu Sahaba Razi Allahu Anhum mein zush shahadatain k 
laqab se mash'hoor ho gaye aur unki gawahi do gawaho k barabar shumar ki jaati, 
kaha jata hai k ahad e Siddeque mein tadweer e quran k waqt ye shart aayid ki 
gayi thi k har aayat tehreer karne se qabal do Sahaba E Kiram Razi Allahu Anhum 

se gawahi li jaye, Surah Ahzaab ki ek aayat (MINAL MOMINEENA RIJALUN ) k 

gawah sirf Khuzaima bin Sabit Razi Allahu Anhu they, Rasool Allah Sallallahu Alaihi 
Wa Sallam k irshad e mubarak k paish e nazar unki gawahi do aadmiyo k barabar 
shumar karke wo aayat likh li gayi. (Wallahu Aalam bis Sawaab) 


EK SA'AADAT-MAND KHATOON KA EMAAN 

Hazrat Abdullah bin Umar Razi Allahu Anhu kehte hai ek aurat Rasool Allah 
Sallallahu Alaihi Wa Sallam ki khidmat mein hazir hui uske saath uski baiti bhi thi 
jiske haath mein sooney k do kangan they, Aap Sallallahu Alaihi Wa Sallam ne 
daryaft farmaya "Kya tu unki zakaat ada karti hai?" Aurat ne arz kiya "nahi" Aap 
Sallallahu Alaihi Wa Sallam ne irshad farmaya "Kya tu ye pasand karti hai k un do 
kangano k badle mein Allah ta'ala qayamat k rooz tujhe do aagh k kangan 
pehnaaye?" (ye sun kar) aurat ne dono kangan utaar diye aur Nabi E Akram 
Sallallahu Alaihi Wa Sallam k khidmat mein paish kar diye aur kaha "Ye dono 
kangan Allah aur uske Rasool k liye hai". (Abu Dawood Kitabuz Zakaat Hadees no. 
1:1382) 

HAZRAT KAAB BIN MALIK RAZI ALLAHU ANHU KA EMAAN 

Hazrat Kaab bin Malik Razi Allahu Anhu kehte hai (gazwa e tabook mein adm 
shirkat ki lagzish par Rasool Allah Sallallahu Alaihi Wa Sallam ne Sahaba E Kiraam 
Razi Allahu Anhum ko mujhse guftago karne se mana farma diya tha) usi doraan 
(ek rooz) mein bazaar mein ja raha tha k mulk e shaam ka ek (isaayi) kisan jo k 
apna gallah bechne k liye madeena munawwarah ata tha, loogo se ye keh raha 
tha "Mujhe Kaab bin Malik ka pata kaun batayega?" loogo ne meri taraf isharah 
kiya to wo shami kisan mere paas aaya aur (roami governer) Shah Ghassan ka ek 
khat mujhe diya jisme ye likha tha "Amma Baad! mujhe maloom hua hai k 
tumhara sahib turn par zulm kar raha hai halankey Allah ne tumhey zaleel aur 
bekaar paida nahi kiya, lihaza (mein tumhey dawat deta hu k) hamare paas aa jao 
hum tumhari dil-jooyi karengey" mene khat padh kar soocha ye ek nayi aazmayish 
aayi, lihaza mein tannoor ki taraf gaya aur usko tannoor mein jala diya. (Sahih 
Bukhari Kitabul Magaazi) 


HAZRAT SAAD BIN ABI WAQAAS RAZI ALLAHU ANHU KA EMAAN 

Hazrat Mus'ab bin Saad Razi Allahu Anhu se riwayat hai k unke walid (Hazrat Saad 
bin Abi Waqaas Razi Allahu Anhu) kehte they k unke baare mein quran majeed ki 
kayi aayaat nazil hui (masalan unke emaan laane par) Ummey Saad ne ye qasam 
khaayi k jab tak Saad apna deen tark nahi karta wo us se baat karegi na khana 
khayegi na paani piyegi aur saath Saad Razi Allahu Anhu se ye kehti k Allah ne 
tujhe walidain ki ita'at ka hukm diya hai mein teri maa hu aur tujhe hukm deti hu 
k us deen ko chood de, Ummey Saad teen din tak isi tarah bhooki piyaasi rahi 
hatta k usey gushi k doorey padne lage tab uske ek baite amarah ne usey paani 
pilaya (hoosh mein aaney k baad) Hazrat Saad Razi Allahu Anhu ko bad-duwaye 
dene lagi (lekin Hazrat Saad Razi Allahu Anhu ne apna deen na chooda) aur Allah 
ta'ala ne quran majeed mein ye aayat nazil farmayi "Humne insan ko apne 
walidain k saath husn e salook ki takeed farmayi hai lekin agar wo tujhe mere 
saath shirk par majboor kare jiska tere paas koi saboot nahi to phir unki ita'at na 
kar albatta dunya mein unke saath naik salook karte raho". (Sahih Muslim Kitabul 
Fazail E Sahaba Razi Allahu Anhum) 

DOOSRA (2nd) HAQQ - AAP SALLALLAHU ALAIHI WA SALLAM KI ITTEBA 
KARNA 

AHLE EMAAN PAR AAP SALLALLAHU ALAIHI WA SALLAM KI ITTEBA WAJIB HAI 

"Aur jo kuch Rasool tumhey de wo le lo aur jis se mana kare us se ruk jao aur 
(ita'at e Rasool k maamle mein) Allah se darte raho beshak Allah sakht saza dene 
wala hai". (Surah Hashar Surah no. 59 Ayat no. 7) 

Hazrat Abu Moosa Ash'ari Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Meri aur us hidayat ki misaal, jise mein de kar bheja 
gaya hu aesi hai jese k ek aadmi apni qaum k paas aaye aur kahe, loogo! mene 
apni aankho se ek lashkar dekha hai jis se tumhey wazey taur par khabardaar kar 
raha hu lihaza us se bachne ki fikr karo, qaum k kuch loogo ne uski baat maan li 
aur raato raat (chupke se) fursat k lamhaat mein nikal gaye jabke doosre loogo ne 
jhutla diya aur apne gharo mein (gaflat se) padey rahe, subah k waqt lashkar ne 
unhey aa liya (pakad kiya ya unke paas aa gaye) aur halaak karke unki nasal ka 
khaatma kar diya, ye misal meri aur mujh par nazil kiye gaye haqq ki pairvi karne 
wale aur na karne wale aur jis haqq ko mein le kar aaya hu usko jhutlaane wale 
loogo ki hai". (Sahih Bukhari Kitabur Riqaaq) 


RASOOL E AKRAM SALLALLAHU ALAIHI WA SALLAM KI ITA'AT, ALLAH KI ITA'AT 
HAI 

"Jisne Rasool ki ita'at ki usne dar-asal Allah ki ita'at ki aur jisne Rasool ki ita'at se 
muh phera to humne aapko un par nigraan bana kar nahi bheja". (Surah Nisa 
Surah no. 4 Ayat no. 80) 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jisne meri ita'at ki usne Allah ki ita'at ki, jisne meri nafarmaani 
ki usne Allah ki nafarmaani ki aur jisne ameer ki ita'at ki, usne meri ita'at ki aur 

jisne ameer ki nafarmani ki usne meri nafarmani ki". (Mukhtasar Sahih Muslim 
Hadees no. 1223) 

Wazahat: Yaad rahe k ameer ki ita'at kitab o sunnat k ahkaam k saath shart hai. 


RASOOL ALLAH SALLALLAHU ALAI HI WA SALLAM KI ITA'AT AUR 
FARMABARDAARI NA KARNE KI SAZA 


Hazrat Salma bin Akwa'a Razi Allahu Anhu se riwayat hai k unke baap ne unhey 
bataya k ek aadmi ne Rasool Allah Sal lallahu Alaihi Wa Sallam k paas baaye hath 
se khana khaya to Aap Sallallahu Alaihi Wa Sallam ne farmaya "Apne daaye haath 
se khao" us aadmi ne jawab diya "Mein aesa nahi kar sakta" Aap Sallallahu Alaihi 
Wa Sallam ne irshad farmaya "(Accha Allah kare) tujhse aesa na ho sake" us shaks 
ne takabbur ki wajah se ye baat kahi thi (halankey koi shari'e uzr nahi tha) raavi 
kehte hai k wo shaks (umar bhar) apna daaya haath muh tak na utha saka. (Sahih 
Muslim Kitabul Ashrabah) 


HAZRAT ABU BAKR SIDDEQUE RAZI ALLAHU ANHU KA JAZBAH ITTEBA E RASOOL 
SALLALLAHU ALAIHI WA SALLAM 

Hazrat Hisham bin Urwah Rahimahullah apne baap se riwayat karte hai k jab 
Hazrat Abu Bakr Siddeque Razi Allahu Anhu ki bait mukammal ho gayi to unhone 
(lashkar usama ka) mutanazah masla hai karne k liye ansaar ko jama kiya, Sahaba 
E Kiram Razi Allahu Anhum ne Hazrat Abu Bakr Siddeque Razi Allahu Anhu ko 
mashwarah diya k lashkar e usama mein jaane wale (madeena k) aksar musalman 
hai aur arab mojoodah soorat e haal mein jis tarah aapko kamzoor samajh rahe 
hai, wo aapke saamne hai, is soorat e haal mein aapko lashkar e usama rawana 
nahi karna chahiye, Hazrat Abu Bakr Siddeque Razi Allahu Anhu ne jawab diya "Us 
zaat ki qasam! jiske haath mein Abu Bakr ki jaan hai, agar mujhe yaqeen ho k 
mujhe jangal k darindey achak lengey tab bhi mein lashkar e usama ko rawana 

karunga jese k Rasool Allah Sallallahu Alaihi Wa Sallam ne usey rawana karne ka 
hukm de rakkha hai agar un bastiyo mein mere siwa koi bhi baaqi na rahe tab bhi 
mein lashkar e usama ko zaroor rawana karunga". (Al Bidaya Wan Nihaya Juz e 
Sadis Safa no. 696) 

HAZRAT UMAR BIN KHATTAB RAZI ALLAHU ANHU KA JAZBAH ITTEBA E RASOOL 
SALLALLAHU ALAIHI WA SALLAM 

Hazrat Zaid bin Aslam Razi Allahu Anhu apne baap se riwayat karte hai k Hazrat 
Umar bin Khattab Razi Allahu Anhu ne Hajra e Aswad ko mukhatib karke kaha 
"Wallah! mein jaanta hu tu ek patthar hai na nuksan pahuncha sakta hai na nafa 
de sakta hai agar mene Nabi E Akram Sallallahu Alaihi Wa Sallam ko istalaam 
(Hajra e Aswad ko haath laga kar boosa dena) karte na dekha hota to tujhe kabhi 
na choomta, phir farmaya Ab hamey ramal karne ki kya zaroorat hai, ramal to 
mushriko ko dikhaane k liye tha ab to Allah ta'ala ne unhey halaak kar diya hai" 
phir khud hi farmate hai "Lekin ramal to wo cheez hai jo Rasool Allah Sallallahu 
Alaihi Wa Sallam ki sunnat hai aur sunnat choodna hamey pasand nahi". 
(Muttafiqun Alaih, Al Loo Loo wal Marjaan Hadees no. 1120) 


HAZRAT ALI RAZI ALLAHU ANHU KA JAZBAH ITTEBA E RASOOL SALLALLAHU 
ALAIHI WA SALLAM 

Hazrat Ali Razi Allahu Anhu kehte hai mujhe Rasool Allah Sallallahu Alaihi Wa 
Sallam ne ek reshmi jooda diya mein usey pehan kar nikla to Aap Sallallahu Alaihi 
Wa Sallam k chehrah e mubarak par gusse k aasaar dekhey to usey phaad kar 
(ghar ki) khawateen ko de diya. (Sahih Muslim Kitabul Libas) 


HAZRAT ABU ZARR RAZI ALLAHU ANHU KA JAZABH ITA'AT E RASOOL 
SALLALLAHU ALAIHI WA SALLAM 

Hazrat Abu Zarr Razi Allahu Anhu kehte hai mein do-pahar k baad Rasool Allah 
Sallallahu Alaihi Wa Sallam k saath madeena ki pathreeli zameen par ja raha tha 
Nabi E Akram Sallallahu Alaihi Wa Sallam ne farmaya "Abu Zarr Razi Allahu Anhu! 
mere wapas aaney tak yahi rukna aur Aap Sallallahu Alaihi Wa Sallam waha se 
tashreef le gaye hatta k meri nigaaho se ojhal ho gaye achanak mene kuch shoor 
aur aawaaz suni to mujhe khadsha paida hua k kahi Rasool Allah Sallallahu Alaihi 
Wa Sallam ko koi haadsa paish na aa gaya ho, mene iraadah kiya k Aap Sallallahu 
Alaihi Wa Sallam k pichey jao phir mujhe yaad aaya k Aap Sallallahu Alaihi Wa 
Sallam ne farmaya tha "Jab tak mein wapas na aao turn yahi theharna" 
chunanchey mein ruk kar aapka intazaar karne laga. (Sahih Musim Kitabuz Zakaat) 


HAZRAT ABU AYYUB ANSARI RAZI ALLAHU ANHU KA JAZBAH ITTEBA E RASOOL 
SALLALLAHU ALAIHI WA SALLAM 

Hazrat Abu Ayyub Ansari Razi Allahu Anhu kehte hai (mere han qayam k doraan) 
Rasool Allah Sallallahu Alaihi Wa Sallam ki khidmat mein jab khana paish kiya jata 
to Aap Sallallahu Alaihi Wa Sallam (hasb e khawahish) us mein se tanawul farma 
lete aur baaqi khana mere paas bhej dete, ek rooz Aap Sallallahu Alaihi Wa Sallam 
ne khana khaye baghair wese ka wesa wapas bhej diya kyunki us khaane mein 
lahsun tha, mene Aap Sallallahu Alaihi Wa Sallam se arz ki "Kya lahsun haraam 
hai?" Aap Sallallahu Alaihi Wa Sallam ne irshad farmaya "Haraam to nahi, mein us 
ki na-gawaar boo ki wajah se usey napasand karta hu" Hazrat Abu Ayyub Razi 
Allahu Anhu farmane lage "Jis cheez ko Aap Sallallahu Alaihi Wa Sallam napasand 
farmate hai, mein bhi napasand karta hu". (Sahih Muslim, Muqadma Daarmi Baab 
39, Hadees no. 435) 


HAZRAT KAAB BIN MALIK RAZI ALLAHU ANHU KA JAZBAH E ITA'AT 

Hazrat Kaab bin Malik Razi Allahu Anhu farmate hai (Gazwa e tabook mein adm 
shirkat ki bina par Rasool Allah Sallallahu Alaihi Wa Sallam ne pehle Sahaba E 

Kiraam Razi Allahu Anhum ko mujhse baat cheet karne se mana farina diya) aur 
jab 50 dino mein se 40 din guzar gaye to Rasool Allah Sallallahu Alaihi Wa Sallam 
ka qasid mere paas aaya aur kehne laga "Rasool Allah Sallallahu Alaihi Wa Sallam 
ne tumhey hukm diya hai k apni beewi se alag ho jao" mene pucha "kya usey 
talaaq de du ya kya karu?" Qasid ne kaha (talaaq na do) balke us se alag raho aur 
uske qareeb na jao, chunanchey mene apni beewi se keh diya k apne ghar walo k 
paas chali jao aur us waqt tak wahi raho jab tak Allah ta'ala mere maamley ka 
faisla nahi farma deta. (Sahih Bukhari Kitabul Magaazi) 

Wazahat: Yaad rahe gazwa e tabook se pichey reh jaane wale teeno sacchey aur 
mukhlis Sahaba E Kiraam Razi Allahu Anhum (Hazrat Kaab bin Malik Razi Allahu 
Anhu, Hazrat Murarah bin Rabee Razi Allahu Anhu aur Hazrat Bilal bin Umaiyya 
Razi Allahu Anhu) ki tauba 50 dino k baad qabool hui thi. 


EK KHUSH NASEEB KHATOON HAZRAT UMMEY HUMAID SAADIYA RAZI ALLAHU 
ANHA KA JAZBAH ITA'AT E RASOOL SALLALLAHU ALAIHI WA SALLAM 

Hazrat Abu Humaid Saadi Razi Allahu Anhu ki zooja Hazrat Ummey Humaid 
Saadiya Razi Allahu Anha Nabi E Akram Sallallahu Alaihi Wa Sallam ki khidmat 
mein hazir huyi aur arz kiya "Ya Rasool Allah Sallallahu Alaihi Wa Sallam! mera jee 
chahta hai k Aapke saath (Masjid E Nabawi mein) namaz padhu" Aap Sallallahu 
Alaihi Wa Sallam ne irshad farmaya "Mujhe maloom hai k tu mere saath namaz 
padhna chahti hai lekin tera ghar k ek gooshey mein namaz padhna apne kamre 
mein namaz padhne se afzal hai aur tera kamrey mein namaz padhna ghar k 
sehan mein namaz padhne se behtar hai aur tera ghar k sehan mein namaz 
padhna muhalley ki masjid mein namaz padhne se afzal hai aur tera muhalley ki 
masjid mein namaz ada karna meri masjid mein namaz ada karne se afzal hai" 
Raavi kehte hai k Hazrat Ummey Humaid Razi Allahu Anha ne (uske baad apne 
ghar mein masjid banaane ka) hukm diya chunanchey unke liye ghar k aakhiri 
hissey mein masjid banaayi gayi jise tareek rakkha gaya (yaani us mein 
roshandaan wagairah na banaya) aur wo hamesha us mein namaz padhti rehti 

hatta k apne Allah azza wa Jail se ja mili. (Musnad Ahmad, Ibne Hlbban, Sahih Ibne 
Khuzaima, At Targheeb wat Tahzeeb Hadees no. 338) 


NOJAWAAN DOSHEEZAH KA BEMISAAL JAZBAH ITA'AT E RASOOL SALLALLAHU 
ALAIHI WA SALLAM 

Hazrat Barzah As-Salami Razi Allahu Anhu se riwayat hai k Rasool Allah Sallallahu 
Alaihi Wa Sallam ne ek ansari se kaha "Apni baiti ka nikah mujhse karo" Ansari na 
kaha "Hazir ya Rasool Allah Sallallahu Alaihi Wa Sallam! ye to mere liye ba'as e 
izzat aur aankho ki thandak hai, Aapne irshad farmaya "Mein ye rishta apni zaat k 
liye nahi chahta" ansari ne arzi ki "Ya Rasool Allah Sallallahu Alaihi Wa Sallam! phir 
Aap Sallallahu Alaihi Wa Sallam kiske liye talab farma rahe hai?" Aap Sallallahu 
Alaihi Wa Sallam ne irshad farmaya "Julaibeeb k liye!, ansari ne arz ki "Ya Rasool 
Allah Sallallahu Alaihi Wa Sallam! (ijazat de) mein uski walidah se mashwarah 
karlu" Ansari ne ghar aa kar uski walidah se kaha "Rasool Allah Sallallahu Alaihi 
Wa Sallam tumhari baiti ka rishta maangte hai, walidah ne kaha bahut khoob ye 
to hamari aankho k liye thandak hai" ansari ne kaha "khud apne liye nahi 
Julaibeeb k liye" ansari ki beewi ne kaha "Julaibeeb is layiq kaha?" Wallah! hum 
apni beti ka us se kabhi nikah nahi karenge, jab ansari Sahabi (mashwarah k baad) 
wapas jaane lage takey Rasool Allah Sallallahu Alaihi Wa Sallam ko uski maa k 
faisle se aagaah karde to dosheezah ne kaha "Tumhare paas mere nikah ka 
paighaam kisne bheja hai?" dosheezah ki maa ne bataya "Rasool Allah Sallallahu 
Alaihi Wa Sallam ne" dosheezah ne kaha "Kya Rasool Allah Sallallahu Alaihi Wa 
Sallam k hukm ka inkaar karoge?" aap loog mujhe Rasool Allah Sallallahu Alaihi 
Wa Sallam k hawale karde wo mujhe zaaye nahi karenge, Ansari Nabi E Akram 
Sallallahu Alaihi Wa Sallam ki khidmat mein hazir hue aur arz ki "Ya Rasool Allah 
Sallallahu Alaihi Wa Sallam! meri beti ka maamla aapke hath mein hai" 
chunanchey Aap Sallallahu Alaihi Wa Sallam ne uska nikah Hazrat Julaibeeb Razi 
Allahu Anhu se kar diya. (Musnad Ahmad Hadees no. 19784) 

HAZRAT ABU QATADAH RAZI ALLAHU ANHU KA JAZBAH E ITA'AT 

Hazrat Kaab bin Malik Razi Allahu Anhu farmate hai (gazwah e tabook mein adm e 
shirkat ki bina par Sahaba E Kiraam Razi Allahu Anhum ne Rasool Allah Sallallahu 
Alaihi Wa Sallam k hukm par jab mujhse bool chaal band kardi to) kuch muddat k 
baad loogo ki ye rugardaani mere liye dobhar ho gayi, ek rooz mein apne 
chachazaad bhai Abu Qatadah k baagh ki deewaar par chadha mein Abu Qatadah 
se doosre tamaam loogo se ziyaadah muhabbat karta tha, usey salaam kiya, lekin 
Allah ki qasam! usne mujhe salaam ka jawab tak na diya, phir mene usey Allah ka 
waasta de kar pucha "Abu Qatadah! mujhe batao k turn mujhe Allah aur uske 
Rasool se muhabbat karne wala samajhte ho ya nahi?" Abu Qatadah ne phir 
khamooshi ikhtiyaar ki, mene dobaarah Allah ka waasta de kar us se pucha to phir 
bhi usne khamooshi ikhtiyaar ki, teesri martaba mene phir usey Allah ka waasta 
de kar yahi baat puchi to usne sirf itna jawab diya "Allah aur uska Rasool behtar 
jaante hai" ye sun kar meri aankho mein aansu jaari ho gaye aur mein baagh ki 
deewaar par chadh kar wapas palat aaya. (Sahih Bukhari Kitabul Magaazi) 


HAZRAT ANAS RAZI ALLAHU ANHU KA JAZBAH ITTEBA E RASOOL SALLALLAHU 
ALAIHI WA SALLAM 

Hazrat Anas bin Malik Razi Allahu Anhu kehte hai k ek darzi ne Rasool Allah 
Sallallahu Alaihi Wa Sallam k liye khane ki dawat ki, mein bhi Rasool Allah 
Sallallahu Alaihi Wa Sallam k saath tha, Darzi ne Aap Sallallahu Alaihi Wa Sallam k 
saamne rooti aur shoorba jisme kaddu aur khushk goosht tha rakkha, mene dekha 
k Rasool Allah Sallallahu Alaihi Wa Sallam palait mein se kaddu talaash kar rahe 
hai, Hazrat Anas Razi Allahu Anhu kehte hai us rooz se mein bhi kaddu pasand 
karne laga hu. (Sahih Bukhari Kitabul Buyoo) 


HAZRAT ABDULLAH BIN MAS'OOD RAZI ALLAHU NAHU KA JAZBAH ITA'AT E 
RASOOL SALLALLAHU ALAIHI WA SALLAM 

Hazrat Jabir Razi Allahu Anhu se riwayat hai k ek martaba juma k din Rasool Allah 
Sallallahu Alaihi Wa Sallam (khutba dene k liye) mimbar par tashreef laaye to 
farmaya "Loogo baith jao" Hazrat Abdullah bin Mas'ood Razi Allahu Anhu ne suna 
to masjid k darwaazey par hi baith gaye, Rasool Allah Sallallahu Alaihi Wa Sallam 
ne dekha to farmaya "Abdullah! masjid k andar aa kar baitho". (Sahih Sunan Abu 
Dawood Hadees no. 203) 

EK SAHABI E RASOOL SALLALLAHU ALAIHI WA SALLAM KA MUNFARID JAZBAH 
ITA'AT E RASOOL SALLALLAHU ALAIHI WA SALLAM 

Hazrat Abdullah bin Mas'ood Razi Allahu Anhu se riwayat hai k Rasool Allah 
Sallallahu Alaihi Wa Sallam ne ek aadmi k haath mein sooney ki angoothi dekhi 
Aapne uske haath se utaar k phaink di aur farmaya "Turn mein se koi shaks 
qasadan aagh ka angaarah apne haath mein le leta hai" Jab Rasool Allah Sallallahu 
Alaihi Wa Sallam tashreef le gaye to Sahaba E Kiraam Razi Allahu Anhum ne usey 
kaha "Apni angoothi utha lo aur (pehan'ne k bajaaye) koi doosra fayeda utha lo 
(masalan apni beewi ko de do ya baich do)" us aadmi ne jawab diya "Allah ki 
qasam! jis angoothi ko Rasool Allah Sallallahu Alaihi Wa Sallam ne phainka hai 
mein usey kabhi nahi uthaunga". (Sahih Muslim Kitabul Libaas) 


SAHABA E KIRAAM RAZI ALLAHU ANHUM KA JAZBAH ITA'AT E RASOOL 
SALLALLAHU ALAIHI WA SALLAM 

1. Hazrat Anas bin Malik Razi Allahu Anhu se riwayat hai k (gazwah e khaibar k 
mouqey par) Rasool Allah Sallallahu Alaihi Wa Sallam k paas ek aadmi hazir hua 
aur arz kiya "Sahaba E Kiraam Razi Allahu Anhum gharelu gadhey ka goosht kha 
rahe they" Aap Sallallahu Alaihi Wa Sallam khamoosh rahe phir doosra aadmi 
hazir hua aur arz ki "Loog gharelu gadhey ka goosht kha rahe hai" Aap Sallallahu 
Alaihi Wa Sallam ne phir khamooshi ikhtiyaar farmayi, phirteesra aadmi hazir hua 
aur arz ki "Loogo ne gharelu gadhey khatam kar daale hai" Aap Sallallahu Alaihi 

Wa Sallam ne munadi ko hukm diya aur usne buland aawaaz se ye aelaan kiya 
"Allah aur uske Rasool Sallallahu Alaihi Wa Sallam turn loogo ko gharelu gadha 
khane se mana farmate hai" tamaam loogo ne ye sun kar apni haandiya ulat di 
halankey un mein goosht ubal raha tha. (Sahih Bukhari Kitabul Magaazi) 

2 . Hazrat Anas bin Malik Razi Allahu Anhu se riwayat hai k hum loog sirf fazeeh 
(khajoor se banaayi gayi) sharaab hi istemaal karte they mein (ek majlis mein) Abu 
Talha aur doosre loogo ko sharaab pila raha tha k achanak ek aadmi aaya aur 
pucha "Kya tumhey ittela mil gayi hai?" unhone kaha "kaun si ittela?" aadmi ne 
kaha "Hurmat e Sharaab ki" ye sunte hi sabne baik zuban kaha "Anas Razi Allahu 
Anhu! ye saare matkey baha do" Hazrat Anas Razi Allahu Anhu kehte hai "Hurmat 
e sharaab ki ittela milne k baad na to kisi ne uske baare mein koi sawal kiya aur na 
hi kisi ne takraar ki". (Sahih Bukhari Kitabut Tafseer) 

3. Hazrat Abu Saalba Khushni Razi Allahu Anhu kehte hai (doraan e safar) Sahaba 
E Kiraam Razi Allahu Anhum jab kisi maqaam par thehartey to waadiyo aur 
ghaatiyo mein idhar udhar bikhar jaate, Rasool Allah Sallallahu Alaihi Wa Sallam 
ne farmaya "Tumhara waadiyo aur ghaatiyo mein bikhar jana shaitan ki taraf se 
hai" uske baad Sahaba E Kiraam Razi Allahu Anhum ne kisi maqaam par aesa nahi 
kiya balke ek doosre k saath is tarah mil kar baith'te k ek hi kapda un par daal diya 
jaye to sabko dhaanp le. (Abu Dawood Kitabuj Jihaad Hadees no. 2:2288) 

4 . Hazrat Bara Razi Allahu Anhu se riwayat hai k Nabi E Akram Sallallahu Alaihi Wa 
Sallam ne (Madeena Munawwarah tashreef aawaari k baad) 16 ya 17 maah tak 
baitul maqdas k rukh par namaz padhi, lekin Aap Sallallahu Alaihi Wa Sallam ki 
khawahish thi k (musalmano ka qiblah) Baitullah Shareef ho (hukm e ilahi aaney k 
baad) Aap Sallallahu Alaihi Wa Sallam ne asar ki namaz Baitullah Shareef k rukh 
par padhi aur loogo ne bhi Aap Sallallahu Alaihi Wa Sallam k saath (Baitullah 
Shareef k rukh par) namaz ada ki, Aap Sallallahu Alaihi Wa Sallam k saath namaz 
padhne walo mein se ek aadmi bahar nikla aur uska guzar ek masjid par hua us 
waqt namazi halat e ruku mein (Baitul Maqdas ki taraf rukh kiye hue) they us 
shaks ne (buland aawaaz se) kaha "Mein Allah ta'ala ko gawah bana kar kehta hu 

k mene Nabi E Akram Sallallahu Alaihi Wa Sallam k saath Baitullah Shareef ki taraf 
rukh karke namaz padhi hai" (aawaaz sunney k baad) masjid k saare namazi halat 
e ruku mein hi Baitullah Shareef ki taraf ghoom gaye. (Sahih Bukhari Kitabut 
Tafseer) 

5. Hazrat Abu Saeed Khudri Razi Allahu Anhu kehte hai k ek dafa Rasool Allah 
Sallallahu Alaihi Wa Sallam Sahaba E Kiraam Razi Allahu Anhum ko namaz padha 
rahe they k doraan e namaz Aap Sallallahu Alaihi Wa Sallam ne joote utaar kar 
baayi janib rakh diye, jab Sahaba E Kiraam Razi Allahu Anhum ne dekha to unhone 
bhi apne joote utaar diye, Rasool E Akram Sallallahu Alaihi Wa Sallam ne namaz 
khatam ki, to unhone daryaft farmaya "Turn loogo ne apne joote kyu utaare?" 
Sahaba E Kiraam Razi Allahu Anhum ne arz kiya "Humne Aap Sallallahu Alaihi Wa 
Sallam ko joote utaarte dekha, lihaza humne bhi apne joote utaar diye" Rasool 
Allah Sallallahu Alaihi Wa Sallam ne farmaya "Mujhe Jibraeel Alaihis Salaam ne aa 
kar bataya k mere jooto mein galazat hai, ya kaha takleef deh cheez hai (lihaza 
mene joote utaar diye) phir Aap Sallallahu Alaihi Wa Sallam ne Sahaba E Kiraam 
Razi Allahu Anhum ko naseehat farmayi "Jab masjid mein namaz padhne aao to 
pehle apne jooto ko acchi tarah dekh liya karo, agar un mein galazat ho to usey 
saaf karlo phir un mein namaz padho". (Sahih Sunan Abu Dawood Hadees no. 
605) 

6. Hazrat Kaab bin Malim Razi Allahu Anhu se riwayat hai k (gazwah e tabook se 
wapsi k baad jab Rasool Allah Sallallahu Alaihi Wa Sallam gazwah mein adm 
shirkat karne walo se mulaqaat k liye masjid tashreef laaye to) mein bhi Aap 
Sallallahu Alaihi Wa Sallam ki khidmat mein hazir hua aur Aap Sallallahu Alaihi Wa 
Sallam k saamne aa kar baith gaya, Aap Sallallahu Alaihi Wa Sallam ne mujhse 
pucha "Turn jihaad se kyu pichey rahe?" kya tumne jihaad k liye sawari nahi 
khareedi thi? mene arz kiya "Kyu nahi sawari khareedi thi aur Allah ki qasam! 
mere paas koi uzr bhi nahi, us waqt mein sehat aur maal o dolat k aetabaar se 
pehle ki nisbat ziyaadah behtar tha" Rasool Allah Sallallahu Alaihi Wa Sallam ne 
farmaya "Usne sach baat kahi hai (aur mujhe hukm diya gaya k) jao hatta k Allah 
ta'ala tumhare maamle ka faisla farma de" mein uth kar chala aaya.... Aap 

Sallallahu Alaihi Wa Sallam ne tamaam musalmaano ko hukm de diya k hum teen 
aadmiyo (Hazrat Kaab bin Malik Razi Allahu Anhu, Hazrat Muraarah bin Rabee 
Razi Allahu Anhu aur Hazrat Bilal bin Umaiyyah Razi Allahu Anhu) se koi shaks 
kalaam na kare, ye hukm jihaad se pichey reh jaane wale hum teen aadmiyo se 
mutalliq tha, Sahaba E Kiraam Razi Allahu Anhum ne hum se qata'a talluq kar liya 
aur is tarah badal gaye jese jaante hi nahi aur wo sar-zameen jise hum jaante they 
hamare liye ajnabi ban gayi. (Sahih Bukhari Kitabul Magaazi) 


TEESRA (3rd) HAQQ - AAP SALLALLAHU ALAIHI WA SALLAM SE 
MUHABBAT KARNA 

RASOOL E AKRAM SALLALLAHU ALAIHI WA SALLAM K SAATH AESI MUHABBAT 
KARNA AHLE EMAAN PAR FARZ HAI JO ALLAH K ALAWAH BAAQI TAMAAM 
MUHABBATO PAR GHALIB HO 

"Ae Nabi! keh do, agar tumhare baap, tumhare baite, tumhare bhai, tumhari 
beewiya, tumhare azeez wa aqarib, tumhare wo maal jo tumne kamaaye hai, 
tumhari tijarat jiske manda padne ka tumhey darr hai aur tumhare pasandeedah 
ghar, tumhey Allah uske Rasool aur Allah ki raah mein jihaad se ziyaadah 
mehboob hai to phir intazaar karo yaha tak k Allah ta'ala ka faisla aa jaye (aur 
yaad rakkho) Allah ta'ala aese fasiqo ki rehnumaayi nahi farmata". (Surah Tauba 
Surah no. 9 Ayat no. 24) 

Hazrat Anas Razi Allahu Anhu kehte hai k Rasool Allah Sallallahu Alaihi Wa Sallam 
ne farmaya "Koi aadmi us waqt tak momin nahi ho sakta jab tak wo apne baite 
(aur betiyo), apne baap (aur maa) aur saare loogo se badh kar mere saath 
muhabat na kare". (Sahih Muslim Kitabul Emaan) 

RASOOL E AKRAM SALLALLAHU ALAI HI WA SALLAM Kl ZAAT E MUBARAK AHLE 
EMAAN K LIYE UNKI APNI JAANO SE BHI ZIYAADAH AZEEZ AUR MOHTARAM HAI 


"Nabi ki zaat ahle emaan k liye unki apni jaano se bhi muqaddam hai aur nabi ki 
beewiya ahle emaan ki maayen hai". (Surah Ahzaab Surah no. 33 Ayat no. 6) 


RASOOL E AKRAM SALLALLAHU ALAIHI WA SALLAM SE MUHABBAT KARNE 
WALA SACCHA MOMIN HAI 

Hazrat Abbas bin Abdul Muttalib Razi Allahu Anhu kehte hai mene Rasool Allah 
Sallallahu Alaihi Wa Sallam ko ye farmate hue suna hai "Emaan ka maza us aadmi 
ne chakha jo Allah k rabb hone par raazi hua, islam k deen hone par raazi hua aur 
Hazrat Muhammad Sallallahu Alaihi Wa Sallam k Rasool hone par raazi hua". 
(Sahih Muslim Kitabul Emaan) 


AAP SALLALLAHU ALAIHI WA SALLAM KI SEERAT E TAYYEBA KA MUTA'ALA 
KARIMA, APNI MAJALIS MEIN AAP SALLALLAHU ALAHI WA SALLAM KA ZIKR 
KARNA AUR AAP SALLALLAHU ALAIHI WA SALLAM SE MUHABBAT KA IZHAAR 
KARNA AHLE EMAAN PAR WAJIB HAI 

Hazrat Anas bin Malik Razi Allahu Anhu kehte hai Hazrat Abu Bakr Siddeque Razi 
Allahu Anhu aur Hazrat Abbas Razi Allahu Anhu ansaar ki ek majlis k paas se 
guzrey to dekha wo roo rahe hai, unhone pucha "kyu roo rahe ho?" unhone kaha 
hamey Rasool E Akram Sallallahu Alaihi Wa Sallam ki sohbatey yaad aa rahi hai ye 
sun kar wo dono Rasool Allah Sallallahu Alaihi Wa Sallam ki khidmat mein hazir 
hue (Aap Sallallahu Alaihi Wa Sallam ko ansaar ki baat bataayi) Aap Sallallahu 
Alaihi Wa Sallam apne sar par chadar baandhey hue bahar nikle (Aap Sallallahu 
Alaihi Wa Sallam k sar mubarak mein bahut dard tha) mimbar par chadhey bas ye 
Aap Sallallahu Alaihi Wa Sallam (ki hayaat e tayyeba) ka aakhiri khutba tha, Aap 
Sallallahu Alaihi Wa Sallam ne Allah ki hamd o sana farmayi, phir irshad farmaya 

"Loogo! mein tumko ansar k baare mein waseeyat karta hu wo to mere qalb wa 
jigar hai un par jo mera haqq tha wo ada kar chukey ab unka haqq (jannat) baaqi 
hai, un mein se jo koi naik ho uski qadar karna aur jo koi bura ho uske qasooro se 
darguzar karna". (Sahih Bukarhi Kitabul Manaqib al Ansar) 


HAZRAT ABU BAKR SIDDEQUE RAZI ALLAHU ANHU Kl AAP SALLALLAHU ALAI HI 
WA SALLAM SE MUHABBAT 

1. Hazrat Bara bin Aajib Razi Allahu Anhu kehte hai jab Rasool Allah Sallallahu 
Alaihi Wa Sallam ne madeena ki taraf hijrat farmayi to raaste mein Aap Sallallahu 
Alaihi Wa Sallam ko piyaas lagi, achanak raaste mein ek charwaaha mila, Hazrat 
Abu Bakr Siddeque Razi Allahu Anhu farmate hai, mene ek piyaala liya aur 
(charwaahe ki ijazat se) us mein thoda sa (bakri ka) doodh doohya aur Aap 
Sallallahu Alaihi Wa Sallam ki khidmat mein paish kiya, Aap Sallallahu Alaihi Wa 
Sallam ne itna doodh noosh farmaya k mera dil khush ho gaya. (Sahih Bukhari 
Kitabul Manaqib al Ansar) 

2. Hazrat Bara bin Aajib Razi Allahu Anhu se riwayat hai k Hazrat Abu Bakr 
Siddeque Razi Allahu Anhu kehte hai "hum (hijrat k liye) rawana hue to loog 
hamare ta'aqub mein they un mein se sirf Surqa bin Malik bin Jushm ne apne 
ghoode par hamey paya mene arz kiya "Ya Rasool Allah Sallallahu Alaihi Wa 
Sallam! ta'aqub mein ye shaks hamare qareeb pahunch gaya hai" Aap Sallallahu 
Alaihi Wa Sallam ne irshad farmaya "gham na kar! Allah hamare saath hai" phir 
wo is qadar hamare qareeb aa gaya k hamare aur uske darmiyaan ek do ya teen 
naizo k barabar faasla reh gaya, mene arz kiya "Ya Rasool Allah Sallallahu Alaihi 
Wa Sallam! usne to hamey pakad liya aur mein money laga" Aap Sallallahu Alaihi 
Wa Sallam ne irshad farmaya "Abu Bakr Razi Allahu Anhu kyu roote ho?" mene arz 
kiya "Allah ki qasam mein apni jaan ko khatre mein dekh kar nahi roo raha hu 
balke mujhe Aap Sallallahu Alaihi Wa Sallam ki jaan ka khatra hai is liye roo raha 
hu, Hazrat Abu Bakr Siddeque Razi Allahu Anhu kehte hai Rasool Allah Sallallahu 
Alaihi Wa Sallam ne Surqa k liye bad-dua farmaayi "Ya Allah! tu hum dono k liye 

jese tu chaahey kaafi ho ja" chunanchey uske ghoode ki taangey sakht zameen 
mein pait tak phans gayi aur surqa ne ghoode se chalaang laga di. (Musnad 
Ahmad Hadees no. 3) 

3. Hazrat Ayesha Razi Allahu Anha kehti hai mein (beemari k doraan) Hazrat Abu 
Bakr Siddeque Razi Allahu Anhu k paas gayi to unhone mujhse daryaft farmaya 
"Rasool Allah Sallallahu Alaihi Wa Sallam kaun se rooz faut hue they?" mene arz 
kiya "Somvaar ko" Hazrat Abu Bakr Siddeque Razi Allahu Anhu ne pucha "Aaj 
konsa din hai?" Hazrat Ayesha Razi Allahu Anha ne jawab diya "Aaj bhi somvaar 
hai" tab Abu Bakr Siddeque Razi Allahu Anhu ne farmaya "Mein ummeed rakhta 
hu k aaj raat tak kisi bhi waqt dunya e faani se kooch kar jaunga". (Sahih Bukhari 
Kitabul Jana'iz) 

Wazahat: Yaad rahe Hazrat Abu Bakr Siddeque Razi Allahu Anhu ki wafaat mangal 
k rooz hui thi ye mehaz Rasool E Akram Sallallahu Alaihi Wa Sallam se muhabbat 
ka jazba tha k Aap Razi Allahu Anhu ne somvaar ko faut hone ki tamanna farmayi. 


HAZRAT UMAR RAZI ALLAHU ANHU KI AAP SALLALLAHU ALAIHI WA SALLAM SE 
MUHABBAT 

1. Hazrat Abdullah bin Hishaam Razi Allahu Anhu kehte hai hum Nabi E Akram 
Sallallahu Alaihi Wa Sallam k saath they aur Aap Sallallahu Alaihi Wa Sallam ne 
Hazrat Umar Razi Allahu Anhu ka haath thama hua tha, Hazrat Umar Razi Allahu 
Anhu ne arz kiya "Ya Rasool Allah Sallallahu Alaihi Wa Sallam! Aap mujhe meri 
zaat k alawah baaqi har cheez se ziyaadah mehboob hai" Nabi E Akram Sallallahu 
Alaihi Wa Sallam ne farmaya "Nahi! qasam hai us zaat ki jiske haath mein meri 
jaan hai (turn us waqt tak momin nahi ho sakte) jab tak mere saath apni jaan se 
bhi ziyaadah muhabbat na karo" tab Hazrat Umar Razi Allahu Anhu ne arz kiya 
"Allah ki qasam! ab to aap mujhe apni jaan se bhi ziyaadah mehboob hai" Rasool E 
Akram Sallallahu Alaihi Wa Sallam ne farmaya "Ae Umar! ab turn poore momin 
ho". (Sahih Bukhari Kitabul Emaan wan Nuzoor) 

2. Hazrat Umar bin Khattab Razi Allahu Anhu ne (Apni wafaat se qabl apne baite 
Hazrat Abdullah bin Umar Razi Allahu Anhu se) kaha "Abdullah! Ummul 
Momineen Hazrat Ayesha Razi Allahu Anha k paas jao aur unki khidmat mein hazir 
ho kar arz karna "Umar salaam arz karta hai aur han dekho, Ameer ul Momineen 
ka lafz istemaal na karna, kyunki aaj mein Ameer ul Momineen nahi hu, salaam 
arz karne k baad darkhuwast karna k Umar bin Khattab Razi Allahu Anhu apne 
dono saathiyo k saath dafan hone ki ijazat maangta hai, Hazrat Abdullah Razi 
Allahu Anhu ne hazir ho kar salaam arz kiya aur andar aaney ki ijazat maangi, 
ijazat milne k baad Hazrat Ayesha Razi Allahu Anha ki khidmat mein hazir hue to 
dekha k Hazrat Ayesha Razi Allahu Anha (Ameer ul Momineen ki beemari k gham 
mein) baithi roo rahi hai, Hazrat Abdullah Razi Allahu Anhu ne arz ki "Umar bin 
Khattab Razi Allahu Anhu salaam arz karte hai aur apne dono saathiyo k saath 
dafan hone ki ijazat maangte hai" Hazrat Ayesha Siddeqa Razi Allahu Anha ne 
farmaya "wo jagah mene apne liye rakkhi thi, lekin ab mein apni bajaaye Umar ko 
tarjeeh deti hu" Hazrat Abdullah Razi Allahu Anhu wapas lootey to loogo ne 
Hazrat Umar Razi Allahu Anhu ko bataya "Abdullah Razi Allahu Anhu aa gaye hai" 
Hazrat Umar Razi Allahu Anhu ne loogo se kaha "Mujhe utha kar baithao" ek 
aadmi ne Hazrat Umar Razi Allahu Anhu ko Sahara diya, Hazrat Umar Razi Allahu 
Anhu ne pucha "Abdullah! kya khabar laaye ho? Hazrat Abdullah Razi Allahu Anhu 
ne arz kiya "Ameer ul Momineen jo aap chahte they, Hazrat Ayesha Razi Allahu 
Anha ne aapko ijazat de di hai" Hazrat Umar Razi Allahu Anhu ne kaha 
"Alhamdulillah! mere liye is se aham aur koi baat nahi". (Sahih Bukhari Kitabul 
Fazail E Sahaba) 


HAZRAT ALI RAZI ALLAHU ANHU KI RASOOL E AKRAM SALLALLAHU ALAI HI WA 
SALLAM SE MUHABBAT 

Hazrat Ali bin Abu Talib Razi Allahu Anhu se pucha gaya "Aap ki Rasool Allah 
Sallallahu Alaihi Wa Sallam se muhabbat kesi thi?" Hazrat Ali Razi Allahu Anhu ne 
farmaya "Wallah! Rasool Allah Sallallahu Alaihi Wa Sallam hamey apne maalo, 
aulaado, baapo, maao aur shadeed piyaas k waqt thandey paani se bhi ziyaadah 


27 



HUQOOQ RAHMATULL-LIL-AALAMEEN SALLALLAHU ALAI H I WA SALLAM 


mehboob they". (Sharah As Shifa Kitabul Huqooq un Nabi Sallallahu Alaihi Wa 
Sallam Safa no. 70) 

HAZRAT SAAD BIN MUAAZ RAZI ALLAHU ANHU Kl AAP SALLALLAHU ALAIHI WA 
SALLAM SE MUHABBAT 

Hazrat Saad bin Muaaz Razi Allahu Anhu ne (jang e badar se qabl) arz ki "Ae Allah 
k Nabi Sallallahu Alaihi Wa Sallam! kya hum aapke liye ek uncha chappar na 
tameer karde jis mein aap qayaam farmaye aur hum aapke paas sawariya bhi 
tayyar rakkhey aur phir dushman se muqalabah kare? agar Allah ne hamey izzat 
bakshi aur dushman par ghalba ata farmaya to yahi wo cheez hai jo hum chahte 
hai aur agar soorat e haal uske bar-aks hui to aap apni sawariyo par baith kar 
hamari qaum k un loogo k paas pahunch jaaye jo pichey reh gaye hai, hum aapki 
muhabbat mein unse badh kar nahi agar unhey ilm hota k aapko jang se saabqa 
padega to wo kabhi aapse pichey na rehte, Allah unke zariye aapki hifazat 
farmayega wo loog aapse wafa karengey aur aapke saath mil kar jihaad karengey, 
Rasool Allah Sallallahu Alaihi Wa Sallam ne Hazrat Saad Razi Allahu Anhu ki is 
tajweez par unki tareef farmaayi aur unke liye dua e khair ki, phir Aap Sallallahu 
Alaihi Wa Sallam k liye ek "Areesh" (chappar) tameer kiya gaya jisme Aap 
Sallallahu Alaihi Wa Sallam ne (jang k doraan) qayaam farmaya. (Al Bidaya Wan 
Nihaya Juzz e Salis Safa no. 284) 


HAZRAT KHUBAIB BIN ADI RAZI ALLAHU ANHU KI AAP SALLALLAHU ALAIHI WA 
SALLAM SE MUHABBAT 

Hazrat Urwah bin Zubair Razi Allahu Anhu se riwayat hai k jin mushrikeen k aaba 
wa ajdaad badar mein qatal hue they wo jab Hazrat Khubaib Razi Allahu Anhu ko 
qatal karne lage to unhey qasam de kar pucha "Kya tumhey ye pasand hai k 
tumhari jagah Muhammad Sallallahu Alaihi Wa Sallam hote aur turn phaansi 
paane se bach jaate?" Hazrat Khubaib Razi Allahu Anhu ne farmaya "Nahi, Allah 

buzurg wa bartar ki qasam! mujhe to ye bhi gawarah nahi k meri jagah Aap 
Sallallahu Alaihi Wa Sallam k qadam mubarak mein kaanta bhi chubhey" is par 
mushrikeen ne kehkaha lagaya (hasne lage). (Tabraani Hadees no. 5284) 


HAZRAT ZAID BIN HAARSA RAZI ALLAHU ANHU KI AAP SALLALLAHU ALAIHI WA 
SALLAM SE MUHABBAT 

Hazrat Jablah bin Haarsa Razi Allahu Anhu kehte hai mein Rasool Allah Sallallahu 
Alaihi Wa Sallam ki khidmat mein hazir hua aur arz ki "Ya Rasool Allah Sallallahu 
Alaihi Wa Sallam! mere bhai Zaid bin Haarsa ko mere saath rawana farma de, Aap 
Sallallahu Alaihi Wa Sallam ne irshad farmaya "Zaid tumhare saamne mojood hai 
agar tumhare saath jana chahta hai to mein usey kabhi nahi rokunga" Hazrat Zaid 
Razi Allahu Anhu ne arz ki "Ya Rasool Allah Sallallahu Alaihi Wa Sallam! Allah ki 
qasam, mein Aap Sallallahu Alaihi Wa Sallam k muqabaley mein kisi doosre ko 
tarjeeh nahi dunga" Hazrat Jablah Razi Allahu Anhu kehte hai "Mere bhai ki raaye, 
meri raaye ki nisbat bahut behtar hai". (Tirmizi Abwabul Manaqib 3:2998) 

Wazahat: Yaad rahe Hazrat Zaid bin Haarsa Razi Allahu Anhu Hazrat Khadeeja Razi 
Allahu Anha k ghulaam they, Hazrat Khadeeja Razi Allahu Anha ne Rasool Allah 
Sallallahu Alaihi Wa Sallam ko hibah kar diya tha, Aap Sallallahu Alaihi Wa Sallam 
ne Hazrat Zaid Razi Allahu Anhu ko aazaad karke apna muh boola baita bana liya 
tha, jab Hazrat Zaid Razi Allahu Anhu k ghar walo ko ilm hua k Zaid Rasool E Akram 
Sallallahu Alaihi Wa Sallam k paas hai to wo unhey lene aaye, lekin Hazrat Zaid 
Razi Allahu Anhu ne unke saath jaane se inkaar kar diya. 


HAZRAT SAAD BIN RABEE RAZI ALLAHU ANHU KI RASOOL ALLAH SALLALLAHU 
ALAIHI WA SALLAM SE MUHABBAT 

Hazrat Yahya bin Saeed Razi Allahu Anhu kehte hai uhad k rooz Rasool Allah 
Sallallahu Alaihi Wa Sallam ne farmaya "Mujhe Saad bin Rabee k baare mein kaun 

khabar la kar dega?" (wo maidaan e jang mein kis haal mein hai) ek aadmi (Hazrat 
Ubey bin Kaab Razi Allahu Anhu ya Zaid bin Sabit Razi Allahu Anhu) ne arz kiya "Ya 
Rasool Allah Sallallahu Alaihi Wa Sallam mein khabar lata hu" chunanchey wo 
gaya aur laasho mein Hazrat Saad bin Rabee Razi Allahu Anhu ko talaash karne 
laga, Hazrat Saad bin Rabee Razi Allahu Anhu ne (aadmi ko dekh kar) pucha "kise 
talash karte ho?" aadmi ne jawab diya "Mujhe Rasool Allah Sallallahu Alaihi Wa 
Sallam ne tumhari khabar lene k liye bheja hai, Hazrat Saad bin Rabee Razi Allahu 
Anhu ne kaha "Accha! wapas jao, Nabi E Akram Sallallahu Alaihi Wa Sallam se 
mera salaam arz karna aur bata dena k mujhe naizey k 12 zakam aaye hai jo meri 
jaan lene wale hai aur apni qaum se kehna "Yaad rakkho! agar turn mein se ek 
aadmi bhi zindah raha aur Rasool Allah Sallallahu Alaihi Wa Sallam shaheed kar 
diye gaye to Allah ta'ala k han tumhara koi uzr qabool nahi hoga". (Muatta Imam 
Malik Kitabul Jihaad) 


HAZRAT ZIYAAD BIN SAKAN RAZI ALLAHU ANHU Kl AAP SALLALLAHU ALAIHI WA 
SALLAM SE MUHABBAT 

Ibne Is'haaq kehte hai (gazwa e uhad k din) jab dushmano ne Aap Sallallahu Alaihi 
Wa Sallam par hujoom kar liya to Aap Sallallahu Alaihi Wa Sallam ne irshad 
farmaya "Kaun hai jo hamare liye apni jaan deta hai?" Hazrat Ziyad bin Sakan Razi 
Allahu Anhu 5 ansariyo samait khade hue aur ek ek karke Rasool Allah Sallallahu 
Alaihi Wa Sallam ka difa karte hue shaheed ho gaye, sabse aakhir mein Hazrat 
Ziyaad Razi Allahu Anhu, Hazrat Umarah Razi Allahu Anhu tanha reh gaye aur wo 
akele ladte rahe yaha tak k zakhmo ne unhey gira diya phir musalmano ki ek 
jamaat palti aur unhone Hazrat Ziyaad Razi Allahu Anhu se dushmano ko hataya, 
Rasool Allah Sallallahu Alaihi Wa Sallam ne farmaya "Ise mere qareeb karo" loogo 
ne Hazrat Ziyaad Razi Allahu Anhu ko Nabi E Akram Sallallahu Alaihi Wa Sallam k 
qareeb kiya to Nabi E Akram Sallallahu Alaihi Wa Sallam ne apna qadam mubarak 
unki taraf badhaaya takey wo us par apna rukhsaar mubarak rakh sakey phir wo is 
halat mein faut hue k unke rukhsaar Rasool Allah Sallallahu Alaihi Wa Sallam k 

qadam mubarak par they. (As Seerat un Nabwiyah li bin Hishaam, Juzz e Saalis 
Safa no. 53) 


BANU DEENAR Kl EK KHATOON Kl RASOOL E AKRAM SALLALLAHU ALAI HI WA 
SALLAM SE MUHABBAT 

Hazrat Saad bin Abi Waqaas Razi Allahu Anhu se riwayat hai k (gazwah e uhad se 
waapsi par) Rasool E Akram Sallallahu Alaihi Wa Sallam ka banu deenar ki ek 
khatoon par guzar hua jiska shohar, bhai aur baap jang e uhad mein Rasool Allah 
Sallallahu Alaihi Wa Sallam k saath ladte ladte shaheed ho gaye they, jab loogo ne 
usey uske shohar, bhai aur baap ki shahadat ki khabar di to usne pucha "Rasool 
Allah Sallallahu Alaihi Wa Sallam ka kya haal hai? loogo ne jawab diya "Ummey 
falah! tumhari khawahish k mutabiq wo to Allah k fazal se bilkul theek hai" aurat 
ne kaha "Mujhe dikhao, jab tak mein apni aankho se dekh nahi leti, mujhe qaraar 
nahi aayega" loogo ne Nabi E Akram Sallallahu Alaihi Wa Sallam ki taraf isharah 
karke bataya k wo hai, jab usne apni aankho se Rasool Allah Sallallahu Alaihi Wa 
Sallam ko dekh liya to kehni lagi "Aap Sallallahu Alaihi Wa Sallam ko dekhne k 
baad saari museebatey door ho gayi". (Al Bidaya wan Nihaya juzz e rabee Safa no. 
423) 

HAZRAT RABEEYA BIN KAAB ASLAMI RAZI ALLAHU ANHU Kl AAP SALLALLAHU 
ALAIHI WA SALLAM SE MUHABBAT 

Hazrat Rabeeya bin Kaab Aslami Razi Allahu Anhu kehte hai mein raat Nabi E 
Akram Sallallahu Alaihi Wa Sallam k han basar karta Aap Sallallahu Alaihi Wa 
Sallam k liye wuzu ka pani aur doosri zaroorat ki cheezey laya karta (ek rooz) Aap 
Sallallahu Alaihi Wa Sallam ne (khush ho kar) irshad farmaya "Koi cheez (maangna 
chaho) to maango" mene arz ki "Jannat mein Aap Sallallahu Alaihi Wa Sallam ki 
rifaqat chahta hu" Aap Sallallahu Alaihi Wa Sallam ne phir pucha "Kuch aur?" 
mene arz ki "bas yahi" Aap Sallallahu Alaihi Wa Sallam ne irshad farmaya "Kasrat e 


31 



HUQOOQ RAHMATULL-LIL-AALAMEEN SALLALLAHU ALAI H I WA SALLAM 


sujood k saath mari madad kar (takey tumhare liye sifarish karna mere liye aasaan 
ho jaye)". (Sahih Muslim Kitabus Salaat) 


HAZRAT ABU HURAIRAH RAZI ALLHAU ANHU Kl AAP SALLALLAHU ALAIHI WA 
SALLAM SE MUHABBAT 

Hazrat Abu Hurairah Razi Allahu Anhu (ne Rasool Allah Sallallahu Alaihi Wa Sallam 
ko mukhatib karke) farmaya "Ya Rasool Allah Sallallahu Alaihi Wa Sallam! jab mein 
aapko dekhta hu to meri aankhey thandi ho jati hai aur dil khush ho jata hai lekin 
jab aap nazar nahi aatey to mera dil bujh jata hai ya aesa hi koi lafz kaha". 
(Bazzaar, Majmua uz Zawahid Kitabul Manaqib 9:604) 


HAZRAT ABU AYYUB ANSARI RAZI ALLAHU ANHU Kl AAP SALLALLAHU ALAIHI 
WA SALLAM SE MUHABBAT 

Hazrat Abu Ayyub (Ansari Razi Allahu Anhu) se riwayat hai k Nabi E Akram 
Sallallahu Alaihi Wa Sallam (Madeena tashreef lane k baad) unke han mehmaan 
thehrey Rasool Allah Sallallahu Alaihi Wa Sallam ne nichli manzil mein qayaam 
farmaya aur Hazrat Abu Ayyub Razi Allahu Anhu uper wali manzil mein they.... 
Abu Ayyub Razi Allahu Anhu Aap Sallallahu Alaihi Wa Sallam k liye khana tayyar 
karte jab (khadim) khana wapas lata to Abu Ayyub Razi Allahu Anhu khadim se 
puchte "Rasool Allah Sallallahu Alaihi Wa Sallam ki ungliya khane par kaha kaha 
lagi hai?" Abu Ayyub Razi Allahu Anhu bhi usi jagah (apni ungliya rakh kar) khana 
khate. (Sahih Muslim Kitabul Ashrabah) 


HAZRAT UMMEY HAANI RAZI ALLAHU ANHA Kl AAP SALLALLAHU ALAIHI WA 
SALLAM SE MUHABBAT 


32 



HUQOOQ RAHMATULL-LIL-AALAMEEN SALLALLAHU ALAI H I WA SALLAM 


Hazrat Ummey Haani Razi Alla hu Anha kehti hai fatah makkah k rooz Hazrat 
Fatima Razi Allahu Anha Rasool E Akram Sallallahu Alaihi Wa Sallam ki baayi taraf 
aa kar baith gayi aur mein Aap Sallallahu Alaihi Wa Sallam ki daayi taraf, itne mein 
ek loondi bartan le kar aayi, jis mein peeney ki koi cheez thi, loondi ne wo bartan 
Rasool Allah Sallallahu Alaihi Wa Sallam ko diya, Aap Sallallahu Alaihi Wa Sallam 
ne us bartan se piya, phir wo bartan mujhe diya, mene bhi us se piya aur kaha "Ya 
Rasool Allah Sallallahu Alaihi Wa Sallam! mera rooza tha mene (Aap Sallallahu 
Alaihi Wa Sallam ka jhoota pene k liye) rooza tood diya" Aap Sallallahu Alaihi Wa 
Sallam ne pucha "Kya tumne qaza rooza rakkha tha?" mene arz kiya "nahi" Aap 
Sallallahu Alaihi Wa Sallam ne irshad farmaya "Agar nafli rooza tha, to koi harj ki 
baat nahi". (Sahih Sunan Abu Dawood Hadees no. 2145) 


HAZRAT BILAL RAZI ALLAHU ANHU KI AAP SALLALLAHU ALAIHI WA SALLAM SE 
MUHABBAT 

Hazrat Muhammad bin Ibraheem Taemi Rahimahullah kehte hai k Rasool Allah 
Sallallahu Alaihi Wa Sallam ki wafat k baad abhi Aap Sallallahu Alaihi Wa Sallam ki 
tadfeen nahi hui thi, Hazrat Bilal Razi Allahu Anhu ne azaan di aur jab "ASH'HADU 
ANNA MUHAMMADAR RASOOLULLAH" par pahunchey to Sahaba E Kiram Razi 
Allahu Anhum phoot phoot kar roone lage, jab Aap Sallallahu Alaihi Wa Sallam ki 
tadfeen ho gayi to Hazrat Abu Bakr Razi Allahu Anhu ne Hazrat Bilal Razi Allahu 
Anhu se kaha azaan do, Hazrat Bilal Razi Allahu Anhu ne kaha "Agar aapne mujhe 
apni khatir aazaad kar diya hai to phir aapko ye hukm dene ka haqq hai, lekin agar 
aapne mujhe Allah ki raza k liye aazaad karaya hai to phir mujhe kuch na kahiye" 
Hazrat Abu Bakr Razi Allahu Anhu ne kaha "Mene tumhey sirf Allah ki raza k liye 
aazaad karaya hai" Hazrat Bilal Razi Allahu Anhu ne kaha "to phir Rasool Allah 
Sallallahu Alaihi Wa Sallam ki wafat k baad mein kisi doosre k liye azaan nahi 
kahunga" Hazrat Abu Bakr Razi Allahu Anhu ne farmaya "Accha, teri marzi". 
(Sifatus Safwah 1:200) 

EK SAHABI KA SARMAYA E HAYAAT HUBBEY RASOOL SALLALLAHU ALAIHI 

WA SALLAM 

Hazrat Anas bin Malik Razi Allahu Anhu kehte hai ek aadmi Rasool Allah Sallallahu 
Alaihi Wa Sallam ki khidmat mein hazir hua aur arz ki "Ya Rasool Allah Sallallahu 
Alaihi Wa Sallam! qayamat kab aayegi?" Aap Sallallahu Alaihi Wa Sallam ne us se 
pucha "Tuney qayamat k liye kya tayyari ki hai?" Aadmi ne arz ki "Allah aur uske 
Rasool ki Muhabbat!" Aap Sallallahu Alaihi Wa Sallam ne irshad farmaya 
"(qayamat k rooz) yaqeenan tu uske saath hoga jiske saath tuney muhabbat ki" 
Hazrat Anas Razi Allahu Anhu kehte hai "Islam laane k baad hamey jitni khushi is 
baat se hui itni khushi kisi baat se nahi hui". (Sahih Muslim Kitabul Birr Wa Silah) 


EK KHUSH-NASEEB SAHABI KI RASOOL ALLAH SALLALLAHU ALAIHI WA SALLAM 
SE MUHABBAT PAR QURAN MAJEED KA NUZOOL 

Hazrat Ayesha Razi Allahu Anha kehti hai ek aadmi Nabi E Akram Sallallahu Alaihi 
Wa Sallam ki khidmat mein hazir hua aur arz ki "Ya Rasool Allah Sallallahu Alaihi 
Wa Sallam! mein aapse apni jaan se bhi jayada muhabbat karta hu apne baite se 
bhi ziyadah muhabbat karta hu jab ghar mein hota hu aur aapki yaad aati hai to us 
waqt tak sabr nahi aata jab tak hazir e khidmat ho kar Aap Sallallahu Alaihi Wa 
Sallam ka deedaar na karlu, lekin jab mujhe apni aur aapki maut yaad aati hai to 
jaanta hu k jannat mein dakhil hone k baad ambiya k saath buland maqaam par 
hongey aur mein jannat mein chala bhi gaya to (kam darja ki wajah se) darta hu k 
Aap Sallallahu Alaihi Wa Sallam ka deedaar nahi kar paunga" Nabi E Akram 
Sallallahu Alaihi Wa Sallam ne apne sahabi ki is baat ka us waqt tak koi jawab na 
diya jab tak Hazrat Jibraeel Alaihis Salaam ye aayat le kar na aa gaye (WA 
MAIY'YUTI ILLAHA....) "Aur jisne Allah aur uske Rasool Sallallahu Alaihi Wa Sallam 
ki ita'at ki wo (jannat mein) un loogo k saath honge jin par Allah ta'ala ne ina'am 
kiya hai ambiya mein se, siddeqeen mein se, shuhada mein se aur saliheen mein 
se, un loogo ki rifaqat kesi acchi hai (Surah Ambiya Surah no. 21 Ayat no. 69)". 
(Majmua uz Zawahid Kitabut Tafseer) 

HAZRAT UMMEY AYEMAN RAZI ALLAHU ANHA Kl AAP SALLALLAHU ALAIHI WA 
SALLAM SE MUHABBAT 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ki 
wafaat k baad Hazrat Abu Bakr Razi Allahu Anhu ne Hazrat Umar Razi Allahu Anhu 
se kaha "Chalo Ummey Ayeman Razi Allahu Anha se mil ka aaye, Rasool Allah 
Sallallahu Alaihi Wa Sallam bhi unhey milne jaya karte they" jab dono waha 
pahunchey to Ummey Ayeman Razi Allahu Anha roone lagi, Hazrat Abu Bakr Razi 
Allahu Anhu aur Hazrat Umar Razi Allahu Anhu ne pucha "Aap kyu rooti hai Allah k 
paas jo naimatey hai wo Rasool Allah Sallallahu Alaihi Wa Sallam k liye (dunya ki 
naimato se kahi ziyaadah) behtar hai" Hazrat Ummey Ayeman Razi Allahu Anha 
kehne lagi "Mein is liye nahi rooti k mujhe ye ilm nahi k Allah k paas apne Rasool k 
liye bahut kuch hai balke mein is liye rooti hu k ab wahi k aaney ka silsila band ho 
chuka hai" Hazrat Ummey Ayeman Razi Allahu Anha ki is baat se Hazrat Abu Bakr 
Razi Allahu Anhu aur Hazrat Umar Razi Allahu Anhu ko bhi roona aa gaya aur wo 
bhi Ummey Ayeman Razi Allahu Anha k saath roone lage. (Sahih Muslim Kitabul 
Fazail) 


SAHABA E KIRAAM RAZI ALLAHU ANHUM KI RASOOL ALLAH SALLALLAHU ALAIHI 
WA SALLAM SE MUHABBAT 

Hazrat Bara bin Aajib Razi Allahu Anhu kehte hai k sabse pehle hamare paas 
(madeena mein) Hazrat Mus'ab bin Umair Razi Allahu Anhu aur Abdullah bin 
Ummey Maktoom Razi Allahu Anhu (jo na-beena they) aaye, wo dono loogo ko 
quran padhaya karte they, phir Hazrat Bilal Razi Allahu Anhu, Hazrat Saad bin Abi 
Waqaas Razi Allahu Anhu aur Hazrat Ammaar bin Yasir Razi Allahu Anhu aaye, phir 
Hazrat Umar Razi Allahu Anhu 20 Sahaba E Kiraam Razi Allahu Anhum ko saath 
liye hue aaye phir Nabi E Akram Sallallahu Alaihi Wa Sallam (Hazrat Abu Bakr Razi 
Allahu Anhu aur Amir bin Fuhairah Razi Allahu Anhu ko saath le kar) tashreef 
laaye, mene madeena walo koi kisi baat se itna khush hote nahi dekha jitna 

Rasool Allah Sallallahu Alaihi Wa Sallam k tashreef laane se wo khush hue, 
loondiya tak kehne lagi "Allah k paighambar Sallallahu Alaihi Wa Sallam tashreef 
laaye hai". (Sahih Bukhari Kitabul Manaqib) 

Hazrat Abu Juhaifa Razi Allahu Anhu kehte hai do-paahar k waqt Rasool Allah 
Sallallahu Alaihi Wa Sallam tasheef laye Aap Sallallahu Alaihi Wa Sallam ki khidmat 
mein wuzu ka paani paish kiya gaya jis se Aap Sallallahu Alaihi Wa Sallam ne wuzu 
farmaya Sahaba E Kiraam Razi Allahu Anhum Aap Sallallahu Alaihi Wa Sallam k 
wuzu se bacha hua paani le kar apne badan par malne lage. (Sahih Bukhari Kitabul 
Wuzu) 


EK KAMSIN BACCHEY KI AAP SALLALLAHU ALAIHI WA SALLAM SE MUHABBAT 

Hazrat Abdul Malak bin Umair Razi Allahu Anhu kehte hai Madeena Munawwarah 
mein ek ladka tha jiski kunniyat Abu Mus'ab thi, wo Nabi E Akram Sallallahu Alaihi 
Wa Sallam ki khidmat mein hazir hua Aap Sallallahu Alaihi Wa Sallam k dast e 
mubarak mein ek khoosha tha, Aap Sallallahu Alaihi Wa Sallam ne khoosha 
haatho mein mal kar uska chilka utara, phoonk maari aur uske daane ladke ko de 
diye, Ladke ne le kar kha liye, agarchey ansaar madeena usey accha na samjhte 
lekin jab Rasool Allah Sallallahu Alaihi Wa Sallam ne Abu Mus'ab Razi Allahu Anhu 
ko daane diye to usne Aap Sallallahu Alaihi Wa Sallam ko wapas na paltaaye, Abu 
Mus'ab Razi Allahu Anhu kehte hai k mein Nabi E Akram Sallallahu Alaihi Wa 
Sallam k paas se uth kar thodi door hi gaya tha k phir wapas palta aur Aap 
Sallallahu Alaihi Wa Sallam se arz ki "Ya Rasool Allah Sallallahu Alaihi Wa Sallam! 
Aap mere liye dua farmaye k Allah mujhe jannat mein Aap Sallallahu Alaihi Wa 
Sallam ki rifaqat ata farmaye" Aap Sallallahu Alaihi Wa Sallam ne us se pucha 
"Tumhey ye baat kisne sikhaayi?" Abu Mus'ab ne arz kiya "Kisi ne nahi" Aap 
Sallallahu Alaihi Wa Sallam ne farmaya "accha, mein dua karunga" jab mein wapas 
hone laga to Aap Sallallahu Alaihi Wa Sallam ne mujhe bulaya aur irshad farmaya 
"Kasrat e sujood se meri madad karna"....jab mein apni maa k paas wapas (ghar) 
aaya to maa ne daryaft kiya (itni dair kaha rahe?) mene bataya "mein Nabi E 

Akram Sallallahu Alaihi Wa Sallam ki khidmat mein hazir tha, Aap Sallallahu Alaihi 
Wa Sallam ek khoosha laaye apne dast e mubarak se uske daane nikaale aur apni 
phoonk mubarak se chilkey utaare aur mujhe diye, mene wapas karna munasib na 
samjha (aur le liye) Abu Mus'ab Razi Allahu Anhu ki maa ne kaha "Tuney bahut 
accha kiya" Anu Mus'ab Razi Allahu Anhu ne kaha phir mein Aap Sallallahu Alaihi 
Wa Sallam ki khidmat mein hazir hua aur Aap Sallallahu Alaihi Wa Sallam ne mere 
liye dua farmaayi. (Bazzaar, Majmua uz Zawahid Kitabul Manaqib 9:665) 


CHOOTHA (4th) HAQQ - AAP SALLALLAHU ALAIHI WA SALLAM KA DIFA 
KARNA 


Aap Sallallahu Alaihi Wa Sallam ki hayaat e tayyeba mein ghalba e islam ki jaddo 
jehad mein Aap Sallallahu Alaihi Wa Sallam ki hifazat karna neez qaulan aur 
fa'alan har tarah se Aap Sallallahu Alaihi Wa Sallam ki himayat karna, Aap 
Sallallahu Alaihi Wa Sallam ki mudah mein naat kehna, kuffar wa mushrikeen ki 
taraf se Aap Sallallahu Alaihi Wa Sallam pa lagaaye gaye ilzamaat ka jawab dena, 
Aap Sallallahu Alaihi Wa Sallam ki toheen aur gustaakhi ka badla lena, ye saari 
baatey Aap Sallallahu Alaihi Wa Sallam k difa mein shamil hai, Aap Sallallahu Alaihi 
Wa Sallam ki hayaat e tayyeba k baad Aap Sallallahu Alaihi Wa Sallam ki zaat ki 
hifazat ka maamla to baaqi nahi raha albatta baaqi saare umoor par amal karna 
har musalman mard aur aurat par apni istata'at k mutabiq wajib hai. 


GHALBA E ISLAM KI JADDO JEHAD MEIN RASOOL E AKRAM SALLALLAHU ALAIHI 
WA SALLAM KI HIMAYAT AUR HIFAZAT KARNA TAMAAM AHLE EMAAN PAR 
WAJIB HAI 


"Jo loog Rasool par emaan laye uski himayat aur madah (tareef) ki aur us noor 
(yaani quran majeed) ki pairvi ki jo uske saath nazil kiya gaya hai wahi falah paane 
wale hai". (Surah Aaraaf Surah no. 7 Ayat no. 157) 

RASOOL E AKRAM SALLALLAHU ALAI HI WA SALLAM Kl IZZAT KA DIFA KARNA 
TAMAAM AHLE EMAAN PAR WAJIB HAI 

Hazrat Ayesha Razi Allahu Anha se riwayat hai k Rasool Allah Sallallahu Alaihi Wa 
Sallam ne farmaya "Quraish ki hujoo karo kyunki unhey hujoo, teero ki bochaadh 
se bhi ziyaadah nagawaar hai" pehle Aap Sallallahu Alaihi Wa Sallam ne ek aadmi 
Hazrat Abdullah bin Rawaha Razi Allahu Anhu k paas bheja aur unhey hukm diya 
"Turn quraish ki hujoo karo" (Hazrat Abdullah Razi Allahu Anhu ne hujoo ki) lekin 
Aap Sallallahu Alaihi Wa Sallam ko pasand na aayi, phir Aap Sallallahu Alaihi Wa 
Sallam ne Hazrat Kaab bin Malik Razi Allahu Anhu k paas aadmi bheja (unki hujoo 
bhi pasand na aayi to Hazrat Hassan bin Sabit Razi Allahu Anhu ko bula bheja), 
Hazrat Hassan bin Sabit Razi Allahu Anhu hazir e khidmat hue aur arz ki "Ab Aap 
Sallallahu Alaihi Wa Sallam ne us sher ko bula bheja hai jo apni dum se dushmano 
ko maarta hai apni zubaan bahar nikaali aur usey hila kar farmaya "Us zaat ki 
qasam jisne Aap Sallallahu Alaihi Wa Sallam ko haqq k saath bheja hai mein kafiro 
ko apni zubaan se is tarah tehas nehas karunga jis tarah chamde ko (chadi se) 
cheera phaada jata hai". (Sahih Muslim Kitabul Fazail) 


AAP SALLALLAHU ALAIHI WA SALLAM K FAZAIL BAYAN KARNA AUR AAP 
SALLALLAHU ALAIHI WA SALLAM PAR LAGAAYE GAYE ILZAMAAT AUR 
AETRAZAAT KA NASR YA ASH' AAR MEIN JAWAB DENA AHLE EMAAN PAR WAJIB 
HAI 


Hazrat Bara Razi Allahu Anhu kehte hai Nabi E Akram Sallallahu Alaihi Wa Sallam 
ne Hazrat Hassan Razi Allahu Anhu se farmaya "Mushriko ki hujoo kar ya farmaya 
us hujoo ka jawab de (jo unhone mere baare mein ki hai) aur Jibraeel Alaihis 
Salaam tere saath hai". (Sahih Bukhari Kitabaul Badd ul Khalq) 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "(Ae Hassan!) meri taraf se mushriko ko jawab de, Ya Allah! 

Hassan ki rooh ul qudos (Hazrat Jibraeel Alaihis Salaam) k saath madad farma". 
(Sahih Muslim Kitabul Fazail) 


RASOOL E AKRAM SALLALLAHU ALAI HI WA SALLAM KI TOHEEN AUR GUSTAAKHI 
KA BADLA LENA AHLE EMAAN PAR WAJIB HAI 

Hazrat Abu Barzah Razi Allahu Anhu kehte hai mein Hazrat Abu Bakr Siddeque 
Razi Allahu Anhu k paas baitha tha aur wo ek aadmi par sakht izhaar e naraazi 
farma rahe they, mene arz kiya "Ae Khaleefa E Rasool Sallallahu Alaihi Wa Sallam! 
mujhe ijazat dijiye mein uski gardan uda du" mere in kalmaat se Hazrat Abu Bakr 
Razi Allahu Anhu ka sara gussa door ho gaya, Aap Razi Allahu Anhu apni jagah se 
uthey aur andar chale gaye aur (thodi dair baad) mujhe bula bheja aur pucha 
"tuney mujhe kya kaha tha?" mene arz kiya "mujhe ijazat dijiye mein uski gardan 
uda du" Hazrat Abu Bakr Siddeque Razi Allahu Anhu ne pucha "agar mein ijazat de 
deta to kya turn aesa kar guzartey?" mene arz kiya "han!" Hazrat Abu Bakr 
Siddeque Razi Allahu Anhu ne farmaya "Wallah! toheen k jurm mein qatal ki saza 
Muhammad Sallallahu Alaihi Wa Sallam k baad kisi aadmi k liye jayez nahi". (Abu 
Dawood Kitabul Hudood Hadees no. 3:3666) 


BAIT E UQBA SAANIYA K MOUQEY PAR HAZRAT BARA BIN MAAROOR RAZI 
ALLAHU ANHU NE AAP SALLALLAHU ALAIHI WA SALLAM KI HAR QEEMAT PAR 
HIFAZAT KARNE KA WAADA FARMAYA 

Hazrat Kaab bin Malik Razi Allahu Anhu kehte hai (bait e uqba saani k moqey par) 
hum sab ghaati mein ikatthey hue aur Rasool Allah Sallallahu Alaihi Wa Sallam ka 
intazaar karne lage phir Aap tashreef le aaye us waqt Aapke saath aapke chacha 
Abbaas bin Abdul Muttalib Razi Allahu Anhu bhi they wo abhi tak apne aabaayi 
deen par qayim they unhone loogo se mukhatib ho kar kaha tumhey maloom hai 
k Muhammad Sallallahu Alaihi Wa Sallam ka hamare darmiyaan kya maqaam aur 
martaba hai aur humne unhey un loogo se ab tak mehfooz rakkha hai jo (deeni 


39 



HUQOOQ RAHMATULL-LIL-AALAMEEN SALLALLAHU ALAI H I WA SALLAM 


nuqta e nazar se) hamare jesi raaye rakhte hai lihaza wo apni qaum mein izzat k 
saath aur apne shehar mein hifazat k saath reh rahe hai loogo ne arz kiya Abbaas! 
Aapne jo kuch kaha humne sun liya Ya Rasool Allah Sallallahu Alaihi Wa Sallam! ab 
aap irshad farmaiye apne liye aur apne rabb k liye jo hum se ahad wa paimaan 
lena chahte hai wo lijiye, Rasool Allah Sallallahu Alaihi Wa Sallam ne pehle quran 
majeed ki tilawat farmayi, Allah azz wa jail ki taraf dawat di aur islaam ki ragbat 
dilaayi aur farmaya mein turn se us baat par bait leta hu k turn har us cheez se 
meri hifazat karoge jis se apne aurato aur baccho ki hifazat karte ho, us par Bara 
bin Maroor Razi Allahu Anhu ne Aap ka dast e mubarak pakda aur arz ki "han, us 
zaat ki qasam jisne aapko haqq k saath bheja hai hum yaqeenan us cheez se aap ki 
hifazat karengey jis se hum apni jaano ki hifazat karte hai lihaza Ae Allah k Rasool 
Sallallahu Alaihi Wa Sallam! Aap humse bait le hum jang k baite hai aur hathyaaro 
se khoob waqif hai ye wirasat hamey baap dada se mili hai". (Musnad Ahmad 
Hadees no. 15798) 


ANSAAR E MADEENA NE AAP SALLALLAHU ALAIHI WA SALLAM KO MADEENA 
MEIN PANAH DE KAR AAP SALLALLAHU ALAIHI WA SALLAM KI HIFAZAT AUR 
REHNUMAAYI KA HAQQ ADA KIYA 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Agar ansaar kisi wadi ya ghaati mein chale to mein 
bhi us mein chalunga agar mene hijrat na ki hoti (jis wajah se muhajir kehlaata hu) 
to mein ansaar mein se ek fard hota (yaani ansari kehlana pasand karta) Hazrat 
Abu Hurairah Razi Allahu Anhu kehte hai "Mere maa baap Aap Sallallahu Alaihi 
Wa Sallam par qurbaan! Aap Sallallahu Alaihi Wa Sallam ne aesa beeja nahi 
farmaya kyunki ansaar ne Aap Sallallahu Alaihi Wa Sallam ko madeena mein 
panah di aur Aap Sallallahu Alaihi Wa Sallam ki madad farmayi". (Sahih Bukhari 
Kitabul Manaqib) 

HAZRAT SAAD BIN ABI WAQAAS RAZI ALLAHU ANHU NE RAAT BHAR PEHRAH DE 
KAR AAP SALLALLAHU ALAI HI WA SALLAM Kl HIFAZAT FARMAYI 

Ummul Momineen Hazrat Ayesha Razi Allahu Anha kehti hai k ek raat Rasool Allah 
Sallallahu Alaihi Wa Sallam ki aankh khul gayi aur neend achaat ho gayi, Aap 
Sallallahu Alaihi Wa Sallam ne farmaya kaash mere As'haab mein se koi naik bakht 
aaj ki raat meri hifazat karta, Hazrat Ayesha Razi Allahu Anha kehti hai "itne mein 
hamey hathyaaro ki aawaaz sunayi di Rasool Allah Sallallahu Alaihi Wa Sallam ne 
pucha kaun hai? Aawaaz aayi Saad bin Abi Waqaas hu ya Rasool Allah Sallallahu 
Alaihi Wa Sallam! Mein Aap Sallallahu Alaihi Wa Sallam ki khidmat mein pehrah 
dene k liye hazir hu" Hazrat Ayesha Razi Allahu Anha kehti hai k phir Aap 
Sallallahu Alaihi Wa Sallam araam se soo gaye yaha tak k mene aapke kharaato ki 
aawaaz suni. (Sahih Muslim Kitabul Fazail) 


JANG E BADAR K MOQEY PAR HAZRAT SAAD BIN MUAAZ RAZI ALLAHU ANHU 
KA AAP SALLALLAHU ALAIHI WA SALLAM KI HIFAZAT K LIYE AH AD 

Hazrat Anas Razi Allahu Anhu se riwayat hai k Rasool Allah Sallallahu Alaihi Wa 
Sallam ne Abu Sufyaan k lashkar ki ittela milne par Sahaba E Kiraam Razi Allahu 
Anhum se mashwarah kiya to Hazrat Saad bin Muaaz Razi Allahu Anhu khade ho 
gaye aur farmaya "Hamare amwaal aapke saamne hai unke baare mein jo 
chaahey faisla farmaaye (yaani kitne lene hai aur kitne choodne hai) aur ye 
hamare loog bhi Aap Sallallahu Alaihi Wa Sallam k saamne hazir hai agar aap 
hamey saath le kar samundar mein koodna chahengey to hum aapke saath kood 
jayengey, aapke aagey pichey daaye aur baaye har taraf se ladengey. (Ibne 
Hishaam Kitabul Huqooq un Nabi Sallallahu Alaihi Wa Sallam Safa no. 71) 


JANG E BADAR MEIN AAP SALLALLAHU ALAIHI WA SALLAM KI HIFAZAT K LIYE 
MIQDAAD BIN ASWAD RAZI ALLAHU ANHU KA DAAYE, BAAYE, AAGEY, PICHEY 
HAR TARAF SE LADNE KA AHAD 

Hazrat Abdullah bin Mas'ood Razi Allahu Anhu kehte hai k mene Hazrat Miqdaad 
bin Aswad ka ek aesa kaarnama dekha hai jise hasil karna mere liye dunya ki har 
cheez se mehboob hai wo Nabi E Akram Sallallahu Alaihi Wa Sallam ki khidmat 
mein us waqt hazir hue jab Aap Sallallahu Alaihi Wa Sallam mushriko k liye bad- 
dua farma rahe they Hazrat Miqdaad Razi Allahu Anhu ne arz ki "Hum Musa 
Alaihis Salaam ki qaum ki tarah aapse ye nahi kahengey k tu aur tera rabb jaye aur 
ladey hum to Aap Sallallahu Alaihi Wa Sallam k daaye baaye aagey pichey har 
taraf se ladengey" Hazrat Abdullah bin Mas'ood Razi Allahu Anhu kehte hai mene 
in alfaaz k baad dekha k Aap Sallallahu Alaihi Wa Sallam ka chehrah mubarak 
khushi se chamak utha aur Aap Sallallahu Alaihi Wa Sallam masroor ho gaye. 
(Sahih Bukhari Kitabul Magaazi) 


GAZWAH E UHAD MEIN TALHA BIN UBAIDULLAH RAZI ALLAHU ANHU NE AAP 
SALLALLAHU ALAIHI WA SALLAM KI KHOOB NUSRAT FARMAAYI 

Hazrat Zubair Razi Allahu Anhu kehte hai gazwah e uhad k rooz Rasool Allah 
Sallallahu Alaihi Wa Sallam do zirhey pehne hue they Aap Sallallahu Alaihi Wa 
Sallam ne (panah hasil karne k liye) ek chattaan par chadhne ki koshish ki lekin na 
chadh sake, Aap Sallallahu Alaihi Wa Sallam ne Hazrat Talha Razi Allahu Anhu ko 
nichey bithaya aur un par sawaar ho gaye (Hazrat Talha Razi Allahu Anhu ne Aap 
Sallallahu Alaihi Wa Sallam ko uper uthaya) hatta k Aap Sallallahu Alaihi Wa 
Sallam chattaan k uper chadh gaye, Hazrat Zubair Razi Allahu Anhu kehte hai 
mene Nabi E Akram Sallallahu Alaihi Wa Sallam ko farmate hue suna k Talha k liye 
jannat wajib ho gayi. (Tirmizi Abwabul Manaqib) 


GAZWAH E UHAD MEIN HAZRAT ABU TALHA RAZI ALLAHU ANHU NE AAP 
SALLALLAHU ALAIHI WA SALLAM KA US TARAH DIFA KIYA JIS TARAH DIFA 
KARNE KA HAQQTHA 

Hazrat Anas bin Malik Razi Allahu Anhu kehte hai uhad k rooz shikast khane ki 
wajah se Sahaba E Kiraam Razi Allahu Anhum Rasool Allah Sallallahu Alaihi Wa 
Sallam se alag ho gaye, sirf Abu Talha Razi Allahu Anhu Aap Sallallahu Alaihi Wa 
Sallam k paas reh gaye wo apni dhaal Aap Sallallahu Alaihi Wa Sallam k uper kiye 
hue they Hazrat Abu Talha zabardast teer andaaz they us rooz unke haatho do ya 
teen kamaaney tooti, jab koi Sahabi teero ka tarkash le kar nikalta to Rasool Allah 
Sallallahu Alaihi Wa Sallam us se farmaate "ye teer Abu Talha Razi Allahu Anhu k 
liye rakh do" jab Rasool Allah Sallallahu Alaihi Wa Sallam apna sar uper karke 
kafiro ki taraf dekhte to Abu Talha Razi Allahu Anhu farmate Ae Allah k Nabi 
Sallallahu Alaihi Wa Sallam! Mere maa baap aap par qurbaan aap apna sar 
mubarak uncha na kare kahi kisi kafir ka teer aapko na lagey, mera seena aapke 
seeney k aagey hai. (Sahih Muslim Kitabul Jihad) 


GAZWAH E UHAD MEIN SAAT MADANI SAHABA E KIRAAM RAZI ALLAHU 
ANHUM NE APNI JAANO KA NAZRAANA PAISH KARKE AAP SALLALLAHU ALAIHI 
WA SALLAM KA DIFA FARMAYA 

Hazrat Anas bin Malik Razi Allahu Anhu se riwayat hai k gazwah e uhad k doraan 
ek mouqey par Rasool E Akaram Sallallahu Alaihi Wa Salllam sirf saat Ansari aur 
quraishi sahaba k saath saare lashkar se alag ho gaye to kafiro ne (qatal karne k 
liye) Aap Sallallahu Alaihi Wa Salllam par zabardast chadhaayi kardi, Aap Sallallahu 
Alaihi Wa Salllam ne irshad farmaya "kaun un kafiro ko humse door karta hai uske 
liye jannat hai ya Aap Sallallahu Alaihi Wa Salllam ne farmaya wo jannat mein 
mera rafeeq hoga" Ansaar mein se ek aadmi aagey badha, Aap Sallallahu Alaihi 
Wa Salllam ka difa kiya hatta k shaheed ho gaya, kuffar ne Aap Sallallahu Alaihi 
Wa Salllam par dobarah chadhaayi ki, Aap Sallallahu Alaihi Wa Salllam ne phir 
wahi baat dohraayi "Kaun hai jo inhey humse door kare uske liye jannat hai, ya 
farmaya jannat mein wo mera rafeeq hoga" ek aur Ansaari aagey badha, 
muqabalah kiya aur maara gaya, isi taraf hota raha hatta k saato ansari baari baari 
shaheed ho gaye, Rasool E Akram Sallallahu Alaihi Wa Salllam ne (apne quraishi) 

saathiyo se farmaya "Humne apne ansari saathiyo se insaaf nahi kiya". (Sahih 
Muslim Kitabul Jihaad) 

Wazahat: "Humne apne saathiyo se insaf nahi kiya" se muraad hai k quraishi 
jawano ko bhi aagey badhna chahiye tha ya us se ye bhi muraad ho sakta hai k jo 
Sahaba E Kiraam Razi Allahu Anhum apni jaan bachaney ki fikr mein titar bitar ho 
gaye, unhone meri hifazat karne wale sahaba k saath insaaf nahi kiya. 


GAZWAH E UHAD MEIN HAZRAT SAAD BIN ABI WAQAAS RAZI ALLAHU ANHU NE 
AAP SALLALLAHU ALAI HI WA SALLAM KA DIFA KARNE KA HAQQ ADA FARMAYA 

Hazrat Saad (bin Abi Waqaas) Razi Allahu Anhu se riwayat hai k gazwah e uhad k 
rooz Rasool Allah Sallallahu Alaihi Wa Salllam ne mere liye apne maa baap ko 
jama kiya (yaani yuh farmaya mere maa baap tujh par qurbaan ho) mushriko mein 
se ek shaks ne musalmano ko khoob qatal kiya, Rasool Allah Sallallahu Alaihi Wa 
Salllam ne farmaya "Saad! mere maa baap tujh par qurban, khoob teer maar, 
mene ek teer nikala jiske aagey nook nahi thi aur usey phenka to wo us mushrik ki 
pasli mein laga aur mushrik gir pada jis se uski sharmgaah khul gayi, Rasool Allah 
Sallallahu Alaihi Wa Salllam dekh kar hasey yaha tak k mene Aap Sallallahu Alaihi 
Wa Salllam ki daadhi dekhi". (Sahih Musim Kitabul Fazail) 


GAZWAH E UHAD MEIN EK SHAIR DIL KHATOON HAZRAT UMMEY UMMARAH 
RAZI ALLAHU ANHA NE BHI AAP SALLALLAHU ALAIHI WA SALLAM KI JAAN 
BACHANE K LIYE TALWAAR CHALAAYI 


Hazrat Ummey Saad bin Saad bin Rabee Razi Allahu Anha kehti hai k mein Ummey 
Ummarah Razi Allahu Anha k paas hazir hui aur arz ki "Khala Jaan! Mujhe gazwah 
e uhad mein apni khidmat k baare mein kuch bataiye Hazrat Ummey Ummarah 
Razi Allahu Anha ne farmaya mein din k pehle hissey mein nikli aur mujahideen ne 
jo maarka anjaam diya usey dekha mere paas paani ka mashkeezah tha (jis se 

mein mujahideen ko paani pilati thi) jab mera guzar Rasool Allah Sallallahu Alaihi 
Wa Sallam par hua to tab Aap Sallallahu Alaihi Wa Sallam apne Sahaba E Kiraam 
Razi Allahu Anhum ki hifazat mein they aur us waqt jang ki soorat e haal 
musalmano k haqq mein thi lekin jab musalman muntashir hue to mein Rasool 
Allah Sallallahu Alaihi Wa Sallam k qareeb pahunch gayi aur Aap Sallallahu Alaihi 
Wa Sallam k saamne seena sapar ho kar ladne lagi aur talwar se Aap Sallallahu 
Alaihi Wa Sallam ka difa kiya, Aap Sallallahu Alaihi Wa Sallam k difa k liye kamaan 
se teer phenkey hatta k mein khud bhi zakhmi hui, Hazrat Ummey Saad Razi 
Allahu Anha kehti hai mene Ummey Ummarah Razi Allahu Anha k kandhey par ek 
gehra zakham dekha to pucha, Aapko ye zakham kese laga? Unhoney farmaya 
"ibne qumah ne Allah usey zaleel kare" hua yuh k jab loog Rasool Allah Sallallahu 
Alaihi Wa Sallam se door chale gaye to ibne qumah ye kehte hue aagey badha k 
mujhe batao k Muhmmad kaha hai? mein khud marunga ya usey marunga ye sun 
kar mein aur Mus'ab bin Umair Razi Allahu Anhu aagey badhey aur kuch doosre 
loog jo Rasool Allah Sallallahu Alaihi Wa Sallam k saath sabit qadam rahe wo bhi 
aagey badhey, us waqt mujh par ibne qumah ne waar kiya mene uske jawab mein 
us par kayi waar kiye lekin us rooz Allah ka dushman do zirhey pehne hue tha (is 
liye bach nikla). (Ibne Hishaam 3:54) 


GAZWAH E UHAD MEIN HAZRAT ABU DUJANAH RAZI ALLAHU ANHU NE APNI 
PUSHT PAR SAARE TEER ROOK KAR NABI E AKRAM SALLALLAHU ALAIHI WA 
SALLAM KA DIFA KIYA 


Ibne Is'haaq kehte hai mein Hazrat Abu Dujanah Razi Allahu Anhu Rasool Allah 
Sallallahu Alaihi Wa Sallam k saamne dath kar khade ho gaye teer Aap Razi Allahu 
Anhu ki pusht par is haal mein baraste rahe k wo Nabi E Akram Sallallahu Alaihi 
Wa Sallam k uper jhukey hue they isi halat mein bahut se teer (unki pusth par) aa 
kar lagey. (Ibne Is'haaq 3:54) 

JANG E AHZAAB MEIN HAZRAT HUZAIFA RAZI ALLAHU ANHU NE AAP 
SALLALLAHU ALAI HI WA SALLAM Kl NUSRAT FARMAYI 

Hazrat Huzaifa Razi Allahu Anhu kehte hai k jang e ahzaab mein hum Rasool Allah 
Sallallahu Alaihi Wa Sallam k saath they k us raat hawa bahut taiz chal rahi thi aur 
sardi bhi khoob thi, Aap Sallallahu Alaihi Wa Sallam ne Sahaba E Kiraam Razi 
Allahu Anhum se farmaya "Koi shaks hai jo ja kar kafiro ki khabar laae, Allah ta'ala 
usko qayamat k din mere saath rakkhega" ye sun kar hum loog khamoosh rahe 
aur kisi ne jawab na diya, phir Aap Sallallahu Alaihi Wa Sallam ne farmaya "koi 
shaks hai jo kafiro ki khabar mere paas laaye Allah ta'ala usko qayamat k din mere 
saath rakkhega" kisi ne jawab na diya sab khamosh rahe, phir Aap Sallallahu Alaihi 
Wa Sallam ne farmaya "Koi shaks hai jo kafiro ki khabar mere paas laye Allah 
ta'ala usko qayamat k din mere saath rakkhega" kisi ne jawab na diya, Aakhir Aap 
Sallallahu Alaihi Wa Sallam ne farmaya "Huzaifa (Razi Allahu Anhu)! turn utho aur 
ja kar kuffar ki khabar lao, jab Aap Sallallahu Alaihi Wa Sallam ne mera naam le 
kar hukm diya to mere liye uthey bagair koi chaara na tha, Aap Sallallahu Alaihi 
Wa Sallam ne mujhe rawana karte hue ye hidayat farmayi k kuffar ki khabar lao, 
lekin unhey ishta'aal dilaane wali koi harkat na karna, jab mein rawana hua to 
mujhe aesa maloom hua jese mein garam hammam mein chala ja raha hu (yaani 
Rasool Allah Sallallahu Alaihi Wa Sallam ki dua se sardi khatam ho gayi) jab mein 
kafiro k lashkar k paas pahuncha to dekha k Abu Sufyan apni kamar aagh se saik 
raha hai, mene usey teer marne k liye kamaan par chadhaaya to mujhe Rasool 
Allah Sallallahu Alaihi Wa Sallam ki hidayat yaad aa gayi k aesa koi kaam na karna 
jis se kuffar mushta'al ho jaye halankey agar mein teer maarta to yaqeenan Abu 
Sufyan ko lagta (aur wo mar jaata) mein kuffar ki khabar le kar wapas palta tab bhi 
mujhe aesa maloom hua jesa k mein garam hammam mein chal raha hu, Rasool 
Allah Sallallahu Alaihi Wa Sallam k paas wapas pahunch kar mene Aap Sallallahu 
Alaihi Wa Sallam ko saari soorat e haal se aagaah kiya us waqt mujhe phir sardi 
mehsoos hone lagi, Rasool E Akram Sallallahu Alaihi Wa Sallam ne mujhe apna ek 
zayid kambal inayat farma diya jise oudh kar Aap Sallallahu Alaihi Wa Sallam 
namaz padha karte they, mein usi kambal ko oudh kar sooya to (itni gehri neend 
aayi k) subah tak soota raha, jab subah hui to Aap Sallallahu Alaihi Wa Sallam ne 

farmaya "utho nomaan" (yaani bahut ziyaadah soone wale). (Sahih Muslim Kitabul 
Jihaad) 


GAZWAH E BANU QURAIZAH K MOUQEY PAR HAZRAT ZUBAIR BIN AWAAM 
RAZI ALLAHU ANHU NE AAP SALLALLAHU ALAI HI WA SALLAM Kl NUSRAT 
FARMAYI 

Hazrat Abdullah bin Zubair Razi Allahu Anhu se riwayat hai k jang e ahzaab k din 
mujhe aur Umar bin Abi Salma Razi Allahu Anhu ko (kamsin hone ki wajah se) 
aurato mein choodh diya gaya, us rooz mene (apne walid) Hazrat Zubair Razi 
Allahu Anhu ko dekha k wo ghoodey par sawar hai aur unhone do teen baar 
quraizah k muhalley k chakkar lagaye (gazwah e banu quraizah k ikhtataam par) 
mene wapas aaney k baad (apne walid Hazrat Zuabir Razi Allahu Anhu se) pucha 
"Mene Aap ko baar baar idhar udhar aate jate dekha hai" Hazrat Zubair Razi 
Allahu Anhu ne kaha "Kya tooney waqayi mujhe dekha tha?" mene arz kiya "Han" 
Hazrat Zuabir Razi Allahu Anhu ne kaha "Asal baat ye thi k Rasool Allah Sallallahu 
Alaihi Wa Sallam ne farmaya "Banu Quraizah k khabar mujhe kaun la kar dega?" 
mein gaya aur jab khabar le kar wapas aaya to Rasool Allah Sallallahu Alaihi Wa 
Sallam ne (khush ho kar) apne maa baap ko ikattha karke farmaya "mere maa 
baap turn par qurbaan". (Sahih Bukhari Kitabul Manaqib) 


HAZRAT SAAD BIN MUAAZ RAZI ALLAHU ANHU NE WAQIYA E AFAK MEIN AAP 
SALLALLAHU ALAIHI WA SALLAM Kl NUSRAT FARMAYI 

Hazrat Ayesha Razi Allahu Anha kehti hai (waqiya e afak k baad ek rooz) Rasool 
Allah Sallallahu Alaihi Wa Sallam ne mimbar par khade ho kar farmaya "Ae 
Musalmano! turn mein se kaun hai jo mujhe us shaks se bachaaye jisne mujhe 
meri beewi k muamaley mein azeeyat pahunchayi, Allah ki qasam! mein to apni 
beewi k baare mein khair hi khair jaanta hu aur jis shaks k baare mein tohmat 
lagaayi gayi hai uske baare mein bhi mein khair hi jaanta hu aur wo mere ghar 

mein kabhi akela nahi aaya mere saath hi aaya hai" (ye sun kar) Hazrat Saad bin 
Muaaz Ansari Razi Allahu Anhu khade hue aur kehne lage "Ya Rasool Allah 
Sallallahu Alaihi Wa Sallam! mein Aapko us shaks se bachata hu agar wo qabeela e 
ous ka fard hai to mein usey qatal karunga aur agar wo shaks hamare biradar 
qabeela khazraj se hai to phir aap hamey jo hukm karengey hum baja layenge". 
(Sahih Bukhari Kitabut Tafseer) 


GAZWAH E HUNAIN MEIN SAHABA E KIRAAM RAZI ALLAHU ANHUM NE RASOOL 
ALLAH SALLALAHU ALAIHI WA SALLAM KA DIFA FARMAYA 

Hazrat Abdullah bin Abbas Razi Allahu Anhu kehte hai "Jab (gazwah e hunanin 
mein) musalmano aur kafiro ka aamna saamna hua to musalman peeth phair kar 
bhaag nikle halankey Rasool Allah Sallallahu Alaihi Wa Sallam apne khacchar ko 
aedhi maarte hue kafiro ki taraf ja rahe they, Hazrat Abbas Razi Allahu Anhu kehte 
hai "Mein Aap Sallallahu Alaihi Wa Sallam k khacchar ki lagaam thamey usey taiz 
chalne se rook raha tha aur Abu Sufyan (bin Haris) Aap Sallallahu Alaihi Wa Sallam 
ki rikaab thamey hue they, Aakhir Rasool Allah Sallallahu Alaihi Wa Sallam ne 
farmaya "Ae Abbas! As'haab e samurah ko pukaro" Hazrat Abbas Razi Allahu Anhu 
ki aawaaz bahut buland thi, Hazrat Abbas Razi Allahu Anhu kehte hai mene buland 
awaaz se pukara "As'haab e samurah kaha hai?" Allah ki qasam! As'haab e 
samurah ye sunte hi aese lautey jese gaaye apne baccho k paas chali aati hai aur 
kehne lage "hum hazir hai, hum hazir hai" Rasool Allah Sallallahu Alaihi Wa Sallam 
ne farmaya kafiro ko qatal kardo. (Sahih Muslim Kitabul Jihad was Siyar) 

Wazahat: Yaad rahe samurah ek jangli darakht ka naam hai, gazwah e hudaibiyah 
mein samurah darakht k nichey baith kar Aap Sallallahu Alaihi Wa Sallam ne 
Sahaba E Kiraam Razi Allahu Anhum se jihad ki bait li thi jise bait e rizwan bhi kaha 
jata hai, As'haab e samurah se muraad wahi Sahaba E Kiraam Razi Allahu Anhum 
hai jinhone bait e rizwan mein hissa liya tha". 

PAANCHVA HAQQ (5th) - AAP SALLALLAHU ALAIHI WA SALLAM K DEEN 
KI NUSRAT KARNA 


Aap Sallallahu Alaihi Wa Sallam k deen ki nusrat k chaar marahil ha i, har 
musalman ko in marahil par amal karne ki bharpoor koshih karni chahiye, 
awwalan deen ka ilm hasil karna, saniyan hasil kardah ilm k mutabiq amal karna, 
salisan deen ki tableegh aur nashr o isha'at karna aur deen k liye zubaan, maal aur 
jaan k saath jadd o jahad karna. 


DEEN KI NASHR O ISAH'AT K LIYE APNE MAALO JAANO AUR ZUBAANO SE JADD 
O JAHAD KARNA TAMAAM AHLE EMAAN PAR WAJIB HAI 

"Aur Allah dekhna chahta hai k kaun bin dekhey uski aur uske rasoolo ki madad 
karta hai beshak Allah Ta'ala bahut quwwat aur ghalbey wala hai". (Surah Hadeed 
Surah no. 57 Ayat no. 25) 

Hazrat Anas Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya "Mushriko se jihaad karo, apne maalo k saath, apni jaano k 
saath aur apni zubaano k saath". (Sahih Sunan Abu Dawood Hadees no. 2186) 


UMMAT K BA-SHA'OOR AFRAAD KO DEENI MARAKIZ SE ILM HASIL KARNE K 
BAAD APNE APNE MULKO YA APNE APNE SHEHRO MEIN JA KAR DEEN KI NASHR 
O ISHA'AT KA KAAM KARNA CHAHIYE 


"Phir aesa kyu na hua k ahle emaan ki aabaadi k har hissey se kuch loog (deeni 
marakiz ki taraf) nikalte, deen ki samajh paida karte aur wapas ja kar apne ilaaqey 
k bashindo ko khabar karte takey wo kufr wa shirk se baaz aa jate". (Surah Tauba 
Surah no. 9 Ayat no. 122) 

"Turn mein se ek garooh aesa zaroor hona chahiye jo loogo ko bhalaayi ki dawat 
deta rahey, neki ka hukm kare aur buraayi se rookta rahe, aese loog hi falah paani 
wale hai". (Surah Aal E Emraan Surah no. 3 Ayat no. 104) 

Hazrat Abdullah bin Umar Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya "Meri taraf se deen ki baatey doosro tak 
pahunchao, khawah ek aayat hi ho". (Sahih Bukhari Kitabul Ambiya) 


HAJJATUL WIDA K MOQEY PAR AAP SALLALLAHU ALAIHI WA SALLAM NE 
HAZIREEN KO DEEN KI BAATEY DOOSRO TAK PAHUNCHANE KA HUKM DIYA 

Hazrat Abu Bakrah Razi Allahu anhu kehte hai k (Mina mein 10 zill hijjah ko) 
Rasool Allah Sallallahu Alaihi Wa Sallam apne ounth par tashreef farma hue, ek 
aadmi ounth ki muhaar thamey hue tha, Aap Sallallahu Alaihi Wa Sallam ne irshad 
farmaya "Jo yaha hazir hai wo gayib tak ye ahkaam pahuchaye mumkin hai k jo 
shaks hazir hai wo kisi aese aadmi tak ye ahkaam pahunchaye jo pahunchane wale 
se ziyaadah yaad rakhne wala ho". (Sahih Bukhari Kitabul ilm) 


DEEN KA ILM HASIL KARNE WALE WAFD KO RASOOL ALLAH SALLALLAHU ALAIHI 
WA SALLAM NE HUKM DIYA K WO WAPAS JA KAR YE ILM DOOSRE LOOGO TAK 
PAHUNCHAYE 

Hazrat Ibne Abbas Razi Allahu Anhu kehte hai k wafd Abdul Qais Rasool Allah 
Sallallahu Alaihi Wa Sallam ki khidmat mein hazir hua, Aap Sallallahu Alaihi Wa 
Sallam ne unhey chaar baaton ka hukm diya aur chaar baaton se mana farmaya 
aur unhey hidayat farmayi "Un ahkaam ko acchi tarah yaad karlo aur (wapas ja 
kar) doosre loog ko bhi unse aagah karo". (Sahih Bukhari Kitabul Ilm) 

Wazahat: Jin chaar baaton ka Aap Sallallahu Alaihi Wa Sallam ne hukm diya wo ye 
thi: 

1. Toheed aur Risalat ki gawahi 

2. Namaz aur Zakaat ki adayigi 

3. Ramazaan k Roozey 

4. Maal e ghanimat se paanchva hissa Bait ul Maal mein jama karna. 

Jin chaar baaton se Aap Sallallahu Alaihi Wa Sallam ne mana farmaya wo ye thi: 

1. Kaddo se banaya hua bartan 

2. Mitti se banaya hu wo bartan jise laakh ya goond se rogan kiya gaya ho 

3. Mitti se banaya hua wo bartan jise taarkool se rogan kiya gaya ho 

4. Lakdi se banaya hua bartan, bartano ki ye tamaam iqsaam sharaab banane ya 
peene k liye istemaal hoti thi, Aap Sallallahu Alaihi Wa Sallam ne unke istemaal se 
mana farma diya. 


ISLAM KI DAWAT AUR ISHA'AT K LIYE RASOOL E AKRAM SALLALLAHU ALAIHI 
WA SALLAM, SAHABA E KIRAAM RAZI ALLAHU ANAHUM KO DOOSRE SHEHRO 
MEIN BHI BHEJTE THEY 


Hazrat Anas Razi Allahu Anhu se riwayat hai k yaman k loog Rasool Allah Sallallahu 
Alaihi Wa Sallam ki khidmat mein hazir hue aur arz ki "Deen aur islam sikhaane k 
liye hamare saath aadi rawana farmaye" Aap Sallallahu Alaihi Wa Sallam ne Hazrat 
Abu Ubaidah bin Jarrah Razi Allahu Anhu ka haath pakda aur farmaya (ise le kar 
jao) ye us ummat ka aeman hai. (Sahih Muslim Kitabul Fazail) 


DEEN KI DAWAT AUR ISHA'AT KI KHATIR 70 SAHABA E KIRAAM RAZI ALLAHU 
ANHUM NE APNI JAANO KA NAZRAANA PAISH KIYA 

Hazrat Anas Razi Allahu Anhu kehte hai kuch loog Rasool Allah Sallallahu Alaihi Wa 
Sallam ki khidmat mein hazir hue aur darkhuwast ki "Hamare saath kuch aadmi 
bhej de jo kitab o sunnat ki taleem de" Rasool Allah Sallallahu Alaihi Wa Sallam ne 
Ansar mein se 70 aadmi unke saath bhej diye, unhey "Qurrah" kaha jata tha un 
mein mere khalo Hazrat Haraam Razi Allahu Anhu bhi shamil they wo loog quran 
majeed ki tilawat karte aur raat k waqt quran majeed ka ilm seekhte, din k waqt 
paani laate aur masjid mein (wuzu wagairah k liye) rakh dete uske alawah ye 
lakdiya kaat kar laate aur unhey baich kar ahle suffah aur daigar qurrah k liye 
khana khareedte, Rasool Allah Sallallahu Alaihi Wa Sallam ne un qurrah ko unke 
saath bhej diya lekin unhone raaste mein un par hamla kar diya aur thikaane par 
pahunchane se pehle hi unko qatal kar dala (qatal hone se pehle) qurrah ne Allah 
Ta'ala se dua ki "Ya Allah! hamare Nabi ko khabar pahunchade k hum tere paas is 
haal mein pahunch chukey hai k hum tujh se raazi hai aur tu humse raazi hai" 
Raavi kehte hai k ek aadmi Hazrat Anas Razi Allahu Anhu k khalu Hazrat Haraam 
Razi Allahu Anhu k paas peechey se aaya aur (unki gardan mein) naizah maara jo 
paar ho gaya, Hazrat Haraam Razi Allahu Anhu ne kaha "Rabb e Kaaba ki qasam! 
mein kaamyaab ho gaya". (Sahih Muslim Kitabul Imaraat) 


ISLAMI RIYASAT MEIN HUKKAM E BAALA KO DEEN KI NASHR O ISHA'AT KA 
MUQADDAS FAREEZAH KHUD SAR-ANJAAM DENE KA EHTAMAAM KARNA 
CHAHIYE 

Hazrat Umar bin Abdul Azeez Rahimahullah ne (Qaazi e Madeena) Abu Bakr bin 
Hazam Rahimahullah ko likha k Rasool Allah Sallallahu Alaihi Wa Sallam ki ahadees 
ko likh lo mujhe darr hai k kahi ilm mit na jaye aur ulama (dunya se) utha jaaye 
aur (yaad rakkho) Nabi E Akram Sallallahu Alaihi Wa Sallam ki ahadees k alawah 
koi doosri baat (kisi ummati ka qaul ya raaye wagairah) qabool na karna, ulama ko 
chahiye k wo ilm ko phelaye, musnad e ilm par baithey takey jiske paas deen ka 
ilm nahi wo ilm hasil kar sake, ilm waha se khatam ho jata hai jaha uski nashr o 
isha'at na ho. (Sahih Bukhari Kitabul Ilm) 

KHUTOOT, DASTAVEZAAT, RASAYIL AUR KUTUB K ZARIYE BHI DEEN E ISLAM Kl 
NASHR O ISHA'AT KA KAAM KARNA CHAHIYE 

Hazrat Anas Razi Allahu Anhu se riwayat hai k Nabi E Akram Sallallahu Alaihi Wa 
Sallam ne Kasra, Qaisar, Najjashi aur tamaam baadshahon k naam khat likhey jin 
mein unhey Allah Ta'ala ki taraf dawat di. (Sahih Muslim Kitabul Jihad was Siyar) 


Wazahat: 1 . Yaad rahe Kasra Iran k baadshah ko, Qaisar Roam k baadshah ko aur 
Najjashi Habshah k baadshah ko kaha jata hai. 

2. Islam ki nashr o isha'at k liye wo tamaam qadeem aur jadeed zaraaye iblaagh e 
istemaal karne chahiye jin mein shariyat k kisi hukm ki khilaf-warzi na paayi jati 
ho. 

HAZRAT ABDULLAH BIN MAS'OOD RAZI ALLAHU ANAHU NE DEEN KI DAWAT 
AUR TABLEEGH K LIYE JUMERAAT KA DIN MUQARRAR KAR RAKKHA THA 

Hazrat Abu Wayel Razi Allahu Anhu kehte hai k Abdullah (bin Mas'ood) Razi Allahu 
Anhu har jumeraat loogo ko waaz wa naseehat kiya karte they, ek aadmi ne unse 
kaha "Ae Abu Abdur Rahman! (Hazrat Abdullah bin Mas'ood Razi Allahu Anhu ki 
kunniyat) meri khuwahish hai k turn hamey rozana waaz wa naseehat karo" 
Hazrat Abdullah Razi Allahu Anhu ne farmaya "Uski wajah ye hai k mein ye baat 
na-pasand karta hu k turn waaz sunte sunte thak jao". (Sahih Bukhari Kitabul llm) 


SAHABA E KIRAAM RAZI ALLAHU AN HUM, TABAAYI AUR TABA TABAAYI E 
AZAAM RAHIMAHULLAH DEEN KI NASHR O ISHA'AT K LIYE MADEENA 
MUNAWWARAH, MAKKA MUKARRAMAH, YAMAN, MISR, SHAAM, BASRAH 
AUR KOOFA JESE DOOR DARAAZ SHEHRO MEIN JA KAR RIHAYISH PAZEER HO 
GAYE 

Imam Ahmad bin Hambal Rahimahullah k betey Hazrat Abdullah Rahimahullah 
kehte hai k mene apne walid Rahimahullah se daryaft kiya k ilm hasil karne wale 
shaks k baare mein Aap ki kya raaye hai k wo ek hi ilm se likhey padhey ya ilm k 
mukhtalif marakiz mein ja kar (mukhtalif ulama se) ilm hasil kare? Imam Ahmad 
bin Hambal Rahimahullah ne farmaya k "Talib e ilm ko chahiye k wo koofa, basrah, 
madeena aur makkah k ulama se ilm hasil kare (aur unke alawah) daigar ahle ilm 
ko bhi talaash kare aur unse ilm ki sima'at kare". (Al Rahlatu fi Talabul Hadees, 
Khateeb Baghdaadi, Matbooa darul kutub ilmiyah bairoot Safa no. 88) 

Imam Ahmad ibne Hambal Rahimahullah farmate hai Abdullah ibne Mubarak k 
zamaane mein husool e ilm k liye unse badh kar koi doosra shaks mehnat aur 
mashakkat karne wala nahi tha, unhoney yaman, misr, shaam, basrah aur koofa 
ka safar kiya halankey wo khud ilm k raaviyo mein se they aur wo waaqayi uske 
ahal they. (Al Rahlatu fi Talabul Hadees Khateeb Baghdaadi matbooa darul kutub 
ilmiya bairoot Safa no. 91) 


DEEN KI NASHR O ISHA'AT KA SAWAB INSAN KO MARNE K BAAD BHI MILTA 
REHTA HAI 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Jab insan marta hai to uska amal teen cheezo k 
alawah munqatey ho jata hai: 

1. Sadqa E Jaariyah 

2. Ilm jiske zariye loogo ko nafa hasil ho 

3. Naik aulaad ko marne wale k liye dua kare. (Sahih Muslim Kitabul Waseeyah) 


DEEN KI NASHR O ISHA'AT KARNE WALO K LIYE RASOOL ALLAH SALLALLAHU 
ALAIHI WA SALLAM NE TARO TAAZA AUR KHUSH WA KHURRAM REHNE K LIYE 
DUA FARMAAYI 

Hazrat Abdur Rahman bin Abdullah Razi Allahu Anhu apne baap se aur wo Nabi E 
Akram Sallallahu Alaihi Wa Sallam se riwayat karte hai k Aap Sallallahu Alaihi Wa 
Sallam ne farmaya "Allah Ta'ala us aadmi ko tar o taaza rakkhey jisne humse 
hadees suni aur usey (joh ka toh) aagey pahuncha diya (kyunki) aksar wo loog 
jinko hadees pahunchaayi gayi ho, wo sunney walo se ziyadah yaad rakhne wale 
hote hai (Sahih Sunan Ibne Maja Hadees no. 189) 


KHAWATEEN KO BHI DEEN Kl NASHR O ISHA'AT AUR DAWAT WA TABLEEGH KA 
KAAM KARNA CHAHIYE 

Hazrat Abu Saeed Khudri Razi Allahu Anhu se riwayat hai k aurato ne Rasool E 
Akram Sallallahu Alaihi Wa Sallam ki khidmat mein arz ki "Ya Rasool Allah 
Sallallahu Alaihi Wa Sallam! mard aapse ilm hasil karne mein humse aagey badh 
gaye hai, Aap hamari taleem k liye bhi ek din muqarrar farma dijiye" Rasool Allah 
Sallallahu Alaihi Wa Sallam ne aurato ko ek din taleem dene ka wada farma liya us 
din Aap Sallallahu Alaihi Wa Sallam ne aurato ko waaz farmaya aur ahkaam 
batlaaye jo ahkaam Aap Sallallahu Alaihi Wa Sallam ne aurato ko batlaaye un 
mein se ye bhi tha k turn mein se jo aurat apne teen bacchey aagey bhejey (yaani 
faut ho jaye aur sabar kare) to wo uske liye dozakh se bachne k liye ba'as 
banengey, aur aurat ne arz ki "agar koi aurat do bhejey" Aap Sallallahu Alaihi Wa 
Sallam ne irshad farmaya "do bhi". (Sahih Bukhari Kitabul Ilm) 


CHATHA (6th) HAQQ - AAP SALLALLAHU ALAIHI WA SALLAM KA ADAB 
KARNA 

ALLAH TA'ALA NE TAMAAM AHLE EMAAN KO AAP SALLALLAHU ALAIHI WA 
SALLAM KA ADAB AUR EHTARAAM ARNE KA HUKM DIYA HAI 

"Beshak humne tujhko gawahi dene wala, basharat dene wala aur daraane wala 
bana kar bheja hai takey turn loog Allah aur uske Rasool par emaan lao, uska 
saath do aur uska adab karo aur subah wa shaam Allah k naam ki tasbeeh karo". 
(Surah Fatah Surah no. 48 Ayat no. 8-9) 


DUNYA K HAR INSAN SE BADH KAR AAP SALLALLAHU ALAI HI WA SALLAM KA 
ADAB AUR EHTARAAM KARNA WAJIB HAI 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Mein dunya aur aakhirat mein har momin k 
nazdeek daigar tamaam loogo ki nisbat muqaddam hu agar chaaho to quran 
majeed ki ye aayat padh lo "Nabi, Ahle emaan k liye unki apni jaano se bhi 
ziyaadah muqaddam hai". (Sahih Bukhari Kitabut Tafseer, Tafseer Surah Ahzaab) 


AAP SALLALLAHU ALAIHI WA SALLAM KA ADAB NA KARNE WALO K SAARE NAIK 
AAMAAL ZAAYA HO JAATE HAI 

"Ae loogo, jo emaan laye ho! apni aawaaz nabi ki aawaaz se buland na karo aur na 
hi nabi k saath unchi aawaaz se baat karo jis tarah turn aapas mein ek doosre se 
karte ho, aesa na ho k tumhare saare (naik) aamaal zaaya ho jaye aur tumhey 
khabar bhi na ho". (Surah Hujuraat Surah no. 49 Ayat no. 2) 


AAP SALLALLAHU ALAIHI WA SALLAM KI RISALAT KA ADAB! 

Hazrat Bara (bin Aajib) Razi Allahu Anhu kehte hai jab Nabi E Akram Sallallahu 
Alaihi Wa Sallam ko baitullah shareef jaane se rook diya gaya aur ahle makkah se 
sulah (hudaibiyah) tey pai gayi us waqt Aap Sallallahu Alaihi Wa Sallam ne sulah ki 
sharayit likhwate hue Hazrat Ali Razi Allahu Anhu se farmaya "Hamare darmiyan 
jo shart tey paayi hai wo likho, "Bismillahirrahmanirraheem ye wo faisla hai jo 

Muhammad Rasool Allah Sallallahu Alaihi Wa Sallam ne kiya hai" is par 
mushrikeen e makkah ne kaha "Agar hum aapko Rasool maante to aapki bait kar 
lete, lihaza uski jagah Muhammad bin Abdullah likho" Rasool Allah Sallallahu 
Alaihi Wa Sallam ne Hazrat Ali Razi Allahu Anhu ko hukm diya k "Rasool Allah ka 
lafz mita do" Hazrat Ali Razi Allahu Anhu ne kaha "Wallah! mein ise kabhi nahi 
mitaunga" Rasool Allah Sallallahu Alaihi Wa Sallam ne farmaya "Accha mujhe uski 
jagah dikhao" Hazrat Ali Razi Allahu Anhu ne jagah dikhaayi to Aap Sallallahu 
Alaihi Wa Sallam ne khud usey mita diya. (Sahih Muslim Kitabul Jihad was Siyar) 


AAP SALLALLAHU ALAIHI WA SALLAM Kl RIHA'ISH-GAAH KA ADAB KARNA 

Hazrat Abu Ayyub (Ansari) Razi Allahu Anhu kehte hai jab Rasool Allah Sallallahu 
Alaihi Wa Sallam (hijrat k baad) mere ghar tashreef laaye to makaan ki nichli 
manzil mein qayaam farmaya, mein aur ummey Ayyub makaan ki uper wali manzil 
mein thehrey, mene Rasool Allah Sallallahu Alaihi Wa Sallam se arz ki "Ya Rasool 
Allah Sallallahu Alaihi Wa Sallam! mere maa baap aap par qurban! mujhe ye baat 
sakht na-gawaar aur shaaq guzarti hai k mein Aap Sallallahu Alaihi Wa Sallam k 
uper rahu aur Aap Sallallahu Alaihi Wa Sallam nichey rahey, Aap uper wali manzil 
mein tashreef le aaye aur mein nichey wali manzil mein chala jata hu" Rasool 
Allah Sallallahu Alaihi Wa Sallam ne farmaya "Abu Ayyub! hamare liye aur hamare 
mulaqaatiyo k liye nichli manzil araam-deh hai" chunanchey Aap Sallallahu Alaihi 
Wa Sallam nichli manzil mein qayaam pazeed ho gaye aur mein makaan ki uper 
wali manzil mein qayaam pazeed ho gaya, ek rooz hamara paani ka ghada toot 
gaya, Ummey Ayyub ne wo kambal liya jiske alawah hamare paas koi cheez (sardi 
se bachne k liye) na thi aur hum us se paani khushk karne lage, hamey darr tha k 
kahi aesa na ho k paani ka koi qatrah nichey girey aur Rasool Allah Sallallahu Alaihi 
Wa Sallam ko us se koi takleef pahunchey, (agle rooz) mene Rasool Allah 
Sallallahu Alaihi Wa Sallam se arz ki "Ya Rasool Allah Sallallahu Alaihi Wa Sallam! 
mein is chatt par qayaam nahi karunga jiske nichey Aap Sallallahu Alaihi Wa 
Sallam riha'ish pazeed hai" chunanchey Rasool Allah Sallallahu Alaihi Wa Sallam 
uper wali manzil mein tashreef le gaye aur Hazrat Abu Ayyub Razi Allahu Anhu 

nichey wali manzil mein aa gaye. (Al Bidaya wan Nihaya li bin Kaseer, Fasal fi 
dakhool Alaihis salaam al Madeenah 3:215) 

AAP SALLALLAHU ALAI HI WA SALLAM K LUAAB MUBARAK KA ABAD! 

Hazrat Miswar bin Makhramah Razi Allahu Anhu kehte hai k Urwah (bin Mas'ood 
saqafi muzakiraat k baad) apne loogo (yaani quraish e makkah) k paas wapas gaya 
aur unse kaha "Loogo, Allah ki qasam! mein baadshaaho k darbaaro mein gaya hu 
aur qaisar wa kisra neez najjashi k darbaar bhi dekh kar aaya hu magar mene kisi 
baadshaah ko aesa nahi dekha k uske musahib uski itni izzat karte ho jitni 
Muhammad Sallallahu Alaihi Wa Sallam k As'haab Hazrat Muhammad Sallallahu 
Alaihi Wa Sallam ki izzat karte hai, Allah ki qasam! jab wo thookte hai to unka 
thook kisi na kisi k haath par padta hai aur wo usko apne chehrey aur jism par mal 
leta hai aur jab wo kisi baat ka hukm dete hai to foran unke hukm ki tameel karte 
hai aur wo wuzu karte hai to loog unke wuzu se bachey hue paani k liye ladte 
marte hai aur jab guftagu karte hai to unke saamne apni aawaazey past rakhte hai 
aur tazeem ki wajah se unki taraf nazar bhar kar nahi dekhte". (Sahih Bukhari 
Kitabul Sharoot baab Sharoot fil Jihad) 

AAP SALLALLAHU ALAIHI WA SALLAM KI DAADHI MUBARAK KA ADAB! 

Hazrat Miswar bin Makhramah Razi Allahu Anhu ek taweel hadees mein bayan 
karte hai k (sulah hudaibiyah k mouqey par numayindah e quraish) Urwah bin 
Mas'ood Saqafi, Nabi E Akram Sallallahu Alaihi Wa Sallam se baatey karne laga wo 
jab bhi guftagu karne lagta Aap Sallallahu Alaihi Wa Sallam ki daadhi mubarak ko 
haath lagata, Hazrat Mugheerah bin Shouba Razi Allahu Anhu apne sar par khoor 
pehney Nabi E Akram Sallallahu Alaihi Wa Sallam k paas khade they aur unke 
haath mein talwar thi jab bhi urwah apna haath Nabi E Akram Sallallahu Alaihi Wa 
Sallam ki daadhi mubarak ki taraf badhaata to Hazrat Mugheerah bin Shouba Razi 
Allahu Anhu apni talwar ka dasta uske haath par de maarte aur farmate "Apna 

haath Rasool Allah Sallallahu Alaihi Wa Sallam ki daadhi mubarak se door rakh". 
(Sahih Bukhari Kitabul Sharoot baab Sharoot fil Jihad) 


AAP SALLALLAHU ALAIHI WA SALLAM KI AAWAAZ MUBARAK KA ADAB! 

1. Hazrat Anas bin Malik Razi Allahu Anhu kehte hai jab ye aayat nazil hui "Ae 
loogo! jo emaan laaye ho! apni aawaaz Nabi E Akram Sallallahu Alaihi Wa Sallam 
ki aawaaz se unchi na karo" (Surah Hujuraat Surah no. 49 Ayat no. 2) to Hazrat 
Sabit bin Qais Razi Allahu Anhu apne ghar baith gaye (Hazrat Sabit Razi Allahu 
Anhu ki aawaaz qudrati taur par unchi thi) aur kehne lage "Mein to aagh walo 
mein se hu" aur Nabi E Akram Sallallahu Alaihi Wa Sallam se milna julna tark kar 
diya, Rasool E Akram Sallallahu Alaihi Wa Sallam ne Hazrat Saad bin Muaaz Razi 
Allahu Anhu se daryaft farmaya "Ae Abu Amar Razi Allahu Anhu! (Hazrat Saad Razi 
Allahu Anhu ki kunniyat) Sabit Razi Allahu Anhu kaha hai, kya beemar hai?" Hazrat 
Saad Razi Allahu Anhu ne arz kiya "Wo mera hamsaaya hai aur mere ilm ki hadd 
tak to beemar nahi" chunanchey Hazrat Saad Razi Allahu Anhu Hazrat Sabit Razi 
Allahu Anhu k ghar aaye aur Rasool Allah Sallallahu Alaihi Wa Sallam ki guftagu ka 
tazkirah kiya, Hazrat Sabit Razi Allahu Anhu kehne lage "Falah aayat nazil hui hai 
aur turn jaante ho k Rasool Allah Sallallahu Alaihi Wa Sallam k muqabiltey mein 
meri aawaaz turn sab loogo se ziyaadah unchi hai mein to jahannami ho gaya" 
Hazrat Saad Razi Allahu Anhu ne (wapas aa kar) Rasool Allah Sallallahu Alaihi Wa 
Sallam se uska zikr kiya to Rasool Allah Sallallahu Alaihi Wa Sallam ne farmaya 
"Nahi wo to jannati hai". (Sahih Muslim Kitabul Emaan) 

2 . Hazrat Abu Mulaika Rahimahullah kehte hai k qareeb tha k Nabi E Akram 
Sallallahu Alaihi Wa Sallam k saamney unchi aawaaz mein baat karne ki wajah se 
(hum mein se) do sabse behtar aadmi halaak ho jaate, hua ye k Aap Sallallahu 
Alaihi Wa Sallam ki khidmat mein qabeela e banu tameem k kuch loog aaye to 
Hazrat Abu Bakr aur Hazrat Umar Razi Allahu Anhuma mein se ek bani majashie k 
bhai Aqra'e bin Habis Razi Allahu Anhu ko ameer banaane ka (Nabi Sallallahu 
Alaihi Wa Sallam ko) mashwarah diya, doosre sahab ne ek aur aadmi ko ameer 

banaane ka mashwarah diya, Hazrat Nafey Rahimahullah kehte hai k mujhe us 
aadmi ka naam yaad nahi, Hazrat Abu Bakr Razi Allahu Anhu ne Hazrat Umar Razi 
Allahu Anhu se kaha "tumne sirf meri mukhalifat k liye ye mashwarah diya hai" 
Hazrat Umar Razi Allahu Anhu ne kaha "Mera iraadah tumhari mukhalifat ka na 
tha" is guftagu mein dono ki aawaazey buland ho gayi to Allah Ta'ala ne ye aayat 
nazil farmayi "Ae emaan walo! apni aawaazo ko Nabi ki aawaaz se buland na 
karo" (Surah Hujuraat Surah no. 49 Ayat no. 2) Hazrat Abdullah bin Zubair Razi 
Allahu Anhu kehte hai k is aayat k nuzool k baad Hazrat Umar Razi Allahu Anhu 
Nabi E Akram Sallallahu Alaihi Wa Sallam k saamne is qadar past aawaaz se baat 
karte k Aap Sallallahu Alaihi Wa Sallam ko baar baar puchna padta (tumne kya 
kaha?). (Sahih Bukhari Kitabut Tafseer, baab Tafseer Al Hujuraat) 


AAP SALLALLAHU ALAIHI WA SALLAM KI WAHI KA ADAB! 

Hazrat Ubadah bin Saamit Razi Allahu Anhu kehte hai jab Rasool Allah Sallallahu 
Alaihi Wa Sallam par wahi ka nuzool hua to Aap Sallallahu Alaihi Wa Sallam apna 
sab mubarak jhuka lete aur Sahaba E Kiraam Razi Allahu Anhum bhi apne sar 
jhuka lete jab wahi khatam ho jati to Rasool Allah Sallallahu Alaihi Wa Sallam apna 
sar mubarak utha lete (aur Sahaba E Kiraam Razi Allahu Anhum bhi apne sar utha 
lete). (Sahih Muslim Kitabul Fazail) 


AAP SALLALLAHU ALAIHI WA SALLAM K JALAAL KA ADAB! 

Hazrat Umar bin Aas Razi Allahu Anhu farmate hai mujhe Rasool Allah Sallallahu 
Alaihi Wa Sallam se ziyaadah kisi se muhabbat na thi na meri nigaah mein Rasool 
Allah Sallallahu Alaihi Wa Sallam se ziyaadah kisi ki shaan thi, Aap Sallallahu Alaihi 
Wa Sallam k jaaal ki wajah se Aap Sallallahu Alaihi Wa Sallam ko aankh bhar k 
dekhne ki mere andar himmat na thi agar koi mujhse Aap Sallallahu Alaihi Wa 
Sallam ka huliya mubarak puchey to mein bayan nahi kar sakta kyunki mein Aap 

Sallallahu Alaihi Wa Sallam ko aankh bhar kar kabhi nahi dekh sakta. (Sahih 
Muslim Kitabul Emaan) 


AAP SALLALLAHU ALAIHI WA SALLAM Kl UMAR SHAREEF KA ADAB! 

Hazrat Usman bin Affan Razi Allahu Anhu se riwayat hai k unhone qabeela banu 
yamar bin lais k fard Qubaat bin Ashyam Razi Allahu Anhu se daryaft kiya "Turn 
bade ho ya Nabi E Akram Sallallahu Alaihi Wa Sallam bade hai?" Hazrat Subaat 
Razi Allahu Anhu ne farmaya "Nabi E Akram Sallallahu Alaihi Wa Sallam mujhse 
bade hai, lekin paida mein pehle hua tha". (Tirmizi Abwabul Manaqib Hadees no. 
3619 ) 

AAP SALLALLAHU ALAIHI WA SALLAM K FIQR WA FAAQAH KA ADAB! 

Hazrat Abu Hurairah Razi Allahu Anhu se riwayat hai k unka guzar aese loogo par 
hua jinke saamne bhuni hui bakri rakkhi thi unhone Hazrat Abu Hurairha Razi 
Allahu Anhu ko bhi khaane ki dawat di lekin Hazrat Abu Hurairha Razi Allahu Anhu 
ne ye keh kar inkaar kar diya Rasool Alalh Sallallahu Alaihi Wa Sallam dunya se is 
haal mein rukhsat hue k joo ki rooti bhi pait bhar k nahi khaayi. (Sahih Bukhari 
Kitabul It'amah ma kaana Nabi Sallallahu Alaihi Wa Sallam wa As'haabihi yakiloon) 


AAP SALLALLAHU ALAIHI WA SALLAM K AARAAM KA ADAB! 

Hazrat Abdullah bin Umar Razi Allahu Anhu kehte hai mein aur (mere walid) 
Hazrat Umar Razi Allahu Anhu Rasool Allah Sallallahu Alaihi Wa Sallam se milne ki 
garz se hazir hue, lekin aap do-pahar k waqt soo rahe they, lihaza hum ghar wapas 
aa gaye. (Sahih Bukhari Kitabul Manaqibul Ansaar) 

AAP SALLALLAHU ALAI HI WA SALLAM K DAST E MUBARAK KA ADAB! 

Hazrat Imran bin Hussain Razi Allahu Anhu farmate hai Rasool Allah Sallallahu 
Alaihi Wa Sallam se bait karne k baad mene apna dahina haath kabhi sharm-gaah 
ko nahi lagaya. (Musnad Ahmad Hadees no. 19943) 


AAP SALLALLAHU ALAIHI WA SALLAM Kl NEEND KA ADAB! 

Hazrat Abu Qatadah Razi Allahu Anhu kehte hai (ek safar mein) hum Rasool Allah 
Sallallahu Alaihi Wa Sallam k saath they, aadhi raat ka waqt ho gaya to Aap 
Sallallahu Alaihi Wa Sallam (sawari par) oonghney lage, mein Aap Sallallahu Alaihi 
Wa Sallam k pehlu mein (paidal) chal raha tha, Aap sawari se jhukne lage to mene 
Aap Sallallahu Alaihi Wa Sallam ko jagaaye bagair Sahara diya hatta k Aap 
Sallallahu Alaihi Wa Sallam seedhey ho kar baith gaye hum chalte gaye hatta k 
raat ka kaafi hissa guzar gaya, Aap Sallallahu Alaihi Wa Sallam (ooungh ki wajah 
se) phir jhukne lage to mene Aap Sallallahu Alaihi Wa Sallam ko jagaaye bagair 
Sahara diya hatta k Aap Sallallahu Alaihi Wa Sallam seedhey ho kar baith gaye, 
hum phir chalte gaye hatta k fajar ka waqt ho gaya, is baar Aap Sallallahu Alaihi 
Wa Sallam pehli dono martaba se bhi ziyaadah jhukey, qareeb tha k Aap Sallallahu 
Alaihi Wa Sallam sawari se gir padte, mene aagey badh kar phir Aap Sallallahu 
Alaihi Wa Sallam ko Sahara diya, is baar Aap Sallallahu Alaihi Wa Sallam ne apna 
sar mubarak uthaya aur pucha "Kaun hai?" mene arz ki "Abu Qatadah hu" Aap 
Sallallahu Alaihi Wa Sallam ne pucha "Kab se mere saath is tarah chal rahe ho?" 
mene arz kiya "Ya Rasool Allah Sallallahu Alaihi Wa Sallam! raat bhar se Aap 
Sallallahu Alaihi Wa Sallam k saath isi tarah chal raha hu" Aap Sallallahu Alaihi Wa 
Sallam ne irshad farmaya "Allah Ta'ala isi tarah tumhari hifazat farmaye jis tarah 
tumne uske nabi ki hifazat ki hai". (Sahih Muslim Kitabul Masajid wa Mawazi us 
Salaat) 


AAP SALLALLAHU ALAIHI WA SALLAM K RAAZ KA ADAB! 

Hazrat Anas bin Malik Razi Allahu Anhu kehte hai Rasool E Akram Sallallahu Alaihi 
Wa Sallam ne mujhse raaz ki ek baat kahi mene wo kisi ko na bataayi hatta k (meri 
walidah) Ummey Saleem Razi Allahu Anha ne mujhse puchi to mene walidah ko 
bhi nahi bataayi. (Sahih Muslim Kitabul Fazail) 


AAP SALLALLAHU ALAIHI WA SALLAM K BISTAR MUBARAK KA ADAB! 

Hazrat Abdullah bin Abi Salmah Razi Allahu Anhu kehte hai Abu Sufyaan (makkah 
se sulah hudaibiyah ki shara'it ki tajdeed k iraade se) nikla aur Rasool Allah 
Sallallahu Alaihi Wa Sallam se mulaqaat k liye madeena pahuncha, apni beti 
Ummul Momineen Hazrat Ummey Habeeba Razi Allahu Anha k ghar gaya jab wo 
Rasool Allah Sallallahu Alaihi Wa Sallam k bistar par baithne laga to Ummul 
Momineen Razi Allahu Anha ne foran bistar lapait diya, Abu Sufyaan kehne laga 
"Beti! kya tumne is bistar ko mere laayiq nahi samjha ya mein is bistar k laayiq 
nahi?" Ummul Momineen Razi Allahu Anha ne (bila tamil) jawab diya "Ye Rasool 
Allah Sallallahu Alaihi Wa Sallam ka bistar hai aur tu ek mushrik napaak aadmi hai 
is liye mein ye pasand nahi karti k tu is bistar par baithey". (Al Bidaya wan Nihaya 
li bin Kaseer juzz e rabee Safa no. 675) 


AAP SALLALLAHU ALAIHI WA SALLAM K AHAD KA ADAB KARNA 

Hazrat Anas Razi Allahu Anhu farmate hai k Sayyedna Salman Faarsi Razi Allahu 
Anhu beemar ho gaye aur Hazrat Saad bin Waqaas Razi Allahu Anhu Aapki iyadat 
k liye aaye to unhey rootey hue dekha Hazrat Saad Razi Allahu Anhu ne pucha 
Salman! mere bhai kyu rootey ho? kya tumhey Rasool Allah Sallallahu Alaihi Wa 
Sallam ki sohbat hasil nahi rahi? kya Allah ne tumhey falah falah naimat se nahi 
nawaza? Hazrat Salman Razi Allahu Anhu ne farmaya mein dono baato mein se 
kisi baat par nahi roota na dunya choodne ki wajah se na aakhirat ko bura 
samajhne ki wajah se balkey Rasool Allah Sallallahu Alaihi Wa Sallam ne mujhse ek 
ahad liya tha aur mujhe mehsoos hota hai k mene wo ahad poora nahi kiya Hazrat 

Saad Razi Allahu Anhu ne daryaft farmaya wo ahad kya tha? Hazrat Salman Razi 
Allahu Anhu ne bataya k Rasool Allah Sallallahu Alaihi Wa Sallam ne mujhse ye 
ahad liya tha k dunya se bas itna hi maal lena jitna ek musafir apne saath leta hai 
ab mein dekhta hu k mene us ahad ki paasdaari nahi ki pas ae Saad! (mein 
tumhey waseeyat karta hu "k jab koi faisla karo to Allah se dar kar karo jab maal 
taqseem karo to Allah se dar kar karo jab kisi bhi kaam ka iraadah karo to Allah se 
dar kar karo) Hazrat Sabit Razi Allahu Anhu likhte hai Hazrat Salman Faarsi Razi 
Allahu Anhu jab faut hue to unke 20 se kuch ziyaadah dirham mojod they jo 
unhoney apni zarooriyaat k liye rakkhey hue they". (Ibne Maja Kitabuz Zuhad 
Hadees no. 2:3312) 


AAP SALLALLAHU ALAIHI WA SALLAM KI TALWAR KA ADAB! 

Ibne Is'haaq se riwayat hai k Hazrat Abu Dajanah Razi Allahu Anhu kehte hai 
"Mene (maidaan e uhad mein) ek aadmi ko dekha jo bade zoor shoor se loogo ko 
joosh dila raha hai mene usey qatal karne ka iraadah kiya, jab mene talwar se 
hamla karna chaaha to usne cheekh pukaar shuru kardi, wo koi aurat thi, mene 
Rasool Allah Sallallahu Alaihi Wa Sallam ki talwar k ehtaraam mein us aurat ko 
qatal karna pasand na kiya. (Al Bidaya Wan Nihaya li bin Kaseer Juzz e Saalis Safa 
no. 393) 


AAP SALLALLAHU ALAIHI WA SALLAM KI SAWARI KA ADAB! 

Hazrat Abdullah bin Umar Razi Allahu Anhu se riwayat hai k wo ek safar mein 
Rasool Allah Sallallahu Alaihi Wa Sallam k saath they aur unke paas Hazrat Umar 
Razi Alalhu Anhu ka ek muhzoor ounth tha jo baar baar Nabi E Akram Sallallahu 
Alaihi Wa Sallam k ounth se aagey nikal jata, ye dekh kar Hazrat Umar Razi Allahu 
Anhu ne apne baite Abdullah ko aawaaz di "Abdullah! Nabi E Akram Sallallahu 
Alaihi Wa Sallam se aagey koi na badhey". (Sahih Bukhari Kitabul Hibah) 

AAP SALLALLAHU ALAI HI WA SALLAM Kl MASJID SHAREEF KA ADAB! 

Hazrat Sayib bin Yazeed Razi Allahu Anhu kehte hai mein masjid e nabawi mein 
khada tha kisi aadmi ne mujh par kankar phenka, mene idhar dekha to Hazrat 
Umar bin Khattab Razi Allahu Anhu they, farmane lagey "Jao un dono aadmiyo ko 
mere paas pakad ka lao" mene un dono aadmiyo ko Hazrat Umar Razi Allahu 
Anhu k paas le kar aaya, Hazrat Umar Razi Allahu Anhu ne unse pucha "turn loog 
kaun ho? ya aapne daryaft farmaya turn dono kaha se aaye ho?" unhone bataya 
"Hum Tayif se aaye hai" Hazrat Umar Razi Allahu Anhu ne farmaya "Agar turn 
madeena munawwarah se hote to mein tumhey masjid e nabawi mein aawaazey 
buland karne par saza deta". (Sahih Bukhari Kitabus Salaat) 

Wazahat: Haramain Sharafain mein kisi se ladaayi jhagda karna, gaali galooch 
karna, qitaal karna, kisi ko khoof zadah karna, kisi jaanwar ka shikar karna ya 
shikar karne k liye jaanwar ko bhagana, koi giri padi cheez uthana, ghaans ya 
darakht kaatna mana hai. 


AAP SALLALLAHU ALAI HI WA SALLAM Kl HADEES SHAREEF KA ADAB 

1. Hazrat Ma'an bin Isa Rahimahullah kehte hai Hazrat Malik bin Anas 
Rahimahullah jab Hadees E Rasool bayan karne ka iraadah farmate to pehle 
ghusal karte phir awad ki dhooni lete, khushboo lagate aur agar koi Hazrat Malik 
bin Anas Rahimahullah k paas is doraan unchi aawaaz se baat karta to farmate 
"Apni aawaaz past karo" Allah Ta'ala irshad farmate hai "Ae loogo, jo emaan laye 
ho! apni aawaazey Nabi ki aawaaz se unchi na karo" (Surah Hujuraat Surah no. 49 
Ayat no. 2) pas jisne Hadees E Rasool sunte hue unchi aawaaz se koi baat ki usne 
gooya Rasool Allah Sallallahu Alaihi Wa Sallam ki aawaaz se apni aawaaz unchi ki. 
(Siyar Aala Min Nubala li bin Jauzi 9:154) 

2 . Hazrat Ibne Abu Uwais Rahimahullah kehte hai k Imam Malik Rahimahullah 
raaste mein khade khade ya jaldi mein hadees bayan karna bura samajhte they 

aur farmate they k mein chahta hu k jo kuch Rasool Allah Sallallahu Alaihi Wa 
Sallam se bayan karu usey acchi tarah samjha jaye. (Aezan li bin Jauzi 9:201) 

3 . Hazrat Abdur Rahman bin Mahdi Rahimahullah jab Hadees E Rasool padhte to 
hazireen ko mukammal sakoot aur khamooshi ka khum dete, koi kisi se baat na 
karta, qalam taraashta na muskurata aur na hi koi khada nazar aata, loog is tarah 
tawajjah se hadees sunte jese unke siron par parindey baithey hai ya wo namaz 
padh rahe hai, aur agar kisi shaks ko Abdur Rahman Mahdi baat karte ya 
muskuraate dekh lete to (naraaz ho kar) apna joota pehante aur waha se chale 
jaate. (Siyar Aala Min Nubala 7:460) 

4 . Hazrat Abu Salma Khuzaayi Rahimahullah kehte hai Hazrat Malik bin Anas 
Rahimahullah jab dars e Hadees k liye ghar se nikalte to namaz ki tarah ka wuzu 
farmate, behtareen kapde zaib-tan farmate, sar par topi rakhte, apni daadhi mein 
kanghi farmate, is ehtamaam k baare mein jab unse pucha gaya to farmaya "Is se 
maqsood Rasool Allah Sallallahu Alaihi Wa Sallam ki Ahadees ka adab aur 
ehtaraam hai". (Jamey Bayanal llm wa Fazlah 2:350) 

5 . Hazrat Abu Zinaad Rahimahullah kehte hai Hazrat Saad bin Musayyab 
Rahimahullah beemari ki halat mein Hadees bayan karna chahte to farmate 
"Mujhe utha kar bitha do, mujhe ye baat sakht na-gawaar guzarti hai k mein lait 
kar Hadees E Rasool bayan karu". (Aezan 2:350) 

6. Hazrat Malik bin Anas Rahimahullah ka Hazrat Abu Hazim Rahimahullah par 
guzar hua aur wo dars e Hadees de rahe they, lekin Hazrat Malik Rahimahullah 
(Hadees suney bagair) aagey nikal gaye aur farmaya "Mujhe baithne ki jagah nahi 
mili aur mein khade ho kar Hadees E Rasool sun'na pasand nahi karta". (Jamey li 
bin Khateeb 2:53, Huqooq un Nabi Sallallahu Alaihi Wa Sallam Man Ajlaal wal 
Akhlaal) 

7 . Hazrat Is'haaq Rahimahullah kehte hai mene Hazrat A'amash Rahimahullah ko 
dekha k jab wo Hadees bayan karna chahte aur wuzu na hota to tayammum kar 

lete. (Sharhish Shifaa 2:72, Huqooq un Nabi Sallallahu Alaihi Wa Sallam Man A j I a a I 
wal Akhlaal) 

8. Hazrat Urwah bin Zubair Razi Allahu Anhu ne kisi masla mein Hazrat Abdullah 
bin Abbas Razi Allahu Anhu se kaha k Hazrat Abu Bakr Razi Allahu Anhu aur Hazrat 
Umar Razi Allahu Anhu to aesa nahi karte they, Abdullah bin Abbas Razi Allahu 
Anhu ne (Urwah bin Zubair se) kaha "Wallah! mujhe lagta hai turn us waqt tak 
baaz nahi aaogey jab tak tumhey Allah azaab na de daale hum tumhare saamne 
Nabi E Akram Sallallahu Alaihi Wa Sallam ki Hadees bayan karte hai aur turn Abu 
Bakr Razi Allahu Anhu aur Umar Razi Allahu Anhu ki baat karte ho". (Jamey 
Bayanal ilm wa Fazlah 2:1209-1210 raqam 2377, Huqooq un Nabi Sallallahu Alaihi 
Wa Sallam Safa no. 129) 


SAATVA (7th) HAQQ - AAP SALLALLAHU ALAIHI WA SALLAM PAR 
DAROOD SHAREEF BHEJNA 

ALLAH TA'ALA NE TAMAAM AHLE EMAAN KO AAP SALLALLAHU ALAIHI WA 
SALLAM PAR DAROOD SHAREEF BHEJNE KA HUKM DIYA HAI 


"Beshak Allah Ta'ala, nabi par apni rahmatey nazil farmata hai aur farishte nabi k 
liye rahmat ki dua karte hai pas ae loogo, jo emaan laye ho! turn bhi nabi par 
darood bhejo aur salam kaho jis tarah salaam kehne ka haq hai". (Surah Ahzaab 
Surah no. 33 Ayat no. 56) 


EK MARTABA DAROOD BHEJNE WALE PAR ALLAH TA'ALA DAS RAHMATEY NAZIL 
FARMATA HAI, DAR GUNAH MAAF KARTE HAI AUR DAS DARJAAT BULAND 
FARMATE HAI 

Hazrat Anas Razi Allahu Anhu kehte hai k Rasool Allah Sallallahu Alaihi Wa Sallam 
ne farmaya "Jisne mujh par ek martaba darood bheja, Allah Ta'ala us par das 
rahmatey nazil farmayega uske das gunah maaf farmayega aur das darjey buland 
farmayega". (Sahih Sunan Nasaayi Hadees no. 1230) 


DAS MARTABA SUBAH, DAS MARTABA SHAAM AAP PAR DAROOD BHEJNA 
QAYAMAT K ROOZ AAP SALLALLAHU ALAIHI WA SALLAM Kl SHIFA'AT HASIL 
KARNE KA BAA' AS HAI 


Hazrat Abu Darda Razi Allahu Anhu kehte hai k Rasool Allah Sallallahu Alaihi Wa 
Sallam ne farmaya "Jis ne das martaba subah, dar martaba shaam mujh par 
darood bheja usey rooz e qayamat meri shifa'at hasil hogi". (Sahih Jamey Sageer 
Hadees no. 6233) 


DAROOD SHARE EF KA BA-KASRAT WAZEEFA QAYAMAT K ROOZ RASOOL ALLAH 
SALLALLAHU ALAIHI WA SALLAM Kl QURBAT KA BAA'AS HOGA 


Hazrat Abdullah bin Mas'ood Razi Allahu Anhu kehte hai k Rasool Allah Sallallahu 
Alaihi Wa Sallam ne farmaya "Jo shaks mujh par ba-kasrat darood bhejta hai, 
qayamat k rooz wo sabse ziyaadah mere qareeb hoga". (Tirmizi Abwabul Witr) 


DAROOD SHAREEF KA KASRAT SE WAZEEFA GUNAAHO Kl MAGHFIRAT AUR 
TAMAAM DUNYAVI DUKHON AUR MASAYIB WA AALAAM SE NIJAAT HASIL 
KARNE KA ZARIYA HAI 


Hazrat Ubey bin Kaab Razi Allahu Anhu kehte hai mene Rasool Allah Sallallahu 
Alaihi Wa Sallam se arz kiya "Ae Allah k Rasool Sallallahu Alaihi Wa Sallam! mein 
Aap Sallallahu Alaihi Wa Sallam par kasrat se darood bhejta hu, apni dua mein 
kitna waqt darood k liye waqf karu?" Aap Sallallahu Alaihi Wa Sallam ne farmaya 

"Jitna tu chaahey" mene arz kiya "kya ek choothaayi sahih hai?" Aap Sallallahu 
Alaihi Wa Sallam ne farmaya "jitna tu chaahey" lekin agar is se ziyaadah kare to 
tere liye accha hai, mene arz kiya "Nisf waqt muqarrar karu?" Aap Sallallahu Alaihi 
Wa Sallam ne farmaya "jitna tu chaahey, lekin agar us se ziyaadah kare to tere liye 
accha hai" mene arz kiya "do tihaayi muqarrar karu?" Aap Sallallahu Alaihi Wa 
Sallam ne farmaya "jitna tu chaahey, lekin agar us se ziyaadah kare to tere liye 
behtar hai" mene arz kiya "Accha, mein apni saari dua ka waqt darood k liye waqf 
karta hu" us par Rasool Allah Sallallahu Alaihi Wa Sallam ne farmaya "ye tere 
saare dukhon aur ghamon k liye kaafi hoga aur tere gunaaho ki bakhshish ka 
baa'as hoga". (Sahih Sunan Tirmizi Juzz e Saani Hadees no. 1999) 


JAB TAK DAROOD SHAREEF KA WAZEEFA KIYE JAYE TAB TAK FARISHTE DAROOD 
SHAREEF PADHNE WALE K LIYE RAHMAT KI DUA KARTE REHTE HAI 

Hazrat Aamir bin Rabeeah Razi Allahu Anhu apne baap se riwayat karte hai k Nabi 
E Akram Sallallahu Alaihi Wa Sallam ne farmaya "Jab tak koi musalman mujh par 
darood bhejta rehta hai us waqt tak farishte uske liye dua e rahmat karte rehte 
hai ab jo chaahey kam padhey, jo chaahey ziyaadah padhey". (Ibne Maja Kitabul 
Iqamatus Salaat 1:739) 


AAP SALLALLAHU ALAIHI WA SALLAM KA ISM E MUBARAK SUN KAR DAROOD 
NA BHEJNEY WALE K LIYE AAP SALLALLAHU ALAIHI WA SALLAM NE HALAAK 
HONE KI BAD-DUA FARMAAYI HAI 


Hazrat Kaab bin Ujrah Razi Allahu Anhu kehte hai k ek rooz Rasool Allah Sallallahu 
Alaihi Wa Sallam ne mimbar laane ka hukm diya aur hum mimbar laaye, jab Aap 
Sallallahu Alaihi Wa Sallam pehli seedhi par chadhey to farmaya "Aameen" doosri 
seedhi par chadhey to farmaya "Aameen" teesri seedhi par chadhey to farmaya 
"Aameen" khutba se faarigh hone k baad jab Aap Sallallahu Alaihi Wa Sallam 
mimbar se nichey tashreef laye to Sahaba E Kiraam Razi Allahu Anhu ne arz kiya 

"Aaj Aap Sallallahu Alaihi Wa Sallam se humne aesi baat suni hai jo is se pehle 
nahi suni thi" Rasool Allah Sallallahu Alaihi Wa Sallam ne farmaya "Jibraeel Alaihis 
Salaam tashreef laye they aur unhone kaha "halakat hai us aadmi k liye jisne 
ramazaan ka maheena paya lekin apne gunaah na bakhash waaye" mene jawab 
mein kaha "Aameen" phir jab mein doosri seedhi par chadha to Jibreel Alaihis 
Salaam ne kaha "Halakat ho us aadmi k liye jiske saamne Aap Sallallahu Alaihi Wa 
Sallam ka naam liya jaye, lekin wo Aap Sallallahu Alaihi Wa Sallam par darood na 
bhejey" mene jawab mein kaha "Aameen" jab teesri seedhi par chadha to Jibraeel 
Alaihis Salaam ne kaha "Halakat hai us aadmi k liye jisne apne maa baap ya dono 
mein se kisi ek ko budhaapey ki umar mein paaya, lekin unki khidmat karke jannat 
hasil na ki" mene jawab mein kaha "Aameen". (Mustadrak e Haakim, Fazalus 
salaata ala nabi Sallallahu Alaihi Wa Sallam lil albaani hadees no. 19) 

TARK E DAROOD SHAREEF JANNAT SE MEHROOMI KA BAA' AS HAI 

Hazrat Abdullah bin Abbas Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Jo mujh par darood shareef padhna bhool gaya 
usne jannat ka raasta khoo diya". (Sahih Sunan Ibne Maja Hadees no. 740) 


DAROOD SHAREEF K BAGAIR MAANGI GAYI DUA QUBOOL NAHI HOTI 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jab tak Nabi E Akram Sallallahu Alaihi Wa Sallam par darood na bheja 
jaye koi dua qubool nahi ki jaati". (Silsila Ahadees E Saheeya juzz e khamis Hadees 
no. 2035) 


DAROOD SHAREEF K MASNOON ALFAAZ DARJ E ZAIL HAI 

Hazrat Abdur Rahman bin Abu Laila Razi Allahu Anhu kehte hai mujhe Hazrat Kaab 
bin Ujrah Razi Allahu Anhu miley aur kehne lage "Kya mein tumhey wo cheez 
hadya na du jo mene Rasool Allah Sallallahu Alaihi Wa Sallam se suni hai?" mene 
kaha "kyu nahi, zarood do" Kaab bin Ujrah Razi Allahu Anhu kehne lage Sahaba E 
Kiraam Razi Allahu Anhum ne Rasool Allah Sallallahu Alaihi Wa Sallam se arz kiya 
"Ae Allah k Rasool Sallallahu Alaihi Wa Sallam! Allah Ta'ala ne hamey Aap 
Sallallahu Alaihi Wa Sallam par salaam bhejne ka tareeqa to bata diya hai hum 
Aap Sallallahu Alaihi Wa Sallam par aur Ahle bait par darood kese bhejey?" Rasool 
Allah Sallallahu Alaihi Wa Sallam ne farmaya "in alfaaz mein darood bheja karo, 
"ALLAHUMMA SALLI ALA MUHAMMADIN WA ALA AALI MUHAMMADIN KAMA 
SAL'LAITA ALA IBRAHEEMA WA ALA AALI IBRAHEEMA INNAKA HAMEEDUM 
MAJEED, ALLAHUMMA BAARIK ALA MUHAMMADIN WA ALA AALI 
MUHAMMADIN KAMA BAARAKTA ALA IBRAHEEMA WA ALA AALI IBRAHEEMA 
INNAKA HAMEEDUM MAJEED" Tarjuma: Ya Allah Muhammad Sallallahu Alaihi 
Wa Sallam aur Aal e Muhammad Sallallahu Alaihi Wa Sallam par usi tarah rahmat 
bhej jis tarah tooney Ibraheem Alaihis Salaam aur Aal e Ibraheem Alaihis Salaam 
par rahmat bheji hai, beshak to qabil e tareef aur hamesha ki buzurgi wala hai, ya 
Allah! Muhammad Sallallahu Alaihi Wa Sallam aur Aal e Muhammad Sallallahu 
Alaihi Wa Sallam par usi tarah barkat nazil farma jis tarah tooney Ibraheem Alaihis 
Salaam aur Aal e Ibraheem Alaihis Salaam par barkat nazil farmayi, tu buzurg hai 
aur apni zaat mein Aap mehdood hai". (Sahih Bukhari Kitabul Ambiya) 


MUKHTASAR DAROOD SHAREEF K MASNOON ALFAAZ DARJ E ZAIL HAI 

Hazrat Zaid bin Kharija Razi Allahu Anhu kehte hai k mene Rasool Allah Sallallahu 
Alaihi Wa Sallam se (darood k baare mein) sawal kiya to Aap Sallallahu Alaihi Wa 
Sallam ne irshad farmaya "Mujh par darood bheja karo aur dua mein mehnat karo 
aur yuh kaho "ALLAHUMMA SALLI ALA MUHAMMADIN WA ALA AALI 
MUHAMMAD" Tarjuma: "Ae Allah Muhammad Sallallahu Alaihi Wa Sallam aur Aal 
e Muhammad Sallallahu Alaihi Wa Sallam par apni rahmatey nazil farma". (Sahih 
Sunan Nasaayi Hadees no. 1225) 

Wazahat: Yaad rahe Darood e Tunajjeena, Darood e Muqaddas, Darood e Maahi, 
Darood e Taaj, Darood e Lakhi aur Darood e Akbar wagairah k alaaz ahadees se 
sabit nahi. 


AATHWA (8th) HAQQ - AAP SALLALLAHU ALAIHI WA SALLAM K DOSTO 
SE DOSTI KARNA AUR DUSHMANO SE DUSHMANI RAKHNA 

ALLAH AUR USKE RASOOL SALLALLAHU ALAIHI WA SALLAM K DOSTO SE DOSTI 
AUR DUSHMANO SE DUSHMANI KARNE KA HUKM HAI 


"Allah ta'ala un kafiro k saath dosti karne se mana farmata hai jinhone deen k 
muaamaley mein turn se jang ki aur tumhey tumhare gharo se nikala aur tumhare 
akhraaj mein ek doosre ki madad ki, jo loog aese kafiro se dosti karengey wo zalim 
hai". (Surah Mumtahanah Surah no. 60 Ayat no. 9) 


AGAR BAAP AUR BHAI BHI ALLAH AUR USKE RASOOL SALLALLAHU ALAIHI WA 
SALLAM K DUSHMAN HO TO UNSE BHI DOSTI KARNA MANA HAI 


"Ae loogo, jo emaan laye ho! apne bhaiyo ko bhi apna dost na banao agar wo 
emaan par kufr ko tarjeeh de turn mein se jo unhey dost banaayengey wo zalim 
hongey". (Surah Tauba Surah no. 9 Ayat no. 23) 


KISI MOMIN K LIYE JAYEZ NAHI K WO APNI MARZI SE DOST AUR DUSHMAN KA 
INTAKHAAB KARE, MOMINO K DOST AUR DUSHMAN WAHI HAI JO RASOOL 
ALLAH SALLALLAHU ALAIHI WA SALLAM K DOST AUR DUSHMAN HAI 


Hazrat Fatima binte Qais Razi Allahu Anha kehti hai k Rasool Allah Sallallahu Alaihi 
Wa Salllam ne farmaya hai jo shaks mujhse muhabbat karta hai usey chahiye k wo 

Usama Razi Allahu Anhu se bhi muhabbat karey. (Sahih Muslim Kitabul Fitan 
Hadees no. 2942) 


HAZRAT ABU MUSA ASH'ARI RAZI ALLAHU ANHU HAR US CHEEZ SE NAFRAT 
FARMATE JIS SE RASOOL E AKRAM SALLALLAHU ALAI HI WA SALLAM NAFRAT 
FARMATE THEY 

Hazrat Abu Burdah bin Abu Musa (Ash'ari) Razi Allahu Anhu kehte hai k Abu Musa 
Razi Allahu Anhu ko shadeed dard hua jis se wo behoosh ho gaye unka sar unke 
ghar-walo mein se ek khatoon ki goud mein tha ek khatoon ne chillaana shuru kar 
diya, Hazrat Musa Razi Allahu Anhu (ghashi ki wajah se) usey rook na sake, jab 
hoosh aaya to farmane lagey, jis baat se Allah k Rasool Sallallahu Alaihi Wa Salllam 
bezaar hai mein bhi us se bezaar hu, Rasool Allah Sallallahu Alaihi Wa Salllam ne 
chillaaney wali, baal noochne wali aur kapde phaadne wali (aurat se) izhaar e 
bezaari farmaya. (Sahih Muslim Kitabul Emaan) 


HAZRAT ZAID BIN ARKAM RAZI ALLAHU ANHU KA MUNAFIQ SE IZHAAR E 
BEZAARI 

Hazrat Musa bin Uqba se riwayat hai k ibne Shihaab ne kaha Nabi E Akram 
Sallallahu Alaihi Wa Salllam khutba irshad farma rahe they k Hazrat Zaid bin 
Arkam Razi Allahu Anhu ne munafiqeen mein se ek ko ye kehte hue suna agar ye 
shaks yaani Hazrat Muhammad Sallallahu Alaihi Wa Salllam sacchey hai to phir 
hum sab gadho se bhi badtar hai, Hazrat Zaid Razi Allahu Anhu ne (sunte hi foran) 
jawab diya "Allah ki qasam! bilkul sacchi baat hai k tu gadhey se bhi badtar hai" ye 
baat jab Nabi E Akram Sallallahu Alaihi Wa Salllam tak pahunchi to baat kehne 
wala (munafiq) apni baat se phir gaya, tab Allah ta'ala ne ye aayat nazil farmayi 
"Ye loog Allah ki qasam khaate hai k unhoney ye baat nahi ki halankey unhoney ye 
kufr ka kalma kaha hai" (Surah Tauba Ayat no. 74) is ayat mein jo baat nazil 

farmayi gayi thi us se Hazrat Zaid Razi Allahu Anhu ki baat sach sabit ho gayi. 
(Fathul Baari Kitabut Tafseer, Surah Munafiqoon 8:651) 

Wazahat: Yaad rahe ye kufr ka kalma kehne wala raees ul munafiqeen Abdullah 
bin Ubey tha. 


DUSHMAN E RASOOL SALLALLAHU ALAI HI WA SALLAM ....ABU JAHAL....SE 
HAZRAT MUAAZ BIN UMAR WA BIN JAMOOH RAZI ALLAHU ANHU AUR HAZRAT 
MUAAZ BIN AFRA'A RAZI ALLAHU ANHU KI DUSHMANI 

Hazrat Abdur Rahman bin Auf Razi Allahu Anhu farmate hai gazwah e badr k din 
mein maidaan e jang ki saff mein khada tha achanak mene apne daayi aur baaye 
nazar daali to ansaar k do kam umar ladko ko dekha mene khawahish ki kaash 
mein un kamsin ladko k bajaaye mazboot jism k malik aadmiyo k darmiyaan hota 
un dono mein se ek ne mujhse isharah mein pucha "Chacha j a a n ! kya aap Abu 
Jahal ko pehchaante hai" mene kaha "han lekin mere bhateeje tujhe us se kya 
garz?" usne jawab diya "Mujhe pata chala hai k wo Rasool Allah Sallallahu Alaihi 
Wa Salllam ko gaaliya deta hai us zaat ki qasam jiske hath mein meri jaan hai agar 
mene usey dekh liya to us se us waqt tak alag na hounga jab tak hum dono mein 
se jiski maut pehle aayi ho wo mar jaaye" mujhe uski is baat par tajjub hua usi 
doraan ek doosre jawan ne mujhse isharey mein wahi sawal pucha jo pehle ne 
pucha tha chand lamho baad meri nazar abu jahal par padi jo loogo k darmiyaan 
ghista phir raha tha mene (dono se mukhatib ho kar) kaha "Dekho wo hai abu 
jahal jiske baare mein turn mujhse puch rahe ho" dono ladke apni talwaaro k 
saath us par jhapat pade aur usey waar karke qatal kar dala phir dono Rasool 
Allah Sallallahu Alaihi Wa Salllam ki khidmat mein hazir hue aur Aap ko abu jahal k 
qatal ki khabar di un dono k naam Muaaz bin Afra'a aur Muaaz bin umar wa bin 
Jamooh they. (Sahih Bukhari Kitabul Jihad was Siyar) 

UMMUL MOMINEEN HAZRAT UMMEY HABEEBA RAZI ALLAHU ANHA Kl APNE 
MUSHRIK BAAP SE IZHAAR E BEZAARI 

Hazrat Abdullah bin Abi Salmah Razi Allahu Anhu kehte hai Abu Sufyaan (makkah 
se sulah hudaibiyah ki shara'it ki tajdeed k iraade se) nikla aur Rasool Allah 
Sallallahu Alaihi Wa Sallam se mulaqaat k liye madeena pahuncha, apni beti 
Ummul Momineen Hazrat Ummey Habeeba Razi Allahu Anha k ghar gaya jab wo 
Rasool Allah Sallallahu Alaihi Wa Sallam k bistar par baithne laga to Ummul 
Momineen Razi Allahu Anha ne foran bistar lapait diya, Abu Sufyaan kehne laga 
"Beti! kya tumne is bistar ko mere laayiq nahi samjha ya mein is bistar k laayiq 
nahi?" Ummul Momineen Razi Allahu Anha ne (bila tamil) jawab diya "Ye Rasool 
Allah Sallallahu Alaihi Wa Sallam ka bistar hai aur tu ek mushrik napaak aadmi hai 
is liye mein ye pasand nahi karti ktu is bistar par baithey". (Al Bidaya wan Nihaya 
li bin Kaseer juzz e rabee Safa no. 675) 


GUSTAKH E RASOOL LONDI SE HAZRT ABDULLAH BIN UMMEY MAKTOOM RAZI 
ALLAHU ANHU KI DUSHMANI 

Hazrat Abdullah Bin Abbas Razi Allahu Anhu se riwayat hai k ek nabeena sahabi ki 
loondi thi jo Nabi Sallallahu Alaihi Wa Sallam ko gaaliya bakti aur aap Sallallahu 
Alaihi Wa Sallam ki huju karti, sahabi use mana karte lekin wo baaz na aati, sahabi 
use daant'te lekin wo phir bhi na ruki, ek raat loondi ne Aap Sallallahu Alaihi Wa 
Sallam ki huju ki aur gaaliya bakne lagi to sahabi ne chura uske pait mein ghoonp 
diya aur zoor se dabaya jis se wo halaak ho gayi aur uski taango k darmiyaan 
baccha gir gaya aur usne jagah ko khoon se ganda kar diya, jab subah hui to Nabi 
E Akram Sallallahu Alaihi Wa Sallam k saamne us waqiya ka zikr kiya gaya, Aap 
Sallallahu Alaihi Wa Sallam ne loogo ko jama kiya aur farmaya: "Jis shaks ne ye 
kaam kiya hai mein use Allah ki qasam de kar aur apne us haqq k hawaale se jo 
mera us par hai, kehta hu k wo khada ho jaye, wo nabeena sahabi khade ho gaye, 
aur loogo ko phaangte hue aage badhe aur nabi e akram Sallallahu Alaihi Wa 
Sallam k saamne a kar baith gaye, wo aadmi kaanp raha tha, arz karne laga "Ya 

Rasool Allah Sallallahu Alaihi Wa Sallam! mein hu uska qaatil, wo aap Sallallahu 
Alaihi Wa Sallam ko gaaliya bakti thi aur aap Sallallahu Alaihi Wa Sallam ki huju 
karti thi, mein use mana karta lekin wo baaz na aati, mein use daant'ta lekin phir 
bhi maani nahi haalanke us se mere mootiyo jese (khoobsurat) do baite bhi hai 
wo meri (achhi) rafeeqa thi lekin kal raat jab wo aap Sallallahu Alaihi Wa Sallam ko 
gaaliya bakne lagi aur aap Sallallahu Alaihi Wa Sallam ki huju karne lagi to mene 
chura (chaku) pakda aur uske pait mein ghoonp diya aur zoor se daba diya, 
hattake mene use qatal kar diya" Rasool Allah Sallallahu Alaihi Wa Sallam ne 
farmaya: loogo sunol, gawah rehna is loondi ka khoon raiga hai (yaani uska qisaas 
nahi liya jayega)". (Abu Dawood Kitabul Hudood Hadees no. 3665) 


HAZRAT SALMA BIN AKWA'E RAZI ALLAHU ANHU KI RASOOL ALLAH 
SALLALLAHU ALAIHI WA SALLAM K DUSHMANO SE IZHAAR E BEZAARI 

Hazrat Salma bin Akwa'e Razi Allahu Anhu kehte hai jab humne makkah walo se 
sulah (Hudaibiyah) karli to musalman aur kafir idhar se udhar aur udhar se idhar 
aaney jaane lagey, mein ek darakht k paas aaya aur uske nichey se kaante saaf 
kiye aur uske taney k paas lait gaya, itne mein mushrikeen e makkah se chaar 
aadmi mere paas aaye aur (aapas mein) guftagu k doraan Rasool Allah Sallallahu 
Alaihi Wa Sallam ko bura bhala kehne lage, mujhe gussa aaya aur mein (waha se 
uth khada hua aur) kisi doosre darakht k nichey chala gaya. (Sahih Muslim Kitabul 
Jihad Was Siyar) 


HAZRAT HANZALAH RAZI ALLAHU ANHU KI APNE YAHOODI BAAP SE DUSHMANI 

Imam Ibne Jauzi Rahimahullah kehte hai Abu Aamir Rasool Allah Sallallahu Alaihi 
Wa Sallam ki ba'asat k baare mein sawal karta rehta tha wo yahoodi ulama ki 
sifaat ka hamil tha, taat ka libaas pehanta, loog usey "Rahib" kehte, jab Rasool 
Allah Sallallahu Alaihi Wa Sallam (apni ismaeel ki nasal se) mab'oos kiye gaye to 
Abu Aamir hasad karne laga aur emaan na laya, uska beta Hanzala khara aur 

saccha musalman tha, Hazrat Hanzala Razi Allahu Anhu ne apne baap ko qatal 
karne k liye Aap Sallallahu Alaihi Wa Sallam se ijazat talab ki, lekin Aap Sallallahu 
Alaihi Wa Sallam ne unhey rook diya. (Sifatus Safwah li bin Jauzi 1:289) 


HAZRAT ABDULLAH RAZI ALLAHU ANHU KI APNE MUNAFIQ BAAP SE DUSHMANI 

Hazrat Abu Hurairah Razi Allahu Anhu kehte hai Abdullah bin Ubey (Ra'eesul 
Munafiqeen) ek diwaar k saaye mein khada tha, Nabi E Akram Sallallahu Alaihi Wa 
Sallam (gadhey par) waha se guzrey to Abdullah bin Ubey kehne laga "Ibne Abi 
Kabsha (Rasool Allah Sallallahu Alaihi Wa Sallam ki walidah majeedah k walid 
giraami ka naam abu kabsha tha) ne hamey gard aalood kar diya" ye sun kar 
Abdullah bin Ubey k betey Abdullah ne kaha "Ya Rasool Allah Sallallahu Alaihi Wa 
Sallam! us zaat ki qasam jisne Aap Sallallahu Alaihi Wa Sallam ko izzat bakshi agar 
aap hukm de to mein iska sar kaat kar Aap Sallallahu Alaihi Wa Sallam ki khidmat 
mein paish karu" Aap Sallallahu Alaihi Wa Sallam ne farmaya "Nahi apne baap k 
saath accha salook karo aur acchi tarah raho". (Majmua Uz Zawa'id Kitabul 
Manaqib 9:528) 


HAKIM E YAMAMA SUMAMA BIN USAAL RAZI ALLAHU ANHU NE EMAAN LAANE 
K BAAD RASOOL ALLAH SALLALLAHU ALAIHI WA SALLAM K DUSHMANO SE 
MA'AASHI MUA'HIDA KAR DIYA 

Hazrat Abu Hurairah Razi Allahu Anhu kehte hai (emaan laane k baad) Hazrat 
Sumama Razi Allahu Anhu makkah (umrah k liye) pahunchey to kisi ne kaha "kya 
be-deen ho gaye ho?" Hazrat Sumama Razi Allahu Anhu ne jawab diya "Nahi! 
Allah ki qasam! mein to Muhammad Sallallahu Alaihi Wa Sallam par emaan laya 
hu aur suno, mein Allah ki qasam kha kar kehta hu k ab yamama se turn loogo ko 
gandum ka ek daana bhi nahi pahunchega jab tak Rasool Allah Sallallahu Alaihi Wa 
Sallam ijazat na de de". (Sahih Bukhari Kitabul Maghaazi) 

Wazahat: Hazrat Sumama bin Usaal Razi Allahu Anhu k ma'aashi mua'hidey ki 
wajah se quraish e makkah sakht museebat mein phans gaye aur Rasool Allah 
Sallallahu Alaihi Wa Sallam ko qurabat ka waasta de kar guzarish ki k Sumama Razi 
Allahu Anhu ko hukm de k wo galla na rookey, Rasool Allah Sallallahu Alaihi Wa 
Sallam ne quraish e makkah ki darkhuwast manzoor karte hue Hazrat Sumama 
Razi Allahu Anhu ko galla irsaal karne ki hidayat farmayi. (Ar Raheeq ul 
Makhtoom) 


HAZRAT SAAD BIN ABI WAQAAS RAZI ALLAHU ANHU KI APNE MUSHRIK BHAI SE 
DUHSMANI 

Hazrat Saad bin Waqaas Razi Allahu Anhu kehte hai mene kisi (kafir) ko qatal 
karne ki itni khawahish nahi ki jitni khawahish (apne bhai) Utbah bin Abi Waqaas 
ko qatal karne ki thi, mere ilm k mutabiq wo bad-akhlaaq tha aur apni qaum mein 
us se nafrat ki jaati thi lekin us (ko qatal karne) k muamaley mein mere liye Rasool 
Allah Sallallahu Alaihi Wa Sallam ka ye irshad e mubarak hi kaafi tha "Us aadmi 
par Allah ta'ala ka shadeed gazhab ho jisne uske Rasool ka chehrah khoon aalood 
kiya". (Ibne Hishaam 3:56) 

Wazahat: 1 . Gazwah e Uhad mein Utbah bin Abi Waqaas ne Aap Sallallahu Alaihi 
Wa Sallam ko patthar mara jis se Aap Sallallahu Alaihi Wa Sallam pehlu k bal gir 
gaye, Aap Sallallahu Alaihi Wa Sallam ka nichla daayi janib ka ek daant toot gaya 
aur nichla hoont mubarak bhi zakhmi ho gaya tab Aap Sallallahu Alaihi Wa Sallam 
ne ye baat irshad farmayi "Us shaks par Allah ka sakht gazab ho jisne uske Rasool 
ka chehrah khoon aalood kiya". 

2. Yaad rahe Gazwah e Uhad mein Hazrat Saad bin Abi Waqaas Razi Allahu Anhu 
apne bhai Utbah bin Abi Waqaas ko qatal karna chahte they lekin Hazrat Hatib bin 
Abi Baltah Razi Allahu Anhu ne usey pehle qatal kar diya. 


HAZRAT SAAD BIN MUAAZ RAZI ALLAHU ANHU KI YAHOODIYO SE DUSHMANI 

Hazrat Abu Saeed Khudri Razi Allahu Anhu kehte hai Banu Quraizah k yahoodiyo 
ne (apne purane haleef) Hazrat Saad bin Muaaz Razi Allahu Anhu k faisle ki shart 
par hathyaar daal diye, Nabi E Akram Sallallahu Alaihi Wa Sallam ne Hazrat Saad 
Razi Allahu Anhu ko bula bheja aur wo gadhey par sawaar ho kar tashreef laye jab 
masjid k qareeb pahunchey to Aapne ansaar se farmaya "Utho apne sardaar (ya 
farmaya apne mein se behtar aadmi) ka istaqbaal karo" Rasool Allah Sallallahu 
Alaihi Wa Sallam ne Hazrat Saad Razi Allahu Anhu se kaha k Banu Quraizah k 
yahoodiyo ne tumhare faisle ki shart par hathyaar daale hai (lihaza ab turn unke 
baare mein faisla karo) Hazrat Saad Razi Allah Anhu ne farmaya "Jo jangjoo hai 
unhey qatal kiya jaye baccho aur aurato ko qaidi bana liya jaye" Aap Sallallahu 
Alaihi Wa Sallam ne irshad farmaya "Tuney wahi faisla kiya jo Allah Ta'ala ka hukm 
tha". (Sahih Bukhari Kitabul Maghaazi) 

Wazahat: Yaad rahe gazwah e ahzaab k doraan musalmano k haleef qabeelah 
banu quraizah ne ahad shikni ki chunanchey Rasool Allah Sallallahu Alaihi Wa 
Sallam ne gazwah e ahzaad se farigh hone k baad banu quraizah ka muhasirah kar 
liya, muhasirah k nateejey mein banu quraizah k yahoodi is shart par hathyaar 
daalne k liye tayyar ho gaye k unka faisla unke haleef Hazrat Saad bin Muaaz Razi 
Allahu Anhu se karwaya jaye, Hazrat Saad bin Muaaz Razi Allahu Anhu ki gazwah e 
ahzaab mein haath ki ragh kat gayi thi zakhmi hone ki wajah se wo madeena mein 
hi thehrey they aur gazwah e banu quraizah mein shareek nahi they banu 
quraizah ki shart poori karne k liye Aap Sallallahu Alaihi Wa Sallam ne Hazrat Saad 
bin Muaaz Razi Allahu Anhu ko madeena munawwarah se talab farmaya aur 
unhone wo faisla farmaya jiska zikr hadees shareef mein hai. 


HAZRAT ABU HUZAIFAH RAZI ALLAHU ANHU KI RASOOL ALLAH SALLALLAHU 
ALAIHI WA SALLAM SE WAFADAARI 

Hazrat Abdullah bin Abbas Razi Allahu Anhu se riwayat hai k badar k rooz Nabi E 
Akram Sallallahu Alaihi Wa Sallam ne Sahaba E Kiraam Razi Allahu Anhum se 
farmaya "Mujhe maloom hai k banu hashim k baaz loog majbooran (lashkar e 

kuffaar) k saath laye gaye hai halankey unhey hamare saath jang mein zara bhi 
dilchaspi nahi, lihaza jis kisi ki banu hashim k kisi fard se muthbhaidh ho wo usey 
qatal na kare, jiski abu mukhtari bin hishaam se muthbhaidh ho wo usey qatal na 
kare aur jiske Abbas bin Abdul Muttalib se muthbhaidh ho wo usey qatal na kare, 
kyunki ye sab majbooran laye gaye hai" Hazrat Abu Huzaifah Razi Allahu Anhu (bin 
utbah) ne kaha "kya hum apne baapon, baiton, bhaiyon aur rishtedaaron ko qatal 
kare aur abbas ko chood de?" Allah ki qasam agar wo meri zidd mein aa gaya to 
usey talwaar ki lagaam pehna kar choodunga" ye baat Rasool Allah Sallallahu 
Alaihi Wa Sallam tak pahunchi to Aap Sallallahu Alaihi Wa Sallam ne Umar bin 
Khattab Razi Allahu Anhu se farmaya "Ae Abu Hafs! Kya Rasool Allah Sallallahu 
Alaihi Wa Sallam k chacha k chehre par talwaar maari jayegi?" Hazrat Umar Razi 
Allahu Anhu ne arz ki "Ya Rasool Allah Sallallahu Alaihi Wa Sallam! mujhe ijazat 
dijiye mein uski gardan uda du Allah ki qasam! ye munafiq ho gaya hai" Hazrat 
Abu Huzaifah Razi Allahu Anhu kaha karte they "Mene us rooz Rasool Allah 
Sallallahu Alaihi Wa Sallam se jo baat kahi thi uski wajah se mutmaeen nahi hu har 
waqt khauf sa laga rehta hai ilia ye k mein shaheed ho jau aur meri shahadat mere 
gunah ka kaffaarah ban jaye, chunanchey jang e yamama mein wo shaheed ho 
gaye". (Seeratun Nabwiyah li bin Hishaam juzz e awwal Safa no. 371) 


HAZRAT ABU LUBABA RAZI ALLAHU ANHU KI AAP SALLALLAHU ALAIHI WA 
SALLAM SE WAFADARI 

Ibne Is'haaq kehte hai gazwah e banu quraizah mein yahoodiyo ne Rasool Allah 
Sallallahu Alaihi Wa Sallam ki taraf paighaam bheja k Aap Sallallahu Alaihi Wa 
Sallam (mashwarey k liye) hamare paas Abu Lubaba bin Abdul Munzar Razi Allahu 
Anhu ko bhej de jo k qabeela aus k purane haleef they takey hum unse (hathyaar 
daalne ya na daalne k baare mein) mashwarah kar sake, Rasool Allah Sallallahu 
Alaihi Wa Sallam ne Abu Lubaba Razi Allahu Anhu ko yahoodiyo k paas bhej diya, 
jab banu quraizah k yahoodiyo ne Hazrat Abu Lubaba Razi Allahu Anhu ko dekha 
to mard unki taraf doodh kar gaye, aurate aur bacchey unke saamne dahaadey 
maar maar kar money lage, ye manzar dekh kar Hazrat Lubaba Razi Allahu Anhu k 

dil mein unke liye narmi paida ho gayi, yahoodiyo ne Hazrat Lubaba Razi Allahu 
Anhu se kaha "Ae Lubaba! teri kya raaye hai kya hum Muhammad (Sallallahu 
Alaihi Wa Sallam) k hukm par hathyaar daal de? Hazrat Lubaba ne kaha "Han" aur 
saath hi apne haath se halaq ki taraf ishaarah bhi kiya yaani kaatey jaoge, Hazrat 
Abu Lubaba Razi Allahu Anhu kehte hai Allah ki qasam! wahi khade khade mujhe 
ehsaas ho gaya k mene (raaz faash karke) Allah aur uske Rasool Sallallahu Alaihi 
Wa Sallam se khayanat ki hai, chunanchey Abu Lubaba Razi Allahu Anhu waha se 
chal diye aur Rasool Allah Sallallahu Alaihi Wa Sallam ki khidmat mein hazir hone 
ki bajaaye masjid e nabawi mein chale gaye aur masjid k satoono mein se ek 
satoon k sath apne aapko baandh liya aur ahad kiya k mujhse jo galti sarzad hui 
hai uski wajah se mein yaha se kabhi nahi jaunga hatta k Allah Ta'ala meri tauba 
qabool farmaye aur ye qasam khaayi k aayindah mein banu quraizah k ilaaqey 
mein kabhi nahi jaunga aur na hi aesi sar zameen mein paya jaunga jis mein, 
mene Allah aur uske Rasool Sallallahu Alaihi Wa Sallam se khayanat ki hai, Hazrat 
Lubaba Razi Allahu Anhu ki tauba ka farmaan Aap Sallallahu Alaihi Wa Sallam par 
sehri k waqt Hazrat Ummey Salma Razi Allahu Anha k ghar mein nazil hua, Hazrat 
Ummey Salma Razi Allahu Anha kehti hai mene sehri k waqt Rasool Allah 
Sallallahu Alaihi Wa Sallam ko haste hue dekha to mene arz kiya "Ya Rasool Allah 
Sallallahu Alaihi Wa Sallam! Allah Aapko hasaaye Aap kis baat par hans rahe hai"? 
Aap Sallallahu Alaihi Wa Sallam ne irshad farmaya "Abu Lubaba ki tauba qabool 
hone par" Hazrat Ummey Salma Razi Allahu Anha ne arz kiya "Kya mein Abu 
Lubaba ko ye khushkhabri suna du?" Aap Sallallahu Alaihi Wa Sallam ne irshad 
farmaya "han" agar chaaho to suna do chunanchey Hazrat Ummey Salam Razi 
Allahu Anha apne ghar k darwaazey par khadi ho gayi aur ye hijaab ka hukm nazil 
hone se pehle ki baat hai, aur kehne lagi "Ae Abu Lubaba Razi Allahu Anhu 
mubarak ho Allah ne teri tauba qabool farmali" Hazrat Ummey Salma Razi Allahu 
Anha kehti hai k loog (khushi khushi) Abu Lubaba Razi Allahu Anhu ki taraf 
doodhey takey unhey satoon se khool de, lekin Hazrat Lubaba Razi Allahu Anhu ne 
mana kar diya k nahi jab tak Allah k Rasool Sallallahu Alaihi Wa Sallam khud apne 
dast e mubarak se aa kar mujhe aazaad nahi karengey mein aazaad nahi hounga, 
chunanchey jab Rasool Allah Sallallahu Alaihi Wa Sallam namaz e fajar k liye waha 
se guzrey to unhey aazaad kiya. (Seeratun Nabwiyah li bin Hishaam juzz e saani 
Safa no. 148) 

HAZRAT UMAR RAZI ALLAHU ANHU Kl RASOOL ALLAH SALLALLAHU ALAI HI WA 
SALLAM SE WAFADAARI 

Hazrat Umar bin Khattab Razi Allahu Anhu kehte hai jab Rasool Allah Sallallahu 
Alaihi Wa Sallam ne apni azwaaj se alhedgi ikhtiyaar farmaayi to mein masjid mein 
aaya loog us waqt (pareshani k aalam mein) kankariya ulat palat rahe they aur keh 
rahe they k Rasool Allah Sallallahu Alaihi Wa Sallam ne apni azwaaj ko talaaq de di 
hai aur ye waqia e hijaab ka hukm nazil hone se pehle ka hai, Hazrat Umar Razi 
Allahu Anhu kehte hai mene (dil mein) soocha k mein haqeeqat maloom karunga 
chunanchey mein Hazrat Hafsa Razi Allahu Anha ki khidmat mein hazir hua aur 
pucha "Rasool Allah Sallallahu Alaihi Wa Sallam kahan hai?" Hazrat Hafsa Razi 
Allahu Anha ne bataya k wo apne godaam k bala-khaney mein tashreef farma 
rahe hai, mein wahan gaya to dekha k Aap Sallallahu Alaihi Wa Sallam ka ghulaam, 
Ribaah, Baala-khaane ki dehleez pa betha hai mene usey aawaaz di "Ribaah! mere 
liye Rasool Allah Sallallahu Alaihi Wa Sallam se hazri ki ijazat lo" Ribah ne andar 
dekha, lekin koi jawab na diya mene phir kaha "Ribah! mere liye Rasool Allah 
Sallallahu Alaihi Wa Sallam se haazri ki ijazat lo" Ribah ne kamrey ki taraf dekha 
aur phir meri taraf dekha, lekin zubaan se kuch na kaha, teesri baar mene apni 
aawaaz buland karte hue kaha "Ae Ribah! Rasool Allah Sallallahu Alaihi Wa Sallam 
se mere liye haazri ki ijazat lo" Hazrat Umar Razi Allahu Anhu kehte hai (Ribah ki 
baar baar khamooshi se) mujhe shak hua k Rasool Allah Sallallahu Alaihi Wa 
Sallam ye samajh rahe hai k shayid mein (apni baiti) Ummul Momineen Hazrat 
Hafsa Razi Allahu Anha ki sifarish k liye aaya hu (chunanchey usi buland aawaaz 
mein Hazrat Umar Razi Allahu Anhu ne farmaya) "Allah ki qasam! Agar Rasool 
Allah Sallallahu Alaihi Wa Sallam mujhe Hafsa ki gardan udaane ka hukm de to 
mein Hafsa ki gardan bhi udadunga". (Sahih Muslim Kitabut Talaaq) 

Wazahat: Madeena Munawwarah hijrat k baad aur fatoohat se qabl aastaana e 
naboowat mein fiqr wa faaqa ka galba tha, isi zamaane mein Azwaaj e 
Mutahharaat Razi Allahu Anha ne Aap Sallallahu Alaihi Wa Sallam se naan nafqa 
badhaane ka mutaalba kiya to mizaaj e mubarak par iska shadeed asar hua, lihaza 

Aap Sallallahu Alaihi Wa Sallam ne ek maah k liye Azwaaj e Mutahharaat Razi 
Allahu Anha se alhaidgi ikhtiyaar farina li, Shari istalaah mein isey "Aela" kaha jata 
hai, mazkoorah hadees ka talluq isi waqah se hai, Hazrat Umar Razi Allahu Anhu 
ijazat milne par khidmat e aqdas mein hazir hue to ye maloom karke masroor hue 
k Aap Sallallahu Alaihi Wa Sallam ne Azwaaj e Mutahharaat Razi Allahu Anha ko 
talaaq nahi di balke sirf ek maah k liye alhaidgi farmayi hai, is mauqey par Surah 
Ahzaab ki Aayat bhi nazil hui jis mein Azwaaj e Mutahharaat Razi Allahu Anha ko 
Aap Sallallahu Alaihi Wa Sallam k saath isi fiqr wa faaqa k saath talluq nibhaane ya 
phir Aap Sallallahu Alaihi Wa Sallam se alhaidah hone ka ikhtiyaar diya gaya tha, 
jawab mein tamaam Azwaaj e Mutahharaat Razi Allahu Anha ne Aap Sallallahu 
Alaihi Wa Sallam ki rifaqat ko pasand farmaya. (Tafseel k liye mulahiza ho Surah 
Ahzaab ki Aayat no. 28-29) 


NAUVA (9th) HAQQ - AAP SALLALLAHU ALAIHI WA SALLAM K AHLE 
BAIT AUR SAHABA RAZI ALLAHU ANHUM SE MUHABBAT KARNA 

AHLE EMAAN KO AZWAAJ E MUTAHHARAAT KI TAZEEM AUR TAKREEM USI 
TARAH KARNI CHAHIYE JIS TARAH HUM APNI HAQEEQI MAAON KI KARTE HAI 
BALKE US SE BHI ZIYAADAH 


"Ahle emaan k liye Nabi ki zaat unki apni zaat par muqaddam hai aur nabi ki 
beewiya unki maayen hai". (Surah Ahzaab Surah no. 33 Ayat no. 6) 


AHLE EMAAN PAR AZWAAZ E MUTAHHARAAT KI IZZAT AUR NAMOOS KA DIFA 
KARNA WAJIB HAI 


"Jo loog ye bohtaan ghadd laaye hai wo tumhare andar ka hi ek garooh hai, is 
waqiye ko apne haqq mein shar na samjho balke usme tumhare liye khair hi hai 
jisne us shar mein jitna hissa liya utna hi usne gunah samaita aur jisne us gunah 

mein sabse ziyaadah hissa dala uske liye azaab e azeem hai, jis waqt turn loogo ne 
usey suna usi waqt kyu na momin mardo aur monin aurato ne apne aap k baare 
mein naik gumaan kiya aur kyu na kaha ye to sareeh bohtaan hai". (Surah Noor 
Surah no. 24 Ayat no. 11-12) 


AHLE EMAAN KO TAMAAM SAHABA E KIRAAM RAZI ALLAHU ANHUM KA EK 
JESA ADAB AUR AHTARAAM KARNA CHAHIYE 

"Wo muhajir aur ansaar jinhone sabse pehle dawat e emaan par labbaik kehne 
mein sabqat ki aur jinhone acchey tareeqey se pairvi ki unse Allah raazi hua, aur 
wo Allah se raazi hue, Allah ne unke liye jannatey tayyar ki hai jinke nichey nehrey 
jaari hai wo un jannato mein hameesha rahengey ye bahut badi kaamyaabi hai". 
(Surah Tauba Surah No. 9 Ayat no. 100) 


KISI MOMIN KO KISI SAHABI K BAARE MEIN APNE DIL MEIN BUGZ NAHI RAKHNA 
CHAHIYE BALKE UNKE LIYE MAGHFIRAT KI DUA KARNI CHAHIYE 

"Aur jo loog Sahaba k baad aaye wo yun dua maangte hai: Ae hamare rabb! 
hamey aur hamare sab bhaiyo ko baksh de jo humse pehle emaan laaye, aur 
hamare dilo mein ahle emaan k liye koi bugz na rakh, ae hamare rabb! beshak tu 
bada shafqat farmane wala aur raham farmane wala hai". (Surah Hashar Surah 
no. 59 Ayat no. 10) 


RASOOL E AKRAM SALLALLAHU ALAI HI WA SALLLAM NE TAMAAM AHLE EMAAN 
KO AHLE BAIT SE MUHABBAT KARNE AUR UNKA KHAYAAL RAKHNE KI 
NASEEHAT FARMAYI 


Hazrat Zaid bin Arkam Razi Allahu Anhu kehte hai makkah aur madeena k 
darmiyaan ek paani ki jagah hai jise "Khum" kehte hai (hajjatul wida se waapsi 

par) ek rooz Rasool Allah Sallallahu Alaihi Wa Sallam waha khutba dene k liye 
khade hue Allah Ta'ala ki hamd wa sana bayan farmayi waaz wa naseehat irshad 
farmayi phir farmaya "Amma Baad! Ae loogo mein ek aadmi hu (jise maut aani 
hai) qareeb hai k Allah ka farishta mere paas aaye aur mein usey labbaik kahun 
(yaad rakkho) mein tumhare darmiyaan do aham cheezey choodey ja raha hu un 
mein se pehli to Allah ki kitab hai jis mein hidayat hai aur roshni hai us se ahkaam 
lena aur usey mazbooti se thaamey rakhna" garz Aap Sallallahu Alaihi Wa Sallam 
ne loogo ko quran majeed par amal karne par ubhaara aur uski targheeb dilaayi 
phir farmaya "Doosri cheez mere ahle bait hai apne ahle bait k muamaley mein, 
mein tumhey Allah (ka khauf) yaad dilata hu" Aap Sallallahu Alaihi Wa Sallam ne 
do baar ye baat irshad farmayi. (Sahih Muslim Kitabul Faza'il) 

Wazahat: 1 . Yaha ahle bait se muraad Abdul Muttalib ki aulaad se tamaam 
musalman mard aur auratey hai (Wallahu Aalam bis Sawab) 

2. Ahle bait k huqooq se muraad unka adab aur ahtaraam karna, unke liye dua 
karna aur unke faza'il aur buzurgi ka zikr karna shamil hai (Wallahu Aalam bis 
Sawab) 

3. Ahle bait mein saaleh aur ghair saaleh dono tarah k loog shamil hai, ghair 
saaleh loogo k baare mein Rasool Allah Sallallahu Alaihi Wa Sallam ka ye irshad e 
mubarak qaul faisal hai "Jis shaks ko uske amal ne pichey kar diya uska nasb usey 
aagey nahi badha sakega". (Muslim) 


SAHABA E KIRAAM RAZI ALLAHU ANHUM KO TAMAAM LOOGO SE AFZAL AUR 
AALA SAMAJHNA EMAAN KA HISSA HAI 

Hazrat Abdullah (ibne Mas'ood) Razi Allahu Anhu kehte hai Rasool Allah Sallallahu 
Alaihi Wa Sallam se kisi ne daryaft kiya "Kaun se loog afzal hai?" Aap Sallallahu 
Alaihi Wa Sallam ne irshad farmaya "Mere zamaane k loog, phir unke baad aaney 
wale (doosre darje par) phir unke baad aaney wale (teesre darje par)". (Sahih 
Muslim Kitabul Faza'il) 

RASOOL E AKRAM SALLALLAHU ALAIHI WA SALLAM K BAAD AHLE EMAAN KO 
SAHABA E KIRAAM RAZI ALLAHU ANHUM K NAQSH E QADAM PAR CHALNE KA 
HUKM DIYA GAYA HAI 


Hazrat Abdullah Ibne Umar Razi Allahu Anhu kehte hai Rasool Allah Sallallahu 
Alaihi Wa Sallam ne farmaya "Meri ummat 73 firqo mein batt jayegi ek k alawah 
baaqi sab firqey jahannam mein jayengey "Sahaba e Kiram Razi Allahu Anhum ne 
daryaft kiya "Ya Rasool Allah Sallallahu Alaihi Wa Sallam! wo kaunsa firqa hai?" 
Aap Sallallahu Alaihi Wa Sallam ne irshad farmaya "Jo mere aur mere as'haab k 
tareeqey par hoga". (Tirmizi Abwabul Emaan 2:2128) 


ANSAAR SE MUHABBAT KARNA EMAAN Kl ALAMAT HAI 

Hazrat Bara (bin Aajib) Razi Allahu Anhu kehte hai mene Rasool Allah Sallallahu 
Alaihi Wa Sallam ko farmate hue suna hai k ansaar se wahi muhabbat karega jo 
momin hoga aur unse wahi dushmani karega jo munafiq hoga pas jisne ansaar se 
muhabbat ki us se Allah muhabbat karega aur jisne ansaar se dushmani ki us se 
Allah dushmani karega. (Sahih Bukhari Kitabul Manaqib ul Ansaar) 


ANSAAR SE MUHABBAT, WAFADAARI AUR HAMDARDI KARNE WALO K LIYE BHI 
AAP SALLALLAHU ALAIHI WA SALLAM NE DUA FARMAYI 

Hazrat Umar bin Murrah Razi Allahu Anhu se riwayat hai k unhone ek ansari Abu 
Hamzah Razi Allahu Anhu ko Rasool Allah Sallallahu Alaihi Wa Sallam se arz karte 
suna "Har qaum k taabdaar (khair-khuwah aur hamdard) hote hai humne Aap 
Sallallahu Alaihi Wa Sallam ki taabdaari ki, Aap dua farmaiye k jo loog hamari 
taabdaari kare Allah unhey bhi hamare saath (ajr o sawaab mein) shareek 
farmaye" Aap Sallallahu Alaihi Wa Sallam ne farmaya "Ya Allah! unke taabdaaro 

ko bhi unke (ajr o sawaab mein) shareek farma de". (Sahih Bukhari Kitabul 
Manaqib ul Ansaar) 


RASOOL ALLAH SALLALLAHU ALAI HI WA SALLAM NE MUHAJIREEN AUR UNKI 
AULAAD SE HUSN E SALOOK Kl WASEEYAT FARMAYI 

Hazrat Abdur Rahman bin Auf Razi Allahu Anhu kehte hai jab Nabi E Akram 
Sallallahu Alaihi Wa Sallam ki wafaat ka waqt qareeb aaya to Sahaba e Kiraam Razi 
Allahu Anhum ne arz kiya "Ya Rasool Allah Sallallahu Alaihi Wa Sallam! hamey koi 
waseeyat farmaiye" Aap Sallallahu Alaihi Wa Sallam ne irshad farmaya "Mein 
tumhey muhajireen mein se sabse pehle emaan lane walo aur unki aulaado aur 
unke baad aane walo (yaani tabaeen) ka adab aur ahtaraam karne ki waseeyat 
karta hu" jo shaks unka adab aur ahtaraam nahi karega Allah Ta'ala uska farz ya 
nafil kuch bhi qabool nahi karega. (Majmua uz Zawa'id 9:738) 


HAZRAT ABU BAKR SIDDEEQUE RAZI ALLAHU ANHU APNE QURABAT DAARO KI 
NISBAT RASOOL ALLAH SALLALLAHU ALAIHI WA SALLAM K QURABAT DAARO K 
HUQOOQ KA ZIYAADAH KHAYAL RAKHTE THEY 


Hazrat Ayesha Razi Allahu Anha kehti hai Hazrat Abu Bakr Siddeeque Razi Allahu 
Anhu ne farmaya "Us zaat ki qasam! jiske haath mein meri jaan hai apne qurabat 
daaro se sulah rahmi ki nisbat mujhe Rasool Allah Sallallahu Alaihi Wa Sallam k 
qurabat daaro se sulah rahmi karna ziyaadah mehboob hai". (Sahih Bukhari 
Kitabul Manaqib) 


SAHABA E KIRAAM RAZI ALLAHU ANHUM KO BURA BHALA KEHNA HARAAM HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Mere saathiyo ko bura mat kaho, mere Sahaba ko bura mat 

kaho, us zaat ki qasam! jiske haath mein meri jaan hai agar turn mein se koi shaks 
uhad pahaad k barabar bhi soona kharch kare to Sahaba k mudh ya aadhey mudh 
k barabar bhi nahi pahunch sakta". (Sahih Muslim Kitabul Faza'il) 


SAHABA E KIRAAM RAZI ALLAHU ANHUM KO BURA KEHNE WALE PAR ALLAH KI, 
FARISHTO KI AUR SAARE AHLE EMAAN KI LAANAT HAI AUR US KI KOI IBADAT 
QABOOL NAHI 


Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Jisne mere Sahaba ko bura bhala kaha us par Allah ki, farishto aur saare 
(emaandaar) loogo ki laanat hai, Allah uski farz ya nafil ibadat qabool nahi 
farmayega". (Silsila Ahadees e Saheeya lil Albaani Hadees no. 2340) 


HAR MUSALMAN KO AHLE BAIT AUR SAHABA E KIRAAM RAZI ALLAHU ANHUM 
KI HAYAAT E TAYYEBA AUR SEERAT KA MUTA'ALA KARNA CHAHIYE 

Hazrat Shafeeq Balkhi Rahimahullah kehte hai Hazrat Abdullah ibne Mubarak 
Rahimahullah se kaha gaya, Aap namaz padh chukey hai to phir hamare saath kyu 
nahi baithtey? Hazrat Abdullah ibne Mubarak Rahimahullah ne jawab diya "Mein 
Sahaba aur tabaeen k saath baithta hu yaani unki kutub aur seerat ka muta'ala 
karta hu, tumhaare sath baith kar kya karunga turn baith kar doosro ki gheebat 
karte ho". (Siyar Aala min Nubala li bin Jauzi 8:398) 


DASVA (10th) HAQQ - AAP SALLALLAHU ALAIHI WA SALLAM SE JAFA 
(DAGA) NA KARNA 

AAP SALLALLAHU ALAIHI WA SALLAM KI MUDAH (TAREEF) MEIN MUBALAGHA 
NA KIYA JAYE 

Hazrat Umar Razi Allahu Anhu kethe hai mene Rasool Allah Sallallahu Alaihi Wa 
Sallam ko farmate hue suna hai k meri tareef mein aesa mubalagha na karna jis 
tarah nasara ne Esa bin Maryam Alaihis Salaam ki tareef mein mubalagha kiya, 
mein Allah ka bandah hu, lihaza mujhe Allah ka bandah aur Allah ka Rasool hi 
kaho. (Sahih Bukhari Kitabul Anbia) 

Wazahat: Tareef mein mubalagha karne se muraad ye hai k Aap Sallallahu Alaihi 
Wa Sallam ko Allah Ta'ala ki sifaat ya ikhtayaraat mein shareek kiya jaye ya Aap 
Sallallahu Alaihi Wa Sallam ko Allah Ta'ala ki zaat (noor) ka hissa samjha jaye. 


RASOOL E AKRAM SALLALLAHU ALAIHI WA SALLAM K NAAM KI QASAM NA 
KHAAYI JAYE 

Hazrat Abdullah bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Jisne qasam khani ho wo Allah k siwa kisi ki qasam na 
khaaye". (Sahih Muslim Kitabul Emaan) 


RASOOL E AKRAM SALLALLAHU ALAIHI WA SALLAM KI QABAR SHAREEF PAR 
URS YA MEELAAD WAGAIRAH NA LAGAYA JAYE 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Meri qabar ko tayohaar manane ki jagah na banao mujh par 
darood bhejo turn jaha kahin bhi honge mujhe tumhara darood pahuncha diya 
jayega". (Sahih Jamey Sageer Hadees no. 7103) 


RASOOL E AKRAM SALLALLAHU ALAIHI WA SALLAM KI QABAR SHAREEF PAR KISI 
QISM KI IBADAT NA KI JAYE 


89 



HUQOOQ RAHMATULL-LIL-AALAMEEN SALLALLAHU ALAI H I WA SALLAM 


Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Ya Allah! meri qabr ko butt na banana, Allah ne un loogo par 
laanat ki jinhone apne anbiya ki qabro ko ibadat-gaah bana liya". (Ahkaam e 
Jana'iz lil Albani Safa no. 216) 

AAP SALLALLAHU ALAIHI WA SALLAM KI QABAR SHAREEF KI ZIYARAT KI NIYAT 
SE MADEENA MUNAWWARAH KA SAFAR NA KIYA JAYE 

Hazrat Abu Saeed Khudri Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Teen masajid, Masjid e Haraam, Masjid e Aqsa aur Masjid 
e Nabawi k alawah kisi jagah ka safar (ibadat ki niyat se) ikhtiyaar na kiye jaye". 
(Mukhtasar Sahih Bukhari Hadees no. 260) 

Wazahat: Madeena Munawwarah ka safar masjid e nabawi mein namazey ada 
karke jayada ajr o sawaab hasil karne ki niyat se karna chahiye, madeena 
munawwarah pahunchane k baad Aap Sallallahu Alaihi Wa Sallam ki qabr shareef 
par darood o salaam k liye haazri dena jayez aur durust hai. 


MAHAFIL E MEELAAD YA JASHAN E MEELAAD NA MANAYA JAYE 

Hazrat Ayesha Razi Allahu Anha kehti hai Rasool Allah Sallallahu Alaihi Wa Sallam 
ne farmaya "Jisne deen mein koi aesa kaam kiya jiski bunyaad shariyat mein nahi 
to wo mardood hai". (Sahih Bukhari Kitabus Salaah) 

Wazahat: Yaad rahe ahad e nabawi, ahad e sahaba aur ahad e tabaeen wa tabey 
tabaeen mein kabhi mahafil e meelaad ya jashan e meelaad ya eid e meelaad un 
nabi nahi manaayi gayi. 

MOUZU AHADEES BAYAN NA Kl JAYE 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Jisne jaan boojh kar meri janib jhoot mansoob kiya wo apna 
thikaana jahannam bana ley". (Al loo loo wal Marjaan Hadees no. 30) 

Wazahat: Mouzu Hadees wo hai jo koi shaks apni taraf se ghadd kar Nabi E 
Kareem Sallallahu Alaihi Wa Sallam k naam mansoob karde. 


AAP SALLALLAHU ALAIHI WA SALLAM K BAAD KISI DOOSRE KO NABI NA MANA 
JAYE 

Hazrat Sobaan Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "(Aagha raho) meri ummat mein teen (bade) kazzaab paida hongey un 
mein se har ek ye daawa karega k wo nabi hai halankey mein khatimun nabiyeen 
hun, mere baad koi nabi nahi aayega". (Abu Dawood Kitabul Fitan 3:3577) 

Hazrat Uqba bin Aamir Razi Allahu Anhu kehte hai Rasool Allah Sallallahu Alaihi 
Wa Sallam ne farmaya mere baad koi nabi hota to Umar bin Khattab Razi Allahu 
Anhu hota. (Tirmizi Abwabul Manaqib 3:2909) 

